text:
Chibai ule,
Shavei Israel “Integration Centre (Mercaz klita) Kfar Khasidim atanga thlengtharte an chhuah a chin thlakhat dawn a lo liam ve ta reng mai a, hlim leh lawmna tur kan va nei tam em.
He Aliyah a hlawhtlin theihna tur hian keini “Shavei Israel lam pawhin kan tha leh zung, sum chenin tam tak kan seng a, mi tamtakin theihtawp tak meuh meuh chhuahin hna an thawk a, an thawhchhuah zarah hlawhtlinna a lo awm a, an va chhuanawm tak em. Mahse, mi thenkhat chu hlim leh lawmna chang hre lovin, social media lamah mawilo tak taka chein, lawm a hnekin a letling hlauhin an che tih kan hria a. Itzkhak Raham-a mizorama thawnhaw a nih vanga social media a inhuatna (שנאה ) , midangte chungchang a chhezawng a sawina (לשון הרע ) , pawlawh taka chetna leh pawlawh taka midangte va nghaisakna (יחסי זלזול ) , midangte zak taka siamna (מבייש ) leh kan chunga thiltha ti tute laka lawmna chang hriat miah lohna lian tak (כפויות טובות גדולות ) lanchhuah tir a lo ni a.
Hetiang zawnga Shavei Israel chunga chetna hi a thlen zeuh zeuh thin avangin, tuntum chu chhan letna leh hrilhfiahna ni pahfawmin, thu ka han sawi teh ang.
Hnamdang Jentel-te (Goi) giur paltlang dan kawng leh Bnei menashe-te giur paltlang dan kawng in an lohna:
A lan danah chuan mi tupawh, Yehudi ni duh tan a in giur mai theih a, Yehudi a nih mai theih reng a. Amaherawh chu, chu in giur-na TAHALIKH GIUR (Conversation Process) paltlang tur erawh chuan juda dan leh dun, halakha leh Israel ram sorkar dan kimchang taka paltlang a ngai a, hetiang dan chi hnih paltlang hi thil awlai a ni hauh lova, midangte tanpuina tel lo chuan paltlang theih loh a tih theih awm e. A bikin bnei menashe-te tan hian a har leh zual.
Giur paltlang turte tan hetiang hi a kal dan phung a ni-
A hmasa berin, Israel ram kalna turin a ticket man tur a ngai hmasa phawt a, chutah visa a dawng thei a nih chuan Tourist/B2 visa hmangin, Israel ramah a lut ang a, chutah Israel a thlen hunah Ma'arakh Giur shel Rabanut harashit le-Israel-ah dilna thehlutin tahalikh giur a paltlang theih nana file hawn nan, file dang tamtak chilhtel a ngai a, chungte chu- Rav liante recommend-na leh ram pawna awm orthodox community-te hriatpuina lehkhate, Rabanut harashit in a hmelhriat, Rav liante leh orthodox communities-te hnen atanga recommend-na a chilhtel a ngai bawk a, he recommend-na la chhuak thei tur hian Israel-ah kum khat atanga kum hnih chhung, juda sakhawmi te zingah mitzvah leh halakha zawmte, torah zirte, thinlung chhungril tak atanga duhna tak tak thinlung nei chung leh a thinlunga juda dan zawm tura mawhphurna tak tak lak huamna thinlung nen a awm hnuah chauh a ni hetiang recommend-na hi an pek thin. Chutiang zawng zawng a paltlang hnuah chuan, giur theihna tur file chu hawnsak a ni dawn chauh a ni.
Giur paltlang chungchanga bnei menashe-te harsatna
A chunga giur process tar lan khi b’nei menashe-te tan paltlang a harsa em em a. B’nei menashe (India a cheng, giur la paltlanglo)- te hi halakha danin Jewish Community a chhiar tel an ni lova, Rabanut Harashit (chief rabinnate) leh Misrad Hapnim (Ministry of interior) -te Requirement (phut, mamawh) te zinga an tel ve loh mai bakah, harsatna khirhkhan dang tam tak a awm bawk a ni.
Bnei menashe-te giur chungchang a Shavei Israel hmalakna
Kum 2007-2012 Israel sorkarin b’nei menashe-te hruailuh, aliyah a rem tih loh chhung khan Shavei Israel organization chuan b’nei menahse-te aliyah theihna turin kawng hnihin hma a la a, chungte chu:
1. Ram pawna hmalakna: Bnei menashe India a awmten sakhuana lamah hma an sawn theihnan program a siam a, chungte chu seminar neih puite, shavei activist ho zirtirna pekte, emissary Israel atanga India a awmte zirtir tura thawnchhuahte leh India ram chhung a khaw hrang hrang a awm community-te in zirtir chhawng zel tura fuih leh thawnchhuahte, activities hrang hrang neihpuite leh sakhuana thil leh giur-na atana pawimawh tur lehkhabu hrang hrang, mizo tawng leh Manipur tawnga lehchhuahte a ni bawk a.
2. Ram chhunga hmalakna: Israel ramchhungah ve thung chuan keini shavei israel-ten kan theih tawp chhuahin chief rabbinate-te, sorkar laipuite kan tlawh a, kan ngen a. b’nei menahse-te hian giur theihna tura paltlang tur tamtak (a chunga giur dan kan tarlan tak) hi ti ve theilo mahse b’nei menashe-te sakhaw duhziate halakha leh mitzvot-te zawm thei tura an inpumpek theihna leh sakhaw dan zawm tura mawhphurna an lak theih turzia te kan sawi thin a. Sorkar laipui leh chief rabbinate-te thinlung kan hneh theihna tur hian tha leh zung, sum tamtak kan seng reng bawk a, hemi atan hian keini shavei staff chauh nilo, bnei menashe community chhunga hruaitute, shavei israel activitist-te, bnei menashe mipui ngeite tanlakna pawhin hma min sawnpuiin an hmalakna theuhah fakawm kan ti hle a ni.
Bnei menashe-te tan aliyah a rawn awm a, giur danthar a lo piangchhuak a.
Kan hmalakna pawhin hma a sawnchho hret hret zel a, Chief Rabbi hmasa, Harav Shlomo Amar Shlita nen kan inkarah inhriatthiamna rawn awm chhovin, a hnuah Chief Rabbi thar, tuna kan chief Rabbi nilai Harav Itzkhak Yosef Shlita nen pawh b’nei menahse-te giur chungchanga hma lakna ah inhriatthiam tawnna a lo piang ve leh zel bawk a.
In hriatthiam tawnna tih awmzia chu heihi a ni. b’nei menashe-te chanchin kan theih anga tam Chief Rabbi hnena kan hrilhhriat hnuah, chief rabbi ngei chuan India hmar chhakah juda nundan anga nung b’nei menashe thahnem tawk tak an awm a ni tih a lo hria a, halakha danin juda a chhiar nilo mahse anni chu Israel-ah in giur tura hruai a lo remti ta a, chu giur paltlang turte chu juda sakhua duhna leh pawmna sang tak nei, thinlung chhungril atanga inpeih an ni tur a ni, sakhuana dan an hre tur a ni a, an thinlung leh a tak ngeiin (Practical) an zawm tur a ni. chutiang mite chauh chu a ni awlsam taka giur paltlang thei turte chu. awlsam tih awmzia hi in giur dan pangaia kum khat emaw kum hnih emaw nghah ngailo a, thla thum chhung chauh a giur paltlang theihna tihna a ni.
Hetiang a nih avang hian giur paltlang thei tura tlingzote (qualify) thlan chungchang hi uluk tak leh khirh (strict) taka tih a lo ngai ta a, a chunga kan tarlan tawh angin “giur paltlang turte chu juda sakhua duhna leh pawmna tak tak nei, thinlung chhungril atanga inpeih anni tur a ni a, sakhuanna dan an hre tur a ni, an thinlung leh a tak ngei (Practical) in an zawm tur a ni”. Shavei israel-in giur leh aliyah turte thlan hna kan thawk a, a bak leh a piah lam chu Chief Rabbi staff, Dayanim-te thutlukna leh an thu a ni tawh.
A tawizawngin tihian sawi ila- B’nei Menashe-te Israel rama hruai an nihna chhan hi thil pakhat vang chiah a ni a, chuchu halakha zulzuia juda mi diktak an nih duh vang chauh in a ni. he juda nih duhna b’nei menashe-ten an neih hi chief rabbinate leh Israel sorkarin an “Rin” avangin, an ni hruai a, giur hi an remti ta chauh a ni.
Juda nihduhna han tih hian duhna hi kawng hrang hrangin a langchhuak tur a ni a, chung kawngte chu sakhaw dan hriatte, practical a mitzvot zawmte, thinlung chhungril ber atanga juda nun zawm duhna emaw pawmna emaw a awm tur a ni a, chu bakah he dan zawm tura intiamkam emaw mitzvot zawm tura mahni leh mahni mawhphurna lak a tul a ni.
B’nei menashe zingah duhna leh duhna lan chhuahna kawng hrang hrang, a chunga kan sawi takte a ding zolo emaw zawm duhlo emaw chu hruai tlakloh leh giur tlakloh an ni lo theilo a ni.
Israel rama hruai tur leh sakhaw dana tlingzote (qualify) thlan chungchang hi shavei israel-te mawhphurna a ni a, Giur-na a mawhphurtute chu Dayanim-te an ni, midik leh thlantlak, thlan awm hliah hliah kan thlan hi vansanga awm Hashem laka kan mawhphurna a ni a, khawvel lamah pawh nise, Israel ram sorkar tan pawha kan mawhphurna a ni a, nangni bnei menashe community thatchhohna tur leh hmasawn chhoh zelna tura kan mawhphurna a ni tel bawk.
Sakhuana-ah pawh chiang manglo, torah dan leh halakha dante zawm leh si lo (מי שלא ראוי ) kan zinga thlan palha a lo awm a nih chuan chu chuan keimahni chhungah thilthalo a thlen thei a, B’nei menashe-te aliyah leh giur thlengin nghawng thalo a nei thei a. chuvang chuan chutiang mite chu Israel-ah hruailo tura kan theih tawp kan chhuah a tul ta a ni.
Engatinge giur chungchang hi ka sawi tak duah mai?
A chhan chu shavei israel-in b’nei menashe-te tana theih tawp a, a hnathawh b’nei menashe-te tana aliyah leh giur chungchanga thil in thlakthleng (Revolution) hi hrilhhriat che u leh hrethiam tura ka duh vang che u a ni. tunah chuan aliyah chungchangah te pawh hmasawnna a awm chho zel a, a kum a kum nghah ngai tawh lovin, thla thum chhung chauhin b’nei menashe-ten giur an paltlang thei ta a ni.
Engtin nge Israel ramah sakhuana a tlinglote (מועמדים לא ראויים ) hruai an nih theih?
Israel rama kal tur leh sakhuana a tlingte (qualify) thlan chungchangah hian Scientific method leh mathematics tools hman a ni lova, chuvangin thlan sual leh tihfuhloh chang a awm palh thin. Israel ram kal thei tura kan mi thlante reng reng hi an chungchang (personal information) kan la khawm a, sakhuana a taka (practical) an tih dante enfiahte, interview neihpui thin an ni tlangpui a. Tichuan, inhmelhriatna a lo awma chutatang chuan tlingzo (qualify) ni a kan hriat chu kan thlangchhuak ta thin a, a tlangpuiin Israel ram kal tura kan thlan tawhte hi thlanawm tak tak vek an niin ka hria a, thlan awmloh, thlan sual palh chu tlemte chauh an ni.
Thlan awm loh/thlan sual palh a awmna chhante chu hengte hi an ni:
A tlangpuiin aliyah thei tur mipuite thlantlin an nih hnuah hian aliyah a awm nghal mai thin lo a, chumi chhung chuan thil tamtak a lo thleng hman thin a, chuvangin aliyah dawn hnaih apiang hian thlan tawhsa mipuite dinhmun hi uluk taka ennawn leh phawt turin thu ka pe thin a. A chhan pawh tute emaw chu kan hnawl loh theih loh a an lo awm leh thin vang a ni. A nihna takah chuan aliyah an nghahchhunga zu bawiha lo tlu lutte (alcoholic) emaw sakhuana a practical a an zawm loh vang emaw a ni thin.
Thlanthlin tawhte zingah Mizorama mite chauh hi em ni hnawl leh paih thin an nih?
A chhanna chu "ni lul love". Kum 15 chhung khan Israel-a kal tura thlantlin tawh, hnawl leh si emaw list atanga paih leh tak an awm nual a, anni ho list atanga paih tura thutlukna siamtu leh hnawltu chu keimah ngei Rav khanokh-a hi ka ni. Mizoram leh Manipur atanga thlantlin tawhte kan lo hnawl nual tawh a, kal tur list atanga kan paih leh tam zawk hi Manipur lamchhuak an ni a. Chumai bakah tun hma atang tawh reng khan Israel atanga thawnhaw lehte pawh an awm nual thin a nih kha.
Engtik lai mahin kal tur list atanga ka paih leh tak emaw Israel atanga ka thawnhaw lehte vangin ka inchhir ngailo a, mahse thawnhaw tur emaw kal tur list atanga paih tura thutlukna kan siamtawhte tana chance kan pek leh thinte vang hi chuan ka inchhir thin.
Hetianga chance ka pek leh thinna chhan chu information diklo min pein, an intiam a, an chhungten “a la insiamtha ve mai ang” ti a thu an tiam thin vangin ka lo ring a, “chance pek leh a tha ang” tiin thutlukna ka siam leh thin.
Itzkhak Raham chungchang bik ah
Midangte ang bawkin kum 3 hmalam khan itzkhak-a hi Aliah turte list-ah thun tel a ni a, khatih lai khan itzkhak-a hi sakhuana ah a hnufualin (tawngtaina, tfilin zem te regular takin a ti lo), sakhaw chungchang pawh a hre thlem hle bawk tih kan hre tho a, mahse aliyah nghah chhungin kum a liam dawn a ni tih kan hre lawk a, chumi hun chhung chuan sakhuanaah a lo chak zawk leh regular taka a lo practice kan beisei a, chuvang reng chuan a ni, itzkhak-a kha chance kan pek ni!. Amah pawhin kal tur list-a a telna chhan a inhrechiang hle a, juda dan tha taka lo practice turin a in tiamkam a, intiamkamna pawh a sign reng a.
Tun tum aliyah in buatsaih nan khan ni 10 chhungte chauh kan nei a, vanduai thlak takin kal turte dinhmun- sakhuana a an dinhmun leh sakhuana an practice that leh that loh ennawna hunk an neilo a,ennawnna hun lo nei ilang chuan itzkhak-a dinhmun diktak kan lo hre lawk ang a, Israel rama hruai hnua thawnhaw leh kher ngai lovin, a tir atangin kal tur list ata kan lo paih tur a ni a, chutiangin lo ti ta ni ilang chuan amah chungah leh b’nei menashe mipuite chunga manganna leh lungaihna (צער ) lo thleng hi kan lo pumpelh daih thei zawk dawn a lo ni.
Sakhuana a chaklo midang pawh an awm a, engatinge Itzkhak-a hi hremna pek a nih bik?
Itzkhak-a hi hrem a ni lo a, malsawmna ropui tak, giur malsawmna leh Israel hnam leh Israel ram mi leh sa ni thei turin a tlinglo (unqualify) zawk a ni. a thil neih sa engmah laksak emaw ruksak emaw a nih loh mai bakah a neih tur emaw a chan tur emaw laksak a ni lo. Aman a zira sakhaw dante a zawm that chauhva a dawn theih thil ropui tak, a duh loh vang leh a ngaih pawimawh tawk loh vang chauhva CHAN ta a ni zawk.
Itzkhak-a anga sakhuana a chaklo chu an awm ngei ang, mahse itzkhak-a kha chuan mercaz klita a an awm lai khan sakhuana a la pawlawhin ngaih pawimawhna tlemtal, a der tal pawhin a tilanglo a ni. Mercaz klita a an awmchhung kha hun reilote chauh (thla hnih vel chauh) a ni a, khami chhungte pawh khan a der tal pawhin sakhuana a ngai pawimawh a ni tih kha a ti lang peih thlawt lo a. Shavei Israel-in theih tawp chhuahin a lo kalna tur sum a seng a, inchhunglum a awmna tur in a hmuhsaka, nitin chaw vawi thum a thlawna a dawn theih nan, tanpuina a zawn sak a, a tih ve tur chu a rawn kal rual puite anga tih ve mai kha a ni, chungte chu torah leh Hebrew zirte, mitzvot theih ang ang a zawm leh theih tawk ang zela hmasawn lo tum ve chauh kha a ni a, mahse itzkhak-a kha chuan chutiang chu tumna a nei ve lo a ni. chuvang chuan hetiang hun atana “Golden chance”ah pawh hetianga a khawsak chuan giur hnuah pawh mitzvah a zawm dawnin kan hre lova, chuvangin thuthlukna siam a lo ngai ta a ni. Aliyah leh giur chungchangah hian intihluihna leh inthlemna a awm lova, he malsawmna ropui hi a dawng tlakte hnenah leh chhungril atanga duh tak takte leh thupek (mitzvot) zawm duhte hnena pek chauh tur a ni.
Zah tak leh hmangaih tak chung che u in, tihian ka sawi ang menashe fa tupawh chhungrilah torah leh mitzvot zawm duhna tak tak neilo chuan he malsawmna ropui dawng tur leh he giur paltlangna ropui leh danglam tak hi dawn a "PHU" lo. He malsawmna rochung tur chuan chhungril a duhna tak tak leh torah leh mitzvot-te zawm tura tih tak zetna mimaltin leh community in a neih a ngai.
In thawnhaw hi a nunrawn thlak maw?
Torah mithiam ten tihian an sawi a, "Mi nunrawngte khawngaih tlat thin tute chu, a tawpah khawngaihna a khat mihringte chungah nunrawng takin an che thin" (כל המרחם על אכזרים, סופו שיתאכזר לרחמים ) . A awmzia chu mi va khawngaih ringawt hi in zirtirna dik a ni ngawt lova, tuna thil thleng atang hian entirna a pek theih ang. Mi kan khawngaih a, kan ngaihdam chuan thil hi a kual a kual mai thin a, vawinah hepa hi kan khawngaih a, kan ngaihdam chuan, naktukah pawh a dang kan khawngaih a, kan ngaihdam leh a lo ngai ang. chumi hunah chuan rei lotea kan in giur theihna hlu tak hi pawlawh takah kan la ngai ngei ang. Tichuan a duh tak takte leh tih takzeta beitute kan giur thin na hi sakhuana engatanmah ngaivelote pawh an giur-na ah a lo chang ngei ang, chutih hunah chuan chhiatrupna community-ah a lo thleng ngei bawk ang. Ka sawi kai leh duh chu tun hmaa hetiang chungchanga ka thlutluk siam tawhah khawngaihna avanga ka lo ngaihdam thin te kha, a pawi ngei mai! Miin ka in siam tha tawh ang tia a in tiam a, mahse a in tiamna chhan kha vana awm Hashem a rin avang leh a tih vang ni lo, giur paltlanga Israel rama a awm duh vang chuaha ti a nih chuan hlawhtlinna a awm thei lovang. Hemi chungchanga kan fimkhur loh chuan Israel ramah b’nei menahse juda dan pawlawh taka latute an lo pung ang a, Hashem hma-ah kan ti sual der dawn a ni, tichuan chief rabbinate-in shavei Israel leh b’nei menashe-te chunga a rinna a hloh ang a, b’nei menashe-te aliyah neih theihna turin a thlawp tawh ngai lovang.
Tihian thil pahnih ka ngaihtuah a, menashe-te tana hmasawnna leh kawngtha zawk eng nge ni ang tih chungchangah:
- Sakhuana palzam deuh pawh nise, a insiamtha mai ang tiin beiseina ka nei dawn nge?
- B’nei menashe community pumpuite thatna tur atan leh an laka chhiatna a lo thlen palh loh zawkna turin ka ngaidam lovang tih hi.
Itzkhak-a thawnhaw a nih hi thutlukna dik a ni a, ama tan leh b’nei menashe community tan pawh a tha zawk a. Ama tan a tha, ka han tihna chu puitlinna kawng leh hringnuna mawhphurna lak dan a zir chhoh a, juda nun leh sakhaw dan chungchangah kher ka ti lova, a hringnun kawng a zawhna ah pawh puitling zawk leh mawhphurna hlen thei mi nih a zir dawn a ni. a awm dan leh a chetzia leh a thiltih dan a zirin rahtha leh thalo a awmin, a lo piang thei ani tihte a zirchhuak ang a, kan nuna kan thil tawn reng reng hi a thlawna lo awm mai anilo tihte a zir chhoh zel ka beisei. Itzkhak-a thawnhaw leh thawnhaw loh chungchanga thutlukna siam a nih lai khan b’nei menashe Mizoram leh Manipur a la awmte kan ngaihtuah lo thei lova, anni tana kawng daltu emaw an aliyah ti khaihlak theitu awm hi kan duh lova, chuvang chuan he thutlukna hi khawngaihna leh hmangaihna nen, khilam a la awmte ngaihtuah chung leh itzkhak-a tan ngei pawh a that zawkna tura siam a ni.
Israel ram hi khawizu leh hnute tui luanna ram a ni tiin leshon hara chungchang ziaktu pakhatin a sawi a, Israel ram hi chutiang ram a nih avang chuan a chhunga cheng tlak nih a ngai.
A chunga sawi ang khian b’nei menahse-te hi israel rama cheng tlak an tihte zingah an tel ve em? (tel lo an awm!). a nih leh engatinge Israel rama cheng tlaklote hnawltute leh b’nei menahse-te sakhuana a an chak theihna tura hmala tute hi maksak tak mai a sawisel an nih tak mai?
Itzkhak-a thawnhaw hi P-thian hming ropui tih bawrhbanna (khilul hashem) em ni?
Social media-ah Bnei menashe thenkhatten itzkhak-a thawnhaw hi khilul hashem (חילול השם ) a ni anti ani awm a, khilul hashem zawng a ni lul love! Midangte diklo taka mawhchhiatna nasa tak a ni!. chutianga sawi an lo awm a nih tak zet chuan enge khilul hashem dik tak chu ka han hrilhfiah ang che u.
Rambam lehkhabu Halakhot Yesodei Torah, bung 10, halakha No.10 na-ah tihian a in ziak “Tupawh, ama mimal ngaihdan hmanga, torah thupek mitzvot-te ngai pawlawh emaw la zamtu chuan Pthian hming ropui a ti bawrhbang a ni”.
Khilul Hashem chu torah dan zawm loh hi a ni a, miin torah dan a ngaih pawlawh chuan chu mi chuan khilul hashem a ti tihna a ni.
Khilul Hashem hi torah dan bawhchhiatna nasa tak a ni a, miin a awmdan leh a chet danah a juda sakhua leh dan a ngai pawlawh hle a ni tih a lan chhuah tira chuti chung chuan midangte lakah sakhaw duh tak anga lang leh lawi si, a chet dan leh a lanchhuah danah erawh torah ropuina lang chhuak si lo mihringte hian P-thian hming an ti bawrhbang a ni. Entirnan: tawngtai ngailo, brakha pawh sawi ngailo, torah pawh zir ngailo, nu leh pate leh amah zirtir tute zahna chang hrelo, kipah khum leh lawi si angte hi, chutiang mi chu in giur paltlang tur zingah a tel ve a nih phei chuan, amah ngei chu a ni P-thian hming ti bawrhbangtu chu.
Hei hi torah-in khilul hashem a hrilhfiah dan chu a ni a, chuvangin itzkhak-a mizorama thawn haw hi khilul hashem (hashem hming tih bawrhbanna) ni lovin kidush Hashem (P-thian hming chawimawina leh tih thianghlimna) a ni zawk.
P-thian hming ti bawrhbangtu an tihte chu hengte hi an ni- Menashe mi, a lu chungah kipah awm, juda dan leh mitzvot zawm tura thu leh ziak ngeia dayanim leh chief rabinnate hmaa intiamkam a, a intiamkamna avang leh a tawngkam polite tak avang chauha pawm ni ta! Israel-a a lo kal theihna tura tha leh sum tam tak an sen hnuah, Israel ram a lo thlen hnuin a nuam sa lovang tih hlau a, a awmna in tur an buaipui sak, chu mai a la ni lo, a taksa chakna turin a ei leh in tur thleng an ngaihtuah sak zel a, chung zawng zawng an tih sakna chhan chu halakha dan dik taka juda mi (amah duh thlanna ngeiin) a nih ve theihna turin a ni. Chu mai bakah, a thlawna a thil dawnte pe let leh tura phut let a ni lova, mahse a letling hlauhvin ani chuan torah dante hmusitin, mitzvah-te a ngai pawimawh lova. Amah zirtir tute leh a Rav-te chenin a nuihsawh zui maw! Chumai a la ni lo, b’nei menashe community pumpui aliyah a awmzel theihna tur kawng ti khaihlak theitu a la ni zel a, hemi hi a ni Pthian hming ti bawrhbangtu dik tak chu.
Lawmna chang hriat lohna hi thil sual a ni
Kan torah chuan tihian a sawi Aigupta ramah khan hremna 10 a thleng a, hremna a rawn thlen hmain, mosia khan a tiang vanlamah pharin aigupta ram kha a vaw thin a, mahse mosia khan Aigupta ram kha vawi 8 chauh a vua a ni- tui thisena a chan tir dawn khan a tianga Nile lui a vuak a ngai a, hrik Aigupta rama a puan tir dawn khan lei (אדמה ) a tianga a vuak a ngai bawk a, mahse chu thil pahnih chu mosia khan a ti lo”. Hemi chungchang hi Rav ropui tak pakhat, Harav Mordechai Eliahu Ztz”L chuan ti hian a hrilhfiah.
“Mi tute pawhin, kan chunga thiltha tih tawh tute kan hriat reng a pawimawh, kan chunga thiltha ti tute kan tih hian thil nung, thaw thei chauh sawina a ni lova, thil nung emaw thil nunglo, chet pawh che thei lo (דומם ) te pawh a huam vek a ni. chutianga midangte thiltha tih sakte hriat rengna nei mihring chu kan rabbi ropui mosia kha a ni. Naute a nih laiin, Nile luiah thuhruk a ni a, nile tui fawnte kha a awmna bawm an lo thlenin, an fawn tawp thin a, tichuan a him phah a ni (midrash raba, shemot parasha 9, 10). chutiang bawkin, aigupta mi, a unaute tinatu a thah khan, lei laihna tur hmanrua a nei lo a, aigupta leite kha mitthi ruang a phum theihnan an ka an lo ang a (midrash raba shemot parasha 7, 10). chuvang chuan nile lui leh aigupta lei te kha nunna nei ni lo mahse mosia khan a vua in, kut a thlak duh lo a ni, a chhan chu lawmna chang hrelo leh a chunga thiltha thlentirtute theihnghilh thin mihring nih a duh loh vang a ni.
Hetiang zawhna hi a lo piang ngei ang - mosia khan nile lui leh aigupta lei te kha lo vuain lo vawlo ta pawh nise, eng nge chu chu ngaihpawimawh a ngaihna? Lui leh leite khan hriatna an nei ve reng em ni? a chhanna chu hei hi a ni. Lui leh leite khan hriatna an nei hranlo, mosia khan vuain vaw lo se, an tan awmzia a nei em em hranlo, amaherawh chu mosia erawhin a ngai pawimawh em em a, a chhan chu ani zawngin a laka thiltha lo titawh tute chu thilnung an ni emaw ni lo emaw, an hria emaw hrelo emaw a thliar hrang ve lova, a lawmna leh an ni avanga him taka a awm avangin zahngaihna a lan tir zawk a ni. Chuvang chuan kan torah chuan lawmna chang hria nih leh thiltha min tih saktute chunga thatna peklet ve ngei hi a hlut zia leh a ropuizia min zirtir.
Thiltha min tihsak tute chunga lawmna chang hriat loh chungchang hi kan parasha pakhat “Parashat Balak” (midbar/number 22) ah kan zir a.
Hemi parasha-a kan chhiar thin chu bilaam-a dawithiam (zawlnei der) a hun laia mi ropui leh mi dik anga ngaih khan ama sabengtung ngeia chuangin israel fate anchhe lawh turin a chhuak a, tihian a in ziak a,” Tin, sabengtung chuan lalpa vantirhkoh, khandaih kenga kawnga ding chu a hmu a, tichuan sabengtung chu kawng atang chuan a peng a, ram lakah a kal a, tin, bilaam-a chuan sabengtung chu kawnga lettir tumin a vua a, tin, lalpa vantirhkoh chu grep huan pal leh pal inkar khuarah a dinga. Sabengtung chuan lalpa vantirhkoh chu a hmu a, pal chu a va ngheng a, bilaam-a ke chu palah chuan a nghengbet a, tichuan, a vaw leh a, lalpa vangtirhkoh chu a piah deuhah a kal a, hmunchep lai tak, dinglam emaw veilam emaw pawha penna awm lohna lai takah a ding a. tin, sabengtung chuan lalpa vantirhkoh chu a hmu a, bilaam-a chu a bawhpui ta a, tichuan bilaam-a thin chu a lo alh ta a, a tiangin sabengtung chu a vua a. chutichuan lalpan sabengtung chu a tawngtir a, bilaam-a hnenah chuan “eng ka ti che nge, hetia vawi thum zet min vuak tak? a ti a, tin, bilaam-a chuan sabengtung hnenah chuan, “Min tihnawmnah vang a ni: khandaih phei chu lo keng ila, ka tihlum tawh hial ang che chu”, a ti a. tin, sabengtung chuan bilaam-a hnenah,”Tun thlenga I chuan fona I sabengtung ka ni lawm ni? hetiang hian ka ti ngai che em ni?” (I naupan lai atanga tun thlenga I chuanna ka ni a, engtik lain nge I chunga buaina ka siamsak tawh thin che? I chungah thiltha lo ka ti tawh ngai reng em? ka damlo pawh a ni thei a, perek rap palhin ka ke a na pawh a ni thei a, enga tinge min tina tur leh min hrem tura I hmanhmawh em em? ) a ti a, ani chuan “ ti ngai lo ve,” a ti a.
He parasha atanga hian thu tam tak zir chhuah a ni a, chung zinga mi chu masekhet avot bung 5, misna 9 a in ziak-
- Kan pa Abraham-a zirtirte atangin thil pathum a awm a.
- Misual Bilaam-a zirtirte atanga thil pathum a awm bawk a.
- Thil tha lam thlir thiamna, boruak zangkhai siamna, thlarau in ngaihtlawmna- heite hi kan pa Avraham-a zirtirte atanga kan zirchuah a ni.
- Thilchhe lai chhauh hmuhna, boruak so sang/thinrimna siamna, thlarau/rilru zau leh lutuk- heite hi misual bilaam-a zirtirte atanga zirchhuah a ni.
Thil chhe lai chauh hmuhna- Sabengtung khan bilaam-a hnenah “engtik lai pawhin ka chungah I chuang fova, thiltha hlir ka tih sak thin che a, hahdam leh thlamuang takin ka chungah ka chuan tir thin che a, I bungrua rit tak takte kha dawhthei takin ka phur thin a, engtik lai mah khan I chungah thiltha lo ka ti ngailo, mahse reilote chhung chauh harsatna a rawn thleng a, thilthleng awmzia I hriat loh vang zawk a ni. Tichuan chumi chhung reiloteah chuan I laka ka rinawm thinna zawng zawngte, I chunga ka thiltha tih ve zawng zawngte kha I theihnghilh nghal vek maw? Dik taka ka chunga rorelna hi ka phu ve lo em ni? I chunga ka thiltih that vete kha I hrechhuak ve eih dawn lo em ni?.
Bilaam-a chhan na erawh “khandaih phei chu lo keng ila, ka tihlum tawh hial ang che chu”, tiin.
In lakah tihian zawhna ka nei ve a
Sabengtung angin, keini “Shavei Israel” te hian intana kan thil tih hi hre reng turin kan phut lo che u, mahse thil lawmawm leh duhawm a ni lo em ni? a nih leh, keini shavei israel-te hian b’nei menashe mipuite hmasawnna tur hian, hmangaihna leh dawhtheihna nen kan kovah kan phur che u in, kan nghat lo che u em ni? b’nei menashe community chhungah hian misual bilaam-a ang an lo awm a ni. Bilaam-a anga, a hun laia miropui leh midik anga ngaih. Harsatna eng emaw a lo thlen avanga, a hmaa thiltha lo thleng tawh thin zawng zawngte theihnghilh ta vek thin mihring!.
Ni e, a intih mualpho theih, a in hmuhsit theih, lashon hara hmun tinah a theh darh theih, lawmna chang hre miah lo mihring pawh a nih theih e, mahse chutiang mite chu, hmanah shavei israel-in israel ram an kal theihna tur leh giur tha taka a paltlang theihna tura a lo puih thinte, anmahni hmasawnna tura sum leh pai an pek, chu chauh lo pawh tanpuina chi hrang hrang an pek tawhte ho kha an ni.
B’nei menashe community a awm zawng zawng hi chutiang mi chu in ni ka ti hauh lo, a tam zawk hi chutiang mi chu in ni lo, amaherawh chu “ngawih reng hi pawmpuina lan tirna chi khat a sin”. Hetiang thilthleng mipuiin an dawnsawn dan hi a NA a, hetiang dinhmun kan thleng hi (in thawnhawna) a NA tel hle bawk.
Social media hmanga bnei menashe mipui thenkhatin, shavei israel-a thawkte an tih mualpho leh an tih hmingchhiat hi a na ka tiin, a pawi ka ti hle.
- Michael Freund, a nun zawng zawng deuh thaw leh a sum tamtak bnei menashe-te tana hlantu, huat a nih rak thleng pawha bnei menahse-te tana in pumpe thin mi.
- Itzkhak Kawlni, chhun leh zan pawh thliar hrang thei lo khawpa b’nei menahse-te tana kum tam tak chhung hna lo thawk tawh, mawhphurna harsa tak kan phurh tir thin. hreawm leh nuamlo ti chung pawh a Itzkhak Raham airport-a thlahtu.
- Tzvi Khaute b’nei menahse-te tana a nun a hlanna leh a inpumpekna hian huam chin reng a nei lo.
Hetiang khawpa an tana hnathawktute chu an hming tichhiain, thu diklo an vai khum tak vak vak mai ni! kei thlengin min hmerh a, kei zawng, an ni lakah hian ka la te lua e.
He thil thleng hi a vawikhatna chauh a ni lova, mi thenkhat, mi sual, lawmna reng neilo leh anmahni tanpuitu kut sehsak hreh hauh lote avang hian vawi duailo mak tihna a khatin ka lo awm tawh thin. hetiang khawpa intihchhiatna thlen tir hreh lotute avang hian ka thinlung hian na a tuar a, ka mit atangin mittui a lo luang a, he in zahpahna tello leh diriam taka innghaisakna avanga na ka ni lo, he thil thlen tirtute, ti tak maia an lo tlakhniamna hian min tina zawk.
Parashat “Ba- Shlakh” tawp lamah khanah “Amelekh” chungchangin a rawn chhun zawma, chumi hma chiah cuan “Masa vemeriva” (Israel mipui pungkhawm phun nawi leh in hnial buaina hmun a nih avanga masa vemeriva tia, a hming an vuah) changah khan israel mipuite chuan ti hian an sawi a “kan zingah hian Lalpa chu a awm nge maw awm lo le?” tiin. (היש ה' בקרבתינו אם אין ) .
Rashi chuan tihian a hrilhfiah “Israel fate lawmna neih loh leh lawmna chang hriat loh avangin, Amelekh ho kha Lalpa in anmahni a hrem nan, israel fate ti chimit turin an rawn kal a ni” tiin.
Enge lawmna chang hrelo, lawmna neilo an tih chu? (כפיות טובות )
“Pa hian a fapa chu koki chhuan chungin kawngah a kalpui a, a fapa chuan thil a hmu a, he thil hi min pe rawh a ti a, a pa chuan chu thil chu a fapa a pe a, chutiang chuan thil vawi hnih, vawi thum a dil a, a pe zela, tichuan, an kal zelna ah chuan mi pakhat hi an tawk a, chupa hnenah chuan a fapa, a pa kokia chuang mek chuan ka pa I hmu em? tiin a zawt ta mai a, a pa chuan a fapa hnenah chuan “khawnge ka awm tih I hrelo em ni? tih leh leia nghah a rual a, ui a lo kal a, a seh ta a” (Midrash shmot raba 26, 2).
Israel fate kha aigupta atanga an chhuah khan Lalpa Pthian thil mak tihte kha an mit ngeiin an hmu a, chuti chung pawhin “kan zingah hian Lalpa chu a awm nge maw awm lo le?” an la ti thei a nia! Lalpa P-thianin engtik lai pawhin a awm puilo em ni? an chunga Lalpa’n thiltha a tih sakte kha an va theihnghilh hma em!
Shavei israel leh bnei menashe-te hi pafa in koki chhuan, midrash in a sawi ang kha kan ni. a fapa khan a dil emaw dil lo emaw, a pa khan engtiklai pawhin pek a duh a, India a awm lai atang tawhin a enkawl a, Israel-ah a hruai thleng a, a giur chungchangah a pui a, chenna bulfuk an neihna turin a tanpui leh a, hma a sawn theihna turin scholarships a pe a, a sum a puktir bawk a, chumai bakah tanpuina dang tamtak a la awm. Chung tanpuina zawng zawng a dawn hnuah pawh, a kokia thulai reng a fapa chuan khawnge a pa a awm pawh zawt mai lovin, a hming a han sawi chhia a, chil a chhak khum a, pa thalo, sual, bum hmangah a puh zui bawk a ni.
A tawp nan:
Itzkhak Raham chungchangah thuthlukna awlai lo tak siam a a ni a, kha thutlukna avanga mi thenkhat kan chunga an chet dante chu engpawh ni rawhse, keini tan ngei pawh itzkhak raham hi a hlu a, a in tuaithar lehna turin kawngkhar inhawng reng se, in tuaithar lehin juda sakhua a lak dan leh a nun kawng a zawh dan pawh a la inthlak danglam ang a, chumi hunah chuan, amah hruai kir leh hi kei tluka chak an awm bik lovang.
Kan pa Abraham-a zirtirte ang kan nih chhoh theih zel hi ka beiseina leh duhthusam a ni. (bilaam-a zirlaite ang ni lovin), an ni chuan thiltha an hmu thin a, chu thil tha chu a lo that leh zual theih nan an theihpa tawp an chhuah a, Pa Hashem chungah leh anmahni tanpui tute chungah an lawm thin a ni.
Rav Khanokh Avitzedek
Shaming hi tunlai ah chuan a lar hle a, he thil avang hian mi tam tak ten a bik takin thalai leh naupang zing ah Shaming avanga mahni nunna hial tihlum an tam tawh a ni.
Shame (Zahna) hi a Ivrit chuan Busha tih ani a, chu chu a tuartu tana rilru nawm lohna em em niin, a mihring pui ten ama chungchang thu ualau taka an tlangzarh na avanga dan pangaia a awm dan zawng zawng pawh tihdanglam tir vek thei niin, atan vanpui chim ta hialin a inhriat phah thei a, hei hian ngaihtuahna thalo leh dan pangaia a thil tum loh leh tih duh loh thleng thleng tih puitlin tumin a rilru leh ngaihtuahna a siam phah thei a ni.
Shaming hi Ivrit chuan Biush tih ani a, chu chu intihzahna tihna a ni. He thumal hi tunlai ah chuan thu thehdarhna chitin reng hmanga mihring emaw, Brand (Mutag) emaw, pawl emaw, vantlang a tihzahna tura thil tih a ni.
A tlangpuiin hetianga Shaming tih hi an tih hmingchhiat a te rawn/zawt hmasa lo emaw, an duh dan leh rem tihna ang ni lova Social network lamah te post siama an hming leh chanchin emaw, an thlalak emaw, an video emaw ualau taka vantlang hriat leh hmuha pholan ani thin a, hei hi mi tam tak a sang tel hial hialin lo hmuin chung te chu lo thehdarh (Share) chhawng ve emaw, lo LIKE emaw, lo sawi chhungzawm (Comment) ve fo thin ani bawk a, hei hian alo tuartu tuarna chu atih sosan belh zel bakah a hleihluakin ati hluar belh ve zel bawk a ni.
Hetianga Network hmanga Shaming tih hi dan naran leh a tlangpuiin mi te rilru tih natna leh tihchhiatna lam a chhe zawnga vantlang se se chu titi phunglenga chantirna ni mahse, a tha zawnga inlumlet thei ani tho bawk, hetiangin, mi chaklo leh chanhai zawkte chanvo chu mi lian leh thil tithei te chaldelhna leh nek chepna ang chi thuhla ah te vantlang a thehdarhna hmanga mipui au aw (Hashpaa) hmanga sut tir leh emaw, siamthat tir na ah a chang ve fo bawk.
Ngaihdan lam thu a Shaming lam thu post reng reng ah hian a post tu hian ama awn lam chauh ngaihdan uar thei ang ber emaw, mite thinlung dek thei tur ang bera ama thlirna chu point deuhin a ziak ang a, chu chu a lo hmutu mipui te chuan chutiang ang thlur chuan uar tak takin an sawi zui bawk thin a ni. Hei hi a taka thil awmdan niin mihring psychological a thil awm dan ve reng a ni.
Itonut Chanchinbu lama chanchinbu mite thu chhuah dan ah chuan an awn lam deuh pawh uar deuhva an ziak duh anih pawhin a lehlam te thuchhuak (Tguva) chhe te tal an thiamthu sawina an zep tel thin a, amaherawhchu, tunlai khawvel inhawng huau ah hi chuan mi ten a lo dawngsawng tu te tawrh dan tur pawh chhut buai lo leh zawt hmasa lovin pawi tihna leh ngaihsakna pawh an dawn hmasa ngai lem lo niin a lang.
A buaithlak ber chu a post mualpho tu hian lehlam side chauh thu a pholang a, tichuan, a hmu tu leh chhiar tute ti vir tawk lekin, rang taka han finfiah theih ni tawh bawk thin si lo, chuvangin thu tam tak a leng ta nuai nuai mai thin a, hetianga thu a vir vel tawh hnu ah hi chuan thu kimchang puanzar rawn ni leh mahse chu chuan hun engemaw ti chhung lek chu boruak han rial tir ve bawk mahse, kar lovah mahse tih ah a chang leh zel tho a ni.
Hetianga intih mualphona hian mimal chungchang thu tam tak a hlei a hluakin a tlang than tirin a pholan phah a, chu chuan a tuartu hnenah rilrulam inhnuaichhiahna a thlen tir na sa thei em em a ni.
Israel ram ah hian School naupang te zingah an thil tih lai emaw, an thlalak emaw, an video emaw an chanchin hetianga Shaming tih nan hian Whatsapp leh facebook lamah te an thian ten an chanchin an lo thehdarh thu Chanchinthar lamah te kan lo hre fo tawh a, kum tinin hetiang avanga school naupang mahni intihlum hi sawi tur an awm reng thin a ni. Mizoram lamah pawh hetiang thu hi sawi tur a awm ve nual tawh bawk.
A tawp khar nan hei hi a Hebrew slang chuan "Sheiming Bareshet" tia koh a ni.
Shavei Israel hi an website a an ziah dan ah kum 2002 khan lo ding tanin (Sorkara Amuta an inziahluh kum erawh chu 2004 a ni) an thupui ber ram pawna Juda awm te hruaikir leh chhawmdawl hna chu uar takin an thawk nitin thin a ni.
Hetia in hrang changa mahni puala an din hma hian an hotupa Michael Freund hi Rav Elyiahu Avichail zts"l hnuai ah a Amuta (Association) "Amishav" ah Director hna chelh thin ani a, tichuan, an ni inkarah intihthiamlohna a lo chhuah tak ah chuan mahni a inla hranga in hrang chang turin Amuta thar (Shavei Israel) chu a din ta a, tichuan, a hma lama Amishav hna pui ber ram pawna Juda darh te hruaikhawm leh an chanchin chhui hna chu he Amuta thar (Shavei Israel) hian a tive ta a ni.
Hetia Benei Menashe te buaipui tu puipa te ber an in tihhran tak si ah chuan Benei Menashe mipui te pawl siam ve BMC (Benei Menashe Council) hruaitu te chuan eng tiangin nge kan thawhpui chhoh ang, tiin vawi enge maw zat a tu lam lam pawh chu inhmuhkhawm puiin a tawpa an thutlukna ah chuan he pawl thar Shavei Israel te nen hian an thawk ho dawn lo tih ani ta a ni.
Hetiang nuaih kar ah hian, Shavei Israel te chuan an tum hlawhtling takin ram pawna Juda darh te hruaikhawm hna chu an thawk ta mup mup mai a, chung an Project zing ah chuan Benei Menashe te pawh an awmna rampawn India ram ata Ram thianghlima hruai hawn hna chu an hna pui ber ani lo thei lo a ni.
Tichuan, beiseina sang tak hmanga mipui te pawl siam BMC meuh pawh chuan hetia an buai hnu a an unau Mizoram leh Manipura la tangkhang te hruai tu te ber Shavei Israel te chu an thawhpui tak si loh avang chuan mipui te zing atangin kei inti leh rem hria thenkhat te chuan pawl deuh reuh te din in emaw, pawl thar siama bul tan tha leh tura bei turin mipui te ko khawm in vawi engemaw zat chu comittee te an ko thin a, amaherawhchu hetiang committee reng reng ah hian an thupui ber atan Shavei Israel chungchang thu khel chu ani lo thei thin ta lo a ni.
Hetiang nikhua a inhmuhkhawm hian kalkhawm mipui te zingah chuan ngaihdan a rawn phir chho tan ta a, Shavei hi i thlawp mai ang u tih emaw, Shavei kan thlawp chuan kan Pa ber Rav Avichial-a kan hlamchhiah ani dawn a tih emaw in. Hetiang nuaih ngaihdan a rawn pian chhoh tak ah chuan mipui te rilru put hmang chuan a hnampum huap ang thaw thangin mipui te thinlung a pawt auh zo ta a, mipui te chu hlawm hnih angin a pawt then ta ruah mai a ni.
Hetiang hi thil awmdan anih tak si avangin mipui te ta ni anga kan hriat thin mipui pawl ber BMC pawh chu a kal tluang tha thei ta meuh lo va, inthlan pawh inthlang tha hlei thei ta lovin mumal lo zetin tun thleng hian ala awh der der ani ber awm e.
A lehlama thlirin Shavei Israel chu Amuta ani a, Private Organization niin a hotu lawk te pawh Benei Menashe mite an ni lo bawk a ni. Chuvangin, kan hnam zinga mi thenkhat te pawh a chhungah ka lut ang a, a chhung atangin kan hnam duh dan angin hma ka han la teh ang tiin lut thin ve bawk mahse, a thu neitu leh rorel pha china an tel ve theih loh avangiin an duh ang leh an thil tih tum te chuan kori a su vak thei thin lo a ni.
Hetiang hi thil awmdan anih avangin kum tin deuh thaw hian mipui tan hma lak tum inti te zing atangin ngaihdan thar, rawtna dang a chhuak a chhuak ta mai a, chung zing atang chuan a Mizoram lam inlakhran mai duhna te pawh a rawn chhuak tan ta a, marawhchu, tanfung fing hmang lova han inlak hran ngawt lah chu kan thurin Torah dan kalha inpumkhatna duh lo tu nih changchawi tu nih an hlau thum vek si.
Tichuan le, kum 2009 bawr vel khan ro fing ruahtham loh zet rel chhuak in kan Mizo na hnam thil hmathehin i intikhawm ila, tichuan, kan unau Manipur lam chu an inkiltawih ang a, kan hnawh lovin min hran mai dawn ani tiin, thiam takin "Inpumkhat nan" tih thupuia changchawiin he ruahmanna dodal tu chu inpumkhatna duh lo tu ni anga lantir chho vin, hemi kum atang hian kum tinin a huhova kan Benei Menashe ho let letna thin chu alo awhrawp hret hret tan ta a, in tih "Mizo Isarel" na chu alo tiak tan ta a ni.
Hetia a Mizoram lam chhuak te inlakhran tumna lo chhuah tanna ber pakhat hi inhruaina kawnga a Mizoram lam aia Manipur lam te an hruai zin zawk anga a lan vang ani a, hei hi eng tin nge hma kan lak ang tiin Kiriat Arba khua ah ngei pawh mizoram lam chhuak te hemi chungchang thu ngaihtuah hian mizoram lam chhuak mipui te ko khawma sawi ho alo ni tawh bawk a ni.
Hetianga Benei Menashe mipui te koh khawm anih a Shavei Israel lam thu sawi ho anih reng reng te hi Shavei lam hotu te hian a kip a kawiin an hre leh vek zel thin a, tichuan, an ni lam ngaihdan ah chuan "Min do pawl kal khawm" tih ani ziah thin a, tichuan, hetianga a kokhawm tu te emaw, a ko khawm pawl te hi an hre reng thin a ni. Amaherawhchu, an ni chu Sap pachal te niin polite tak chungin mipui te an dawr reng zui thin tho va, an thiam thu emaw, an ngaihdan an rawn puanzar thu kan hre ngai lem lo. Tin, an thupui ber kan nih angin emaw, an ni tan keini chu pem thar ve mai kan nih avangin er leh chawtak khuk a khuk pui chi ah min ngai lo pawh ni va hmiang.
Tun hnaia thil thleng kan nau pakhat a in Giur hmaa Shavei Israel te criterion siama thla hnih chhung leka ding zo lo an tih an thawnhaw leh tak chungchang ah pawh "Mizo Israel Thalai Pawl" inti te chuan hma lak tumin mipui te an ko khawm a, hemi chungchang ah pawh hian a hma lama facebook lama thu an thantir vel leh mipui te comments na tea Shavei Israel leh a hnathawk leh a Giur tu tur Beit Din Rabbi te an diriam na zawng zawng pawh tunhma ang thovin an hotu te hian an hriat vek a rinawm a, hemi chungchang ah pawh hian an ngaihdan tur chu eng dang anih a rinawm hran loh. An sa viau a an rawn chhanglet ta anih chuan an chhang na khawp in a rinawm a, anih loh erawh chuan tham lo tak angin ok ok an ti liam leh mai mai in a rinawm.
Tin, kan thalai hruaitu tena Shavei Israel hotupa hemi chungchang thua lehkha kan thawn an tih a rawn chhanlet mai loh thu facebook lama heng kan hruaitu te kut ziak atanga kan hmuh danah pawh hian engemaw chen chu a rinthiam theih in ka hria a, a chhanchu, tunhma ang bawkin hetianga pawl deuh reuh lo ding tawh thin te tihdan ang thovin a hunlaia thil thleng kha hmang tangkaiin khami phen ah khan thawk ho tur lam emaw inhmelhriat pui tur a insawmna lam thu ziak an telh ve emaw ni chu aw, ka ti rilru a ni. A chhanchu, a hma lama kan thailan ang khian Shavei chungchang thua mipui ko khawm thin tute chu eng tiang angin nge an (Shavei) hotu te hian an ngaih thin kan tih ang khian, hetianga rindan hi dik nita ang se, eng vangin nge thawh ho emaw, inhmelhriat pui chu an tan hnemhnanna awm teh lul ang ni ka ti a ni.
Eng le khaw le, hetiang nuai nuaia kan hnam chhunga buaina a awm chang thin hian kei ka lo duh dan leh thlirdan ah chuan kan Sakhaw lam pu te kan Rav te ho hian pa chan changa mipui te min khap dai emaw, min chalrem tu emaw atan hma han la se hi ka ti thin, mahse an bibo daih zel thin a, nge ni, kan hriat pui ve lem loh hian hetiang hnam chhung buaina puanzar phen ah hian an mahni zawk hi an lo awm khiau zawk em ni. Ngaihtuahna a tithui khawp mai.
Eng le khaw le, kan remhriatna leh rawtna te chu kan unau Ramthianghlim ngai ngawih ngawih te lo kal ve thuai theihna tur dal thei tu ah chang lo se, kan rem hriatna te a tha zawnga a chan theih thin na turin Lalpa P-thian in kan hruaitute chungah finna pe se, tih hi ka duh thusam ni teh se.
Ni (23.3.2017) zan khan Afula khua ah Israel ram hmun hrang hrang (Afula, Natsrat Ilit, Beit El, Kiriat Arba, Jerusalem) a Mizoram atanga pem Benei Menashe thlalai thenkhat te chuan Chapchar Kut hmanna tur thu rel khawm turin an inhmukhawm a, hemi tum hian ni (12.4.2017) Pesakh Khol Hamoed laia Kiriat Arba khuaa Chapchar kut hi hmang turin an rel thlu a. Tin, an sum tuak nan Badge leh Lucky ticket vel an zawrh chhuah tur thu an rel tel bawk.
Hemi tuma an thutluk nemngheh nan hian "B'nei Menashe Thalai Chapchar Kut Organised Committee Israel" tih an hmang bawk a, tin, facebook lamah Page siamin a hming atan " Young Menashe Mizo Israel " tih an hmang bawk.
Tichuan, a hnu deuh June thla 2017 atang khan fb account neiin " Mizo Israel Thalai Pawl " tia koh niin, chuta tang chuan an Hriattirna vel thu an puang zar deuh ber.
Tichuan, he "B'nei Menashe Thalai Chapchar Kut Organised Committee Israel" te hi ni (01.05.2017) khan Afula khua ah inhmukhawm lehin mumal zawka pawl thar ni turin an din/insiam rem leh a, he an pawl hming atan hian "Mizo Israel Thalai Pawl" in vuah in a hnuaia kan hmuh ang hian hriattirna an siam.
-----------
HRIATTIRNA
Shalom lekulam.
Kan hriat theuh angin Thalaite hmalakna in kumin 2017 Chapchar Kut chu hlim tak leh changtlung takin Thalaite hmalakna in kan lo hmang zo ta a, P-thian zarah Mizo B'nei Menashe fate Israel ramah engemaw zat kan awm ve tawh a, kan la awm belh zel dawn bawk a, kawng hrang hrangah hmasawnna leh hlawhtlinna chang zelin Israel ram timawi tu nithei turin tan kan la sauh sauh zel bawk dawn ani. Chutih mek laiin engtin nge hei aia chak leh zuala hmasawnna kan neih theih ang, engtiangin nge hei aia kanlo inpumkhata tun aia lungrual leh zual zawka zaikhat a kan luan za theih ang tih hi thalai te rilru luah tu ber ani a, inpumkhatna leh thawhhona tha kan neih siloh chuan hmasawnna tak tak hlawhchhuak zo lovin hnam dangte hmuhsit leh nuihzat kan ni mai ang tih hi kan hlau em em a ni, chutiang hun duhawmlo kan tawn lohna turah chuan inlungrualna hi thalai te chuan pawimawh hmasa ber a hriain rei tak chhung chu kan sawi ho tawh thin a, ngaihdan hrang hrangte bengsik a kan ngaihtuah hnuah, Pawl mumal tak din tha in kan hnam tana ding turin Thalai Pawl chu din ani ta ani.
Vawikhat na atan Dt 01.05.2017 khan Pu Marcus Hrahsel te chenna in Afula- ah inhmuhkhawmna neih ani a, chawhlui kil ho na te neih nghal ani bawk.
PAWL HMING : Mizo Israel Thalai Pawl.
A DIN CHHAN LEH TUM
1) Mizo Culture leh Custom chhawmnun leh vawnhim.
2) B'nei Menashe Zofate tana hmasawnna ngaihtuah.
3) Nghet leh zuala kan in laichinna leh inbiakpawhna ti tha tura hmalak.
4) Tanpui ngaite tanpui.
PAWL HRUAITU TUR A THLAN CHHUAH TE:
President : Rachel (Lc) Fanai - Beit El
Vice President : Marcus Hrahsel - Afula
General Secretary : Shmuel Boitlung - Beit El
Asst Secretary : Yafet Khawlhring - Kiriat Arba
Secretary Media/Info & Publicity : Jevulun David - Jerusalem
Asst.Secretary Media/Info & Publicity : Bat El Colney (Mafeli) - Afula
Treasurer : Esther David - Afula
Finance Secretary : Geula Kingbol - Afula
Secretary Sport & Culture : Elkhanan Fanai (Mawia) - Jerusalem
Asst.Secretary Sport & Culture : El Khayim Israel - Afula
General Secrectary President
Shamuel Boitlung Rachel (Lc) Fanai
Secretary Media/Info & Publicity
Jevulun David
Tun hnaia Mizo zinga thiamna lama milar rual thahnem tawk tak Friends of Israel inti ten ‘Mizo-te hi Israel thlah kal zel (Lost Tribe) kha kan ni e’ tih champion-puitu Pi Zaithanchhungi hnenah Certificate of Appreciation an hlan a, he Certificate-a hming sign-tu 23 zingah Mizo zinga Historian ropui tak tak Prof Darchhawna , President Mizo History Association leh Dr Sangkima, Secretary, Mizo History Association te bakah kan Theologian ropui leh damrei Rev Dr HS Luaia te, kan chhuanvawr Dr HT Sangliana te pawh he Certificate a hming sign-tu zingah an lang.
Mizo-te hi Isarel Hnam Bo kan nih zia fiah nan Pi Zaii hian register-ah thil tam tak a chhiahchhiah thap a ni
Engvanga Certificate Hi Dawng Nge A Nih Rawk ? : Pi Zaithanchhungi w/o Pu LN Tluanga (Former CYMA President & MLA), ‘Hope Lodge’ Electric Veng, Aizawl hian Israel ram hi 1983 leh 1994-ah a lo zuk thlawh tawha,a thil hmuh leh hriat atangin research a bei ta ngar ngar a, a lehkhabu pakhat ‘Israel -Mizo Identity’ tih chu kum 1990 khan tihchhuah a ni a, English a ziak a ni bawk a, a ngaihven chin khawvel mi hrang hrangin an chhiar a, amah Pi Zaii ngei pawhin Israel ho chhiar theih turin Israel ram mipawimawhte chhiar theih turin a zuk thawn nghe nghe a nih kha.
Rev Dr Zairema pawh ‘Mizo-te hi Israel Hnam Bo kan ni em ?’ tih Documentary film siamtutu ten khun takin an kawm
1991 khan Israel khawpui pakhat Tel Aviv-ah ‘Lost Tribes Exibition’ tih chu thla hnih awh zet neih a ni a, he hunah hian Pi Zaii pawh hi zuk tel vein, a lehkhhabu buatsaih ‘Israel – Mizo Identity’ tih pawh thahnem tawk tak sem darh a ni nghe nghe a ni. Pi Zaii hmalakna avang hian Israel mipui zingah pawh keini Mizo India hmarchhak kila khawsa te hi he lam thilah an mahni lamin min rawn ngaihven ta zawk a, Mizoram-ah Israel lam hi an lo zin ta fo a ni. Kum 2004 August ni 6 khan Israel Rabi rual 6-in he lam ngaihven hian Mizoram an lo lut a, Pi Zaithanchhungi ngei pawh hmuin, Pi Zaii research atangin Mizo te leh Israel hnam inhnaih zia leh tunhma atanga inanna tam tak lo awm chu vawiin ni a Mizo leh Israel-te dinhmun an chhui ho ta a ni.
Kum 2005 March ni 30 khan Israel hnam bo zinga pakhat kan nih thu chu Shephardic Chief Rabbi Shalom Amar chuan khawvel pum hriatah ‘Mizo-te hi Israel Hnambo pakhat an ni’ tih a puang ta a ni. Israel Hnam bo zingah Manesia ( Bnei-Menashe – Chhinlung – Israel) thlahte kan ni tih an sawi fiah bawk.
He lam thu ngaihventute chu kha tih hun lai khan an lawm em em a nih kha, Pi Zaii hnathawh avanga Israel hnam zawkin min rawn chhui a, Israel hnam bo Manesia thlah kan nih thu keini Mizo te sawi mai ni lovin, an mahni ngeiin min rawn puang a, hnam khat, unau za kan nihna chu Israel lam hian an la thu tak hle a ni.
Hetih lai hian Mizo mipui zingah engah maha ngailo an tam zawk a, Israel hnam bo Manesia thlah kan nihna min rawn chhuichhuahnate chu Juda Sakhua-a inbarhluiha turah mi tam zawk ngaihdan a nih avangin hei hian awmzia a nei vak lo a ni. Chief Minister Pu Zoramthanga ngei pawh hrihfiah a ni a, a ni pawh hian a bengkhawn vak tlat lo.A chhan ni bera ngaihah chuan a ni politician a ni a, a vote bank pakhat Mizoram Synod mitmei a veng deuh niin ngaih a ni.
Thlahtu Chhuina Atangin Israel: BC 721 velah Asuria atangin Israel hnam thenkhatte chu sumdawnna thil avangin China-ah an luta, thlah kal zelah khawsa hlen tam tak awm ta a, Great Wall of China satu zingah pawh telin, a rama lo khawsa hmasa Buddist sakhua vuantu ten thisen hmanga inthawina te an khap avangin Israel Juda leh Muslim sakhua vuantute pawh an buaia, thisena inthawite pawh khap sak an ni hial a, serh tan te pawh an lo practice thei ta lo a, heng zingah hian vawiin ni a Mizote hi kan tel ve a ni tih a ni… hun a lo kal zela vawiin hi kan thleng a ni tih a ni. China ram-ah pawh keimahni ang Israel Lost Tribe hi an awm ve nual a, 1948 khan China ram atangin mi 5000 chuangin hnam bo an nihna hre rengin Israel ram an pan tih sawi a ni bawk.
Tute Hnam Nge Israel Chu:Khawvel ram pumah Israel Sawrkar-in hnam khat anga hnambo a a chhal chu Mizo te chauh hi kan nia, ram thenkhatah chuan eng hnam hnam emaw chu an awm ve pheuh pheuh a ni awm awm e tiin PiZaii hian a sawi.
Juda Sakhua Nen Hian ? : Israel thlah nih vangin Juda sakhua-ah inleh kher tur a ni em tia Lelte-in Pi Zaii a zawh chuan, hei hi chu hnam thil a ni a, sakhua a tel lo, Israel Hnam bo zinga pakhat Manese thlah a min chhui luh avangin Juda sakhua a kan in leh kher a ngai lo tih a sawi a, Israela Mizo eng emaw zah pem lutte erawh chu sakhaw thil a nih thu Pi Zaii hian a swi thung. Tun hnai-ah Israel Sawrkar chuan Mizo-Israel Juda sakhua vuantute tan chuah Israel rama pem luh phalna mi 7000 chuang hnenah seat a hawng leh tih pawh Pi Zaii hian Lelte a hrilh.
Hnam Bo Nih Fiahna : Pi Zaithanchhungi chuan Juda ho Pathian biak dawna an puan khum thin, an tawngtai puan ‘Sit Sit’ chu Mizo nau puakpuan nen inchen chiah a nih thu sawiin, Mizoram-a Isarel hnam lo zinte pawhin a inan thu leh mak an tih thu an sawi a, an ramah te an hawn thla a, thlate an lakpui a ni a ti. Hei lo pawh hi thil tam tak Israel hnam leh Mizo ten tunhma atanga inan-na kan lo neih tawhte chu sawi teuh a ni a, thlan laih leh mitthi sawngbawl dan thuah thlana kal ten mitthi ina kut an sil hma loh chuan an mahni in an thleng hmasa ngailo va, hetiang chiah hian Israel ho pawhin an lo tih dan a ni tih a sawi.
Tlangkawmna: ‘Mizo-te hi Israel hnam bo kan ni em ?’ tih thuah hian ngaihdan zau tak, sakhaw tan biknei lova ngaihtuah a ngai niin a lang a, keinin ‘kan ni e’ kan zuk tih aiin, an nin ‘in ni e’ min rawn tih siah hian eng emaw zawng Mizo te hian zir tur kan nei chiang a ni. Chuvangin kan mithiamte he lamah hian hawi zau se, a hmunah te kalin, zau zawka inchhui bingna te pawh hi han nei leh zual ta ila. Israel hnam Mizoram lo zin reng rengte hian Mizoram chhungah hian an ngam salh hlawm a, nuam an tiin, an ni chuan unau angin min en nghal a nih thu Pi Zaii hian a sawi a, heta tang ringawt pawh hian ngaihtuahna kan siam thiam a ngai e.
Source: Lelte.net
Aigupta ram Lal Yosefa fa Menashe leh Efraim hnam nia inchhal leh hnam bo ve lo inti te Shomronim ho te chanchin..
Shomronim te hi hmanlai atanga Sakhaw hnam chikhat an mahni insawi dana Israel thlah kal zel te an ni a, heng hnam te hi Israel ramah chauh awmin har Grizim leh Kholon khua ah an awm deuh ber a. Tawng chi hran neiin Ivrit nen a inzul hle a, tin, an nun dan leh zia hi an Torah ami ang zulin ani a, hei hi Juda te Torah hmanlai nen hian a in ang khat hle a, a ziak pawh hmanlai Juda te hawrawp chikhat hmanga ziak niin a chhung thu erawh tlem tlem a danglam a ni. History ah an ni Shomronim te leh Benei Israel te inkarah Sakhua na lam thu ah ngaihdan inan lohna a lo awm fo tawh thin a ni. Tin History ah heng hnam te hian Bizantim (Byzantines) te leh Tsalbanim (Crusaders) te lakah tihduhdahna leh suatna an lo tawng fo tawh bawk a. Kum AD zabi 4 na lai vel an hruaitupa Baba Rava hova an vanglai chuan heng hnam te hi Maktaduai aia tam mah an lo ni thin a, amaherawhchu, tihduhdahna hrang hrang an tawh hnu kum AD zabi 20 na tantirh lai vel erawh kha chuan mi 150 vel awrh chauh an ni tawh a ni.
An lo chawrchhuahna chungchang thu leh an sakhuana kalpui dan ah hian tunlaia Juda te kal dan phung nen thil tam takah inang lo a awm nual tawh a.
An mahni insawi dan chuan, an mahni te hi Israel hnam dik tak pawlh dal loh leh a ziktluak a kal chho zel niin an insawi a, an mahni te leh Israel dang te nena an lo hran tak nachhan hi "Makom Hanivkhar" Beit Hamikdash hmun thianghlim sak na chhungchanga ngaihdan inanlohna a awm tak avanga inthenhrang ta kan ni an ti a, an sawi dan chuan Moshe Rabeinu chuan hemi hmun tur atan hian Grizim tlang a ruat a, chumi anih avangin Yehoshua khan he tlang ah hian Mishkan (Biakbuk) chu a lo sa tawh a, chu chu "Givot Olam" tiin an ko va, tichuan, chutah chuan puithiam lal (Kohen Gadol) hna chelhin Pinkhasa, Eliezera fapa chumi chu Aharona fapa niin a thlah te zelin an lo chelh tawh thin a ni. He Grizim tlanga Mishkan sak leh awm thu hi Israel hnam pum te chuan hriain an pawm bawk a ni. Tin heng Kohen Gadol an tih Pinkhasa thla te ho hi Divrei Hayamim (Chronicles I bung 5 chang 28 a inziak angin "Levia fapa te chu Gershon, Kehat leh Merari te an ni a, tin, Kehat fate chu Amram, Itshar, leh Khevron leh Uziel te an ni a, Tin, Amram fate chu Aharon, Moshe leh Miriam te an ni a, tin, Aharon fate chu Nadav leh Avihu, Eliezer leh Itamar te an ni a, Eliezer chuan Pinkhas a hring a, Pinkhas chuan Avishua a hring a, tin Avishua chuan Buki a hring a, tin, Buki chuan Uzi a hring bawk a ni" tiin.
Heng inthlahchhawng tea Avishua kan hmuh ang hian tuna an Sefer Torah neih hi "Avishua Lehkhabu" tiin an ko kher a ni. Pinkhasa leh a fate thlan awmna "Givot Pinkhas" hi tunah chuan Arab khua Avrata ah a awm a, hemi hmun hi Shomronim ho te hian hmun thianghlim ah an nei a ni. Hetia Grizim tlanga Mishkan awm lai hun kha Shomronim te hian "Rakhuta" tiin an k ova , chu chu Yemei ratson (Pthian inhawn lai) tihna a ni.
An sawi danin heng Pinkhasa thlah kal zel zinga Uzi Hakohen hunlai hian Itamara thlah ami Eli Hakohen nen an inkarah intihthiamlohna a lo chhuak ta a, chuvangin Eli Hakohen hi inla hrang tain Shilo hmun ah Mishkan a lo siam ve ta a , Tichuan, Israel hman tam zawk te chuan Eli Hakohen hnung chu zuiin Israel hnam te zingah intihhranna a lo chhuak ta a, thupuia hmangin "Har Grizim hi P-thian hmun thlan ani lo" an ti a ni.
Tichuan, Uzi Hakohen hun tawp lam ah hian "Pnuta" (Hastarat Panim) hun a lo thleng ta a , chumi awmzia chu P-thian in Israel te lakah a hmel a khuhbo ta tihna a ni. Hei hi a chhanchu a hmun thianghlim Har Grizim chu Israel faten an hnawl tak avang ani an ti a, tichuan, an mahni (Shomronim) Yosefa fate Menashe leh Efraim hnam te leh Levi hnam an zinga cheng ve te chauh chuan Israel te kaldan Masoret dik tak chu vawng chhunzawm tain vawnghimtu "Shmerim" tiin an inko ta a, hei hi Moshe-a Torah dik tak vawnghim tu kan nih vang ani an ti a ni.
Tichuan, tunlai ah hian heng Shomronim te hian Israel hnam , an zinga tel ve Levi hnam tlem te te leh Menashe leh Efraim thlah te kum BC 722 na laia Ashur lalin Israel hnam sawm te ram pawna a hruai chhuah laia a hruai chhuah ve lohte kha kan ni an ti a, tichuan tunlai thleng hian Cohen Gadol te neiin an kaldan phung hian an la kal zel thin a, Pesakh (Kalhlen kut) lai te pawhin inthawina te an la nei mup mup thin a ni.
Tanakh (Bible) lam thlir na atang ve thungin, Lalte II bung 17 na chang 24 a kan hmuh angin, " Ashur lal chuan Bavel atang te, Kuta atang te, Ava atang te, Khamat atang te, Sfarvaim atang tein mi te a la khawm a, tichuan, Shomron ram khua ah te Israel fate hmun ah chuan a chentir a, tichuan, Shomron ram chu luah in an awm ta a ni" tih kan hmu a.
Tichuan, Ashurit lalram chuan hetiang hian Haglaia (Hruai chhuahna) dan policy hmangin a ram awpna hmun a piang te chu a ti thin a, hei hi hun lola kal zel a nakina an mahni ram avanga helna an la rawn chawh chhuah palh lohna tura a policy hman a ni. Chutiang tak chuan Israel lalram Shomron ami te chu Sankheriv chuan Ashur ah hruai chhuak a dahin, tin, Shomron hmun ah chuan Asarkhadon (Sankheriv fapa a hnua lal) chuan ram dang hnam dang mi Kutim hote leh hnam dang mite chu a dah thung a ni.
Eng tiangin nge heng Jentel hnam hote hian Israel te rinna chu an lo tawmpui ve tak mai le? Kan tih chuan, (Lalte II 17;25) khang hunlai khan heng hnam te hi Sakeibaknei in a seh palh fo mai ani awm a, tichuan, chu chu insawithaihin "Mishpat Elokei Haarets" he ram Pthian dan hi kan hriat loh vang leh kan zawm loh avang ani ang, an ti a, chu chu Ashur lal chuan hmang tangkaiin puih a duh ta a, tichuan, Ashur rama Israel lalram a hruai te zinga Kohen pakhat chu an hnen ah hian tirin Israel te dan chu a va zir tir ta a, tichuan, heta tang hian Torat Israel (Israel te Torah) chu an lo pawm tan ta a, tichuan Israel hnama in Giur in Sakeibaknei (Araiot) hlauhna avanga in Giur an nih avangin "Gerei Araiot" tia koh an nita a ni.
Temple pahnihna hunlaia Historion Yosef Ben Matitiahu (Yosefus Palebius) chuan heng Shomronim ho te chanchin hi a lo ziak a, hetiangin, "Antiokus chuan indona hmachhawnin Syria ram te chu a do va, tichuan, Shkhem ram te chu rawn la zel in, a khandaih hmang chuan Grizim tlang te chu beiin chumi hmuna Jerusalem khuaa Mikdash (Temple) anga siam Shomron mite Mikdash kianga awm Kutim ho te chu a rawn tlawm bawk a", tiin.
Yosef Ben Matitiahu chuan Temple pahnihna hunlaia heng Shomronim mite mizia hi hetiang hian a khaikhawm nan sawiin "An khawpui Grizim tlang bula awm Shkhem hmuna Shomron mite chuan Alexander an Juda te hnen ah Kavod (zahna) pein tha taka a tih thu an hmuh in hetih hunlai hian heng Shomronim te hi an inti Juda hle a, amaherawhchu, Juda te laka harsatna a thlen chang erawh chuan Juda an nih nasa taka pha leh siin an inti Shomronim leh em em thin si a, tin, Juda te laka thatna a thlen chang erawh chuan Israel hnam sawm leh pahnih zinga Menashe leh Efraim thlah te kha kan ni an inti leh duam duam thin si a ni…" tiin.
Chhunzawm zel tur...
Bible ah ni lo Jerusalem tih hming inziak chuanna hriat theih chinah chuan a hlui ber a ni. Hei hi vawiin (26.10.2016) lam ah khawvel tangrual pawl UNESCO chuan "Jerusalem leh Juda ten inkungkaihna an nei lo" tih thu an ban phar thluk ni ah chiah tlang zarh ani ve a ni.
He thil hi Papyrus phek a rawng duma kutziak ani a, Papyrus hi hnim chi khat (Guma) atanga paper an siam a ni a, hetiang hi hmanlai Egypt te khan an lo siam thiam tawh a, tichuan, an hunlai Technology ah chuan lar leh hlu tak ani ve a ni.
He lehkha phek hlui leh chhe tawh tak hek bang ah hian hmanlai Hebrew kutziak hawrawp tlar hnih tha taka inziak a awm a, chu chu Judea thlaler hmun khawimaw lai a puk pakhat chhunga thil hlui suamhmang te hmuhchhuah niin, an ni hian a rukin an zuar a, chu chu Israel Antiquities Authority ten an lo hriatin spy tirin lei duh ni awm takin an insawi a, tichuan, an man chhuak thei ta a ni.
He lehkha hi Carbon 14 hmanga an exam naah kum zabi 7 BC chawhnu lam lai vela mi niin an hria a, chu chu Israel ram ah Israel lalram awm tawh loh lai, Temple 1na hunlai, Juda lalram chuah awm lai hun niin, Menashe-a emaw, Amon-a emaw, Yoshiahu lal lai hun vel kha a ni.
He lehkha ah hian "Miamat. Hamelekh. Minaarta. Navlaim. Yain. Yerushalema." tih a inziak a, chu chu a mizo tawng tak chuan (Lal chhiahhlawh nu, Naarta khua atangin, Wine tha mi bur hnih, Jerusalem a mi tur) tih a ni. Hei hi Lal hnena Original Certificate lehkha thawn them a ni a. Kha tih hunlaia Juda lalram Capital City Lal awmna hmun Kudam a thleng tura chhiah an khawn leh Lal tan bika Wine bur hnih an thawn tel na thu niin, a thawn chhuahna hmun hming Naarta hi Efraim ram a awm a ni a, tin, a thawn tu hi hmeichhia niin, heti lai hmun awptu nia rin niin, milian leh thil ti thei tak ani ngei ang. Tin, Lal Chhiahhlawh tih hi, an hunlai chuan Lal Minister te reng reng kha Lal chhiahhlawh tih an ni a ni.
He thil hi mithiam te rin dan ah chuan, He lehkha hian Jerusalem thleng ta lova Judea thlaler puk chhung daih a an hmuh chhuah nachhan hi, khatia Lal hnena thleng tur a ro sum tam tak phura kal chu Suamhmang ten lo lambunin an thil phurh chu an lo lak sak ta ang a, tichuan, puk chhung hi thleng ta ni ah an ring a ni.
A tawi zawngin, hmanlai suamhmang te leh tunlai suamhmang te zar ah, Juda ten an khawpui, an Lal khawpui, an P-thian chenna Temple awmna hmun chhe ta ngaia kum 2000 chuang an lo tah pui vawng vawng tawh chu Khawvel ram tangrual ten suah sual rawngbawlin sawi bo sak leh hnawl sak tumin IN KUNGKAIHNA AN NEI LO vawiin ah ti mahse, an ni suamhmang misualte thatna a zarah INKUNGKAIHNA Juda ten an neih zia a takin hailan a lo ni leh ta a ni.
I HNAM NIHNA AH I CHIANG EM?
Khawvel ah hian hnam tin chi tin kan awm a, tawng pawh chi hrang hrang kan neih mai bak ah kan tawng dan chi pawh chi hrang tam tak a awm a ni.
Entirnan, hnam thenkhat ho te chuan tawng thumal an ngah vak lo va, thumal khat theuh theuh a ki emaw a thluk emaw an tih san hran deuh emawin a awmzia a danglam thei a, tin hnam thenkhat te erawh chuan thil awmze hran sawi nan tawng thumal hran thliah an nei hlawm bawk a ni.
Tun tum ah chuan hnam tih thumal leh a awmzia tlem a zawng sawi kan tum ang a, Lusei tawng a hnam kan tih hian eng nge a kawh a, eng chin nge a huam tih hi kan zir chian a ngai hlein ka hria.
Hnam han tih hian thil hran hran kawh leh huam zau deuh anei a, chung te chu a thliar hran dan kan hriat hran leh si loh chuan kan buaina khua a tisei thei hle dawn a ni.
Sawi tur tam tak awm mahse, Article a sei lutuk loh nan hnam tia kan sawi thin chi thum te chungchang sawi kan tum ang a, chung te chu, Hnam (Am / Nation), Hnam (Shevet / Tribe), Hnam hming (Shem Mishpakha / Surname) te hi an ni ang a.
AM (NATION)
Bible a in Giur na thu kan hmuh lar tak mai "Nangmah phatsan a kir san leh tur chein Ka thinlung min tina lui suh, I kalna apiang ah ka kala ng a, I riahna a piang ah ka riak ang a, I hnam chu ka hnam ani ang a, I P-thian chu ka P-thian a ni ang", tia Ruthi tawngkam a, Hnam tih a sawi hi hei ngei mai hi AM (Hnam) chu niin, hei hian Juda hnam nih a sawina aniin, he hnam ah hian Juda nunphung, culture leh P-thian biak dan a awm kim a ni.
Chuvangin, Juda nihna Judaism a in Giur a Luanglut tur te chuan he Am Yehudi nihna ah hian an in Giur thin in, hei lo P-thian hnam thlan ni tura in Giur na a awm lo a ni.
A hmasa berah Hebrew a "Am" kan tih hi sawi fiah kan tum phawtang a, hei hi hnam tia sawina thumal hman ah chuan a lian berin a fun kim ber awm e, Am tih chhung ah hian chi tin ze tin chhungkaw tin leh community hrang hrang te an lengin hetiang Am (Hnam) pakhat chhung ah hian an vaiin an tel vek thei a ni. Ram khat chhunga mi chengte sawi khawm nan te, Sakhaw khat vuan tlang sawi khawm nan te, ram hrang hrang Lal pakhat awp khawm naa mipui te sawi nan te a hman theih a ni.
Israel te pawh Avarahama hunlai chuan Am an ni ngai lo va, amaherawhchu, Mitsraim (Aigupta) rama an awm lai an rawn pun tak thur thur ah chuan Aigupta mite chuan Hnam (Khabaru / Hebrai) tiin an rawn ko ta mai a ni.
Chutah Israel te chu Aigupta atangin chhuakin an inlak hran hnu ah chuan "Israel-a fa te" (Benei Israel) tia koh an ni leh ta a, hetah hian Shvatim (Hnam) hrang hrang tea inkulh hrang zelin hmun khat ah Shvatim 12 te chu an awm ta zel a, Chutah Kanan ram a an rawn luh hnuin a chhunga hnam hote chu an rawn hnehlak vek hnu ah Kanan ram chu Israel ram tia koh alo ni ta a, Lal te an siam ta a, a tirah Shaul-a Lal in, a hnu ah David-a a Lal leh a, a hnu leh ah Shlomo-a a Lal leh a. An ni pathum te hi Israel hnam pum a Lal te an niin "Malkhei Am Israel" tih an ni a ni.
Tichuan, Shlomo-a fapa Rekhovam-a Lal tirh veleh hian Juda hnam leh Binyamin hnam nilo Israel hnam dang zawng te chu inla hrang tain Lal hran an siam ta a, tichuan, lal ram chu chi hnih in a lo piang ta a, Israel Lalram ni thin kha "Juda Lalram" (Mamlehkhet Yehuda) tih alo nita a, tin, Lalram thar rawn piang thar chu "Israel Lalram" (Mamlekhet Israel) tih alo ni ta a ni.
Tichuan, hun alo kal zel a, Israel Lalram ami mi cheng te chu Israel hnam mi (Israeli) tia koh an niin, Juda Lalram a cheng te pawh chu Juda hnam mi (Yehudai) tia koh an ni ta a ni. Amaherawhchu, heta Israel hnam kan sawi leh Juda hnam kan sawi hi (Shevet ni lovin 'Am' = Hnam) sawina kha a ni.
He Lalram pahnih te hi a tirah P-thian rawngbawl na hmun khat vuan ve ve a inthen nisi te kha Politics avangin Israel hnam lam ho Lal te chuan Moshe Rabeinu zirtirna dan chu zawi zawia hlat hret hretin milem biakna ah an tluk san ta a ni.
Hnam thlan leh Hnam te laka tihhran kan nih angin, Khawvel hnam dang te ang lo takin Judaism ah chuan Hnam (Am) nihna leh Sakhuana hi inbelhbawm tlat a ni a, an hunlai pawh khan Juda lalram hnam te leh Israel lalram hnam te chu khawvel hnam dangte mit hmuh ah thuhmun angin lang mah se la, an mahni leh mahni inkar ah chuan hrang tak niin Juda hote (Yehudim) chuan Israel te thil siam pawh an ei thiang lo a, an wine khawih hnu pawh an in thiang lo a ni.
Galut rampawna an awm lai Purim thawnthu ah pawh Binyamin hnam mi Mordechai-a chu "Ish Yehudi" (Juda mi) tia koh ani a, hei hi Hamana hmaa a kun duh loh avanga huai taka Mitsvah a zawm ngamna (Milem leh Mihring hmaa kun ngai lo) avanga Israel mi (an hunlai chuan Israel mi tih chu milem be mi tihna ang tluk) ti lova Juda mi tih hlawh ngat ani a ni.
Tichuan, Israel hnam hote Galut rampawna hnawh darh an nih hnu ah Juda Lalram chu la ding zelin a ram chhunga hnam (Shvatim) hrang hrang awm te chu Yehudim (Juda hnam mi) tih an ni ta vek a, tichuan, Mamlekhet Yehuda chu a hnu khar tu leh nakina kan nghah mashiakh pawh Juda Lal ala nih dawn avangin Am Yehudi (Juda hnam) niha chu tun thleng pawh hian kan la chhunzawm ta zel a ni.
Tin, an hunlai khan tunlai ang lo hian Sakhua na hian hming hran a nei ve lem lo a, Pathian biak dan tih ani mai a, chumi Pathian biak dan, chumi khami Pathian chu tih a ni thin a, (Sawi zau duah rih lo mai I la).
Hun alo kal zel a, khawvel ah mi chi hrang hrang ten Sakhuana thar an rawn din chhuak ta zel a, tichuan, khawvel mil ang chuan Juda hnam ah pawh chuan hriat hranna rawn siam chhuah angai ta a, amaherawhchu, Siam chawp sakhua ni lovin, Avrahama'n a zawn chhuah P-thian ngei chuan Thlaler ah a (Avrahama) thlahte hnen ah zawm tur dan thu a rawn pek ang chuan Juda hnam te chu an nung ta a, tichuan, chumi mila an nitin nun ze hman chu Sakhuana ang deuha sawi ta in chu chu Yehadut (Judaism) tih alo ni ta a, hei hi anihna tak ah chuan Sakhua na ani lo va, Juda hnam nihna ti chiang / nemnghet tu ani zawk a ni. (entirnan; Sofer mitasek basifrut, Oman mitasek baomanut, Yehudi mitasek bayehadut…
Tunlai thleng pawh hian Juda mi dik tak Israel ram khua leh tui ni bawk chu Yehudi (Juda mi) tih an ni a, amaherawhchu, Israel ram khua leh tui nihna nei ve tho sakhaw hran vuan hnam dang ho te chu Israeli (Israel mi) ti chuahin an ko thin a ni.
SHEVET (TRIBE)
Shevet hi pawl hung khat sawina ani ber a, tunlai ah pawh school ah emaw, thalai pawl din ah te a chhunga peng zar pawl sawi nan te pawh an la hmang. (Entir nan Benei Akiva ah te pawh chumi veng ah chuan Shvatim 4 awmin Snif (Branch) khat an siam a ni).
Amaherawhchu, a lo chhuahna bul ber chu hmanlai pawl thuang khat emaw, chhung khat emaw, tih dan ze phung khat nei ho emaw koh leh sawi nan an hmang thin a, chutiang ang chuan Israel te zing ah pawh Jakob-a fapa te zing atangin Shvatim (Hnam) hrang hrang an lo chhuak a, chutiang zing ah chuan keini pawh hi Shevet Menashe (Menashe hnam) kan lo ni ta a ni.
He hnam sawina (Shevet) ang ah hian Mizo te zing ah pawh hnam hrang hrang a awm ve a, hetiangin; Tochhawng, Vanchhawng, Pachuau, Chhakchhuak leh a dang dang te..
Amaherawhchu, Mizoram pum mipui te pawh hi India ram citizen nihna ah chuan Nation (Am) tih tur ni awm tak ni mahse, Official a chutianga dah ala ni lo a, Tribe (Shevet) tia koh an ni a ni. Hei hi a rampum huapa Lal pakhat lalna hnuaia rampum ala awm loh vang nge, hmanlai Lal te ho kha King (Ram Lal) nihna title nei an awm lo a, Chief (Hnam Lal) chauh an nih hlawm anih vang pawh ani maithei a ni.
SHEM MISHPAKHA (SURNAME)
Hei hi hnam hming tiin kan sawi liam mai thin a, hnam hming ni lovin Chhungkaw hming tihna ani a, hnam hming ani tur ani tia ngai tlat an awm thin a, ram dang a an awm hun in an buai phah thin. Mizoram chhung ah chuan hei vang hian buaina kan tawng ngai lem lo vang, amaherawhchu, khawvel ram dang zawng ah chuan chhung tin hian chhungkaw hming neih theuh tur ani a, chu an chhungkaw hming chu an mahni hming bik (Private name) khan a zawm tur a ni a, chu chu an identity card hrang hrang ah chutiang chuan a chuang tur a ni. Hei hi hming inhriat pawlh emaw lohna tur atana tih ani deuh ber awm e.
Mizoram ah pawh chhungkaw thenkhat chuan hei hi thil hran anih zia an hrethiam ve tan nual tawh a, chhungkaw awmthei deuh te chuan an pa (pasal) te hming chu an chhungkaw hming ah an hmang ve mai thin a, hetiangin; Lal Riliani Hawla… ti te in.
Mizoram ah chuan mizo te chuan an chhungkaw hming (Surname) atan hian an hnam hming (Tribe) kha an hmang ta thin a, chuvangin, chhungkaw hming tih pawh hi Mizoram chhung ah chuan a awmzia hria an tam viau lo maithei a ni. Mahni Hming leh hnam hming an ziak kawp ta thin a, chu chu an tihdan phung anih avangin keini Benei Menashe te zing ah pawh chutiang anga hnam hming la pu zui chu an awm nual bawk.
Hei hi theih ni tho mahse kan awmna ram tawng leh leili azir hian kan bona rama kan hnam hming thin tih dalna a ngai an awm nual bawk. A chhan chu, naupang te deuh chhuan khat na leh chhuan hnihna pang atang pawhin lam hlei thei lo leh ziak hlei thei lo an tam ta hle a, hetiangin; Pachuau – Patsau tia lam leh ziak, Kawlni – Kolani tia lam leh ziak, Chhakchhuak – Tsaktsuk tia lam leh ziak, Lhungdim – Lungadim tia lam leh ziak, Hmar – Hamar tia ziak leh lam te leh a dang tam tak sawi tur a awm nual ta mai a, kan duh emaw duh lo emaw, chhuan khatna atang pang pawha mizo hnam hming an lam dik lo ta anih chuan chhuan thumna leh li na vel atang chuan loh theih lohvin a ki a mak tawh viau dawn a ni, tin thil lo awm tawh te a zira hetianga hming dangdai put vanga nakina kan naute la inkiltawih theihna leh enhran an la tawh theih palhna lak ah hnam hming kher ni lova chhungkaw hming siam thar hi a tih chi zawk ang em? Tih chu zawhna awm thei tak a ni.
Hetah hian chhungkaw hming ah chuan Tawng thianghlim ngei mai, Lalpa P-thian in a Zawlnei te a biakna tawng hmang emaw, Israel fa ten Aigupta rama an sal tanna hmun ah pawh Hebrai tawng ngei maia an hming inphuah luih tlat avanga Lalpa P-thian in a chhanchhuahna chhan tawng ang khera phuah chu thil tha leh duhawm ni mahse, tawng dang Mizo tawng pawhin a phuah thian tho va, (entirnan; Zoram, Vohbik, Mawi…etc'), amaherawhchu, Lam leh ziah theih ngei nise a tha viau awm e, tih thu mai ani in, Shem Mishpakha hi Hnam hming ani lo va, Mahni chhungkaw hming bik sawina mai a ni.
Hmanlai pi leh pu te khan chhungkaw hming an nei ngai lem lo va, amaherawhchu, hriat hran an nih theihna tur erawh chuan pate hming an sawi tel thin a ni, hetiangin; Rabi Shimon Bar Yokhai (Yokhai-a fapa Rabi Shimon-a) ti te in.
Tin, Juda ho te pawh chuan hnawhdarh an nihna ram ah ram dang mite angin, chhungkaw hming te chu an rawn pu tan ve ta a, a then chuan an pa an pu te hming ang te hetiangin; Avraham, David, etc'.. . A then chuan an hnathawhna hming ang te, hetiangin; Zaltsman (chi khur a thawk), Goldman (Rangkachak chher naa thawk)… A then te chu an nihna ang zia a zira phuah te, hetiangin; Saadia (mi rethei te chaw pe thin), tin an awmna hmun a zir tein hetiangin; Mizrakhi (Middle east a cheng te), Tsarfati (French ram mi) etc'…
Tin, Juda mi thenkhat a bikin Cohen mi te, Levi hnam te leh Menashe hnam te hian an hnam (Tribe / Shevet) hming ang hi Surname atan an pu nual bawk.
Eng le khaw le Mizo tawng hi a thumal a tlem em avang hian hetiang hnam sawina hrang hrang te hian awmze hrang nei vek hlawm mahse HNAM tia thumal pakhat a kan bur bun vek avang hian kan buaiin kan hnam nihna ah chiang ta lo fe fe kan awm ta nual niin a lang a, Juda hnam nihna te (Am hayehudi), Menashe hnam nihna te (Shevet Menashe), Mizo hnam nihna te hi thil hran leh awmze hran nei vek an ni tih hi hriat a thain a finthlak hle a ni.
Tichuan, keini chu rampawn ah hnawhdarha hruai chhuah kan niin, kan nihna pawh hre tawh lovin kum sang hnih chuang mi ram ah vak vaiin kan lo khawsa ve tawh thin a, kan bona ram ah chuan tu hnam te pawhin eng tiang pawhin an duh duh danin min lo kovin, min lo ruat pawh ni mahse, tun ah chuan kan bo hmaa kan awmna ram kan pi leh pu te hnena Lalpa P-thian in a lo pek ngei mai ram ah inhre chhuakin kan kir leh tawh a, bo kan ni tawh lo va, kan bona rama kan buaina ah khan buai buai a tul tawh lo va, kan hnam nihna Menashe hnam (Shevet Menashe) kan nih kan inhre chhuak tawh a, kan hnam nihna Juda hnam (Am Hayehudi) ah Safek (rinhlehna) zawng zawng laka fihlim nan in Giur in, Hnam hming (Shem Mishpakha) thar te pu in thlamuang takin Khawvel pum a rorel tu tur Juda te Lal Mashiakh chu nghak diai diaiin i leng za zawk ang u.
*Sikum (Khaikhawmna):
~ Yehudi = Am Yehudi, Juda hnam P-thian thupek zul zui Torah dana nung tih na, (miin Shevet Yehuda a tih kher loh chuan AM/Nation sawina ani tih hriat tur).
~ Menashe hnam = Shevet Menashe, kan inhriatchhuah hnu leh kan bo hmaa kan hnam.
~ Mizo Hnam – Kan bo lai leh kan bona ram hmuna hnam hrang hrang te sawi khawmna hnam hming.
~ Sailo, Ralte etc'.. = kan bo laia kan hnam hming ho te.
~ Mishpakhat Menashe, Ilan, David, Sela, Rei, etc'.. = Juda hnam kan nih kan in hriatchhuah hnua kan chhungkaw hming thar.
---------
* Tisha Beav zana Juda te Beit Kneset chhunga Kinot bu chhiara an lo tap a hmuhin Nepoleon-a chuan "Hetianga mahni hnam nunphung culture ngaisang a, hre reng a, kum sang hnih hnu ah pawh la tahpui thei hnam chu hnam fing niin in zung bul in culture anga nung leh turin in la ding chhuak ngei ang" alo tih ang in, tun ah bo nihna ata kan inhre chhuak tawh a, kan nun phung leh hnam nihna dik tak kan Culture chu Juda Hnam (Am Hayehudi) kan nihna chu ani a ni. Ka lawm e..
Kum tam tak bova Jentel mi rama lo awm tawh kan ni a kan bona ram ah chuan chung hnam dang te tih dan ang bawk chuan tihdan phung eng eng emaw chher chhuak vein hnam tihdan phung Culture atana lakluh pawh tam tak kan nei ve a ni.
Chutianga kan zung pui kan Shoresh theihnghilh a kan bona ram ah chuan P-thian in Moshe-a hnena Israel hnam te tana dan leh dun a thupek te pawh chu hre zui lem ta lo na na na chu Halakha leh Mitsvah lam nen a inmil leh mil loh lam pawh thluk theih ni ta hek lo bo kan ni a, kan hnam (Israel) dan kan hloh tawh avang chuan khatih laia kan chheh vela hnam dang te tihdan ang chuan Culture te pawh chu kan bona rama kan pi leh pu te chuan an lo phuah chhuak ve ta nawk nawk a ni.
Thil tam tak sawi zui leh sawi zau tur awm thluah mahse, tuntum atan chuan bona rama kan lo neih hnam lam anga kan lo neih CHERAW KAN hi han thlur bing ta ila. A hmasain hetiang ang Cheraw kan ang hi Bamboo dance tia hriat larin Asia rama hnam tin mai hian an mahni tihdan phungin an nei ve vek hlawm a ni.
Israel hnam bo kan nih kan inhriatchhuah ram pawna kan awm lai atang khan theihpa tawp chhuahin thangkhat lian chuang kum tam tak kan theih ang tawkin P-thian thuthlung hi kan hriat ang angin kan lo vahvaih pui tawh a, tichuan, a tawpa tawp ah kan chhehvela mite hmuhsitna tinreng kan paltlang hnu ah Lalpa P-thian kut chak tak hmangin a ram thianghlim ah ngei mai chuan bo ni tawh lo tur leh a duh dan anga a thupek te mila nun phung hmang chho ve tawh tura hruaikir leh tan kan ni ta a ni.
Tichuan, kum 2012 bawr vel atang khan Israel ramah Cheraw kan leh kan unau Manipur te lam pawhin an hnam lam ang chi chu mipui hmaa show a pho langin kan lo ualau pui tan ta a ni.
A hma zawng pawh khan tih tumna leh rawtna a awm fo tawh thin a, amaherawhchu, kil tin atanga zawhna eng eng emaw thawh khawm a nih hnu ah ti ngam lova pamtul pui thin ani a, hei hi eng vang nge? kan tih chuan, bo kan ni tawh lova, hei hi Judaism dan Halakha in a Metir (Phal) em? tih chung chang ah Siman Sheela (Zawhna chhinchhiahna) daha pamtul pui thin ani a ni.
Hetiang zawhna rawn irhchhuah na chhan hi Cheraw kan leh Manipur lam ah hian Hmeichhia te an lam thin avang ani ber a, a entu tur mipui te chu hmeichhe hlang an ni bawk si lova, tin, heng lam ah hian Hmeichhe hlang a lam ani bawk si lo va, tichuan, Halakha lamah chuan mipui hma emaw, Meorav (a inpawlh) a mipa te nena lam chu Asur (Thiang lo) alo nih tak si avang chuan, hnam lam ti mah ila Juda dan kalh a han puitlin pui em chu kan ngam lo thin ani ber a, chuvanga tih leh tak loh thin a ni.
Kum 2009 khan Kiriat Arba mipui te chuan Rav hnenah zawhna an lo thlen tawh a, tichuan, Rav chuan a chanchin zir chian nan leh ama zirna Rav lian te hnena zawhna hun leh zir chian nan hun amamawh thu sawiin a zirchian hnu ah mipui te ko khawm in hemi Cheraw kan chungchanga thutlukna a siam khawm te chu hrilhin Shiur puina alo nei tawh a. Tichuan mipui te chuan ui tak chung leh P-thian dan kalh anih si avang chuan rilru dam takin an lo hrethiam ta em em a ni.
Tichuan, kum a vei zel a, kum 2012 vel atang khan function hrang hrang ah Cheraw kan leh manipur lam (hei hi a hming ka hre chiah lo) chu show fo ani ta a ni.
Hemi chungchang ah hian kum 2015 khan kan hnam Rav pakkhat chu heti hian ka zawt a "Rav Cheraw kan leh Manipur lam hi Halakha dan ah thiang ani em?" tiin. A ni chuan, "Halakha dana min zawt anih chuan tunge thiang tia sawi ngam ang?" tiin min chhang a, tun hnua an show tak fo chungchang thu ah eng eng emaw kan sawi zui nual bawk.
Tichuan, ni 23/3/2016 khan Bar-Ilan University ah Benei Menashe te chungchang thu sawia Kenes (in hmuhkhawmna) neih ani a, hemi tuma Show tur atan hian Natsrat lam unau te chu Cheraw kan tura Shavei hruai tu te hnen atanga sawm an ni a, tin, Manipur lam unau te pawh an lam rawn show tura sawm an ni bawk a ni.
Amaherawhchu, an awmna khaw Rav ten an thil show tur chu an lo hriatin an mahni chunga mawhphur tu Beit Din Rav hnen ah zawhna thlenin hetianga an lam hi thiang ani em, tiin an zawt a, ani chuan a lo hriat veleh mak ati kher mai a, tichuan, lam tura sawm tu Shavei lam hruaitu te hnenah chuan chawp leh chilha sut nghal turin thu a pe a, tichuan, an ni pawh chuan lam tur te hnenah chuan sut leh anih thu an hriattir nghal ta bawk a ni. Tichuan, he Kenes ah hian Manipur mipa zaipawl ho chauh an zai ta a ni.
Kan hriat theuh angiin Aliya dang ang lo takin Natsrat khaw ho chu Aliya leh zel te tana Dugma (entirna) ni tura duan an ni a, chuvangin a bika enkawlna pawh neih pui niin, Beit Din Rav lian hialin an mahni chungah mawhphurhna lain tihtak zetin a enkawl a, an fakawmin a enkawl tute pawh an fak awm em em a ni.
Heng hi Cheraw kan chungchanga Judaism dan nena a inmil leh mil loh chungchang thu vela zawhna leh thil hrang hrang lo awm tawh ani hlawm a, a thutlukna chu mipui te theuh chhia leh tha hriatna ah innghat teh se.
Khashmonai lehkhabu pakhatna bung 1;30-39 a kan hmuh ang leh Historion Yosef (Josefus) Ben Matityahu ziak atanga kan hmuh angin kum 167 BC hun lai in Jerusalem hmar lam Temple atanga chhim thlang lam Jerusalem tlang pawng lai ah Greek Selevki (Seleukid) Lal Antiokus Palina Apipanes chuan Khakra (Akra) a sa a, hei hi a mizo tawng chuan Kulh te ti mai ila, chutah chuan a sipai te dahin Juda te Temple (Beit Hamikdash) hmun chu an awp a, tin, he Khakra chhung ah hian Greek sipai te mai bak ah Juda mi inti Greek (Mityavnim) kan tih ho te pawh an awm ve bawk a, chung hote chuan Jerusalem khuaa Juda te chu an ti duhdah em em a, tin, Temple tlawh a lo kal Juda te chu an lo that thin bawk a ni. Tichuan, Juda te chuan Temple te chu tlawh ngam ta lovin heng Jentel Greek ho kut ah hian hun engemaw ti chhung chu lo awm tain tihbawrhban alo ni ta a ni.
Kum 164 BC hun lai khan Juda Macabi hova Temple chu lak let leh ni tain, Temple te chu tihthianghlim a lo ni chhunzawm leh ta a, tichuan, Juda te chuan Temple chu an luah lum leh ta a, hei hi tunlai thlenga Khanukah (Mei eng kut) kut kan lo hman chhan na chu a ni.
Amaherawhchu, he Khakra kulh hi lian lem lo mahse, a rinawmin a kulh bing te a sang em em a, Khashmonai ho te pawh hian an la let mai thei lem lo a ni, chuvangin, Juda ten Temple an luahlum leh hnu ah pawh hian he Khakra chhung ah hian Greek ho te leh Juda inti Greek ho te chu an awm chhunzawm reng a, tin, Juda hote pawh in he kulh hi lak tum ve reng bawkin an inkapin an inralsai reng a ni.
He kulh hi a kulh bang hi chhah tak mai a ni a, tin, a kulh vel hual hian Khalaklaka (Awih pang) siam ani bawk a, hei hi an hmelma ten leihlawn emaw, hmanraw dang hmanga kulh an rawn hnaih theih lohna tura an hunlai Technology zira an siam a ni. Tin, a kulh bang hi a rinawm em em a, lei chu 10m vel laia thuk lai khuarin a faundation atan lung lianpui pui remin an sa tan a, tichuan, lei rual atangin 40m vela sang a sak ani bawk a, a kulh bang chhah lam hi 4m laia chhah a sak ani hlawm bawk a ni. Tin, a Kulh len zawng hi a dung zawng 190m vela sei leh a zau zawng 60m vela zau ani bawk a ni. A lian lem lo hle a ni.
Sawi tak ang khian he kulh Khakra hi Juda Makabi khan a hun laiin lak tumin theih tawp a lo chhuah tawh a, mahse, a hlawh tling ta lo va, tichuan, a hnu ah Yonathan-an lak a tum ve leh a, ani pawh chu a hlawhchham thak a, tichuan, a hnu leh ah Yokhanan-an a tum ve leh a, ani pawh chuan a thei bik lova, a tawp a tawp ah kum 141 BC ah Shimon-an a rawn la thei ta hram a ni. Ani pawh hian indo na hmang chuan ala mai thei bik lo va, kum thum chhung zet ei tur la thei lovin he kulh chhunga awm te chu a hrek a, a tawp a tawp ah ril tama lo tlawm tain a gate chu an hawn sak thei ta hram a ni.
He Kulh KHAKRA hi History bu a chiang taka chuang anih avang hian kum 100 vel bawr Archaeologists ho ten lo zawng tawhin an lo bei nasa tawh thin a, amaherawhchu, a hnuhma eng mah hmu lovin an hlawhchham thin a ni. A chhan pakhat pawh Jerusalem khua kum 3000 vel laia upa chu hnam hrang hrang ten chhuan hrang hrang ah lo awp tawh thinin an hunlai mil leh an duh danin khaw thar design thar hmangin an lo siam hnan zel a, an hunlai hmanrawh neih zira hetianga khua an lo siam dawn hian an mahni hun hmaa khua lo din te chu thiah leh tihchima paih fai mai ai chuan, khaw pawn atanga lei leh lung laa vur hnana chumi chung ah chuan khaw thar sak hnan chu an ni tan a awlsam zawk a, chuvangin chutiang ang chuan an lo ti thin a ni, hei hi Archaeologists te tan thil tam tak ah a awlsam phah hle a, a chhan chu an sulhnu te a ngai ngaiin a hai chhuah leh theih phah thin vang a ni.
Tichuan, he Khakra kulh bang hi meter 20 vel zeta sei chu kum chanve kalta vel khan hai chhuah a lo ni tawh a, amaherawhchu, chiang taka zir chian a nih phawt theih nan an tlang zarh mai lova, tichuan, tunah chuan chiang kelh kawlh a hei hi ani tih an lo hriat tak ah chuan ni (3.11.2015) khan khawvel ram hrang hrang a chanchinbu mite ko khawmin mipui hriata puan zar alo ni ta a ni. Hetia puan zar anih takah chuan he hmun laihna a an hotu Dr Doron Ben Ami leh Yana Chaknovits te chu TV leh News hrang hrang ah interview tir na neiin an thil hmuhchhuah thar te chu zawt vela sawifiah tir an ni ta a ni.
He thil hmuhchhuah thar hian Jerusalem chu Juda te ta ngei ani tih a tichiang thar leh hlein tunlai Politics indona Arab Palestinian leh Juda te inkara inhnialna awm reng ah pawh hian thil tam takah kawng ro a sut phah mahna. Tin, he thil hmuhchhuah hian Juda te Kut pawimawh tak Khanukah (mei eng kut) kum tin Kislev thla ni 25 atanga ni 8 chhung an hman thin chu thawnthu mai ani lo, a taka hmuh theih leh zir theih in a pholang ta a ni.
Tunhma deuh khan tuna Jerusalem Old City Temple mount thlang a awm "Ir David" (City of David) hmun chhak lama an lo hai chhuah tawh Temple pakhatna hunlai vela mi ni ngeia an rin Lal Solomona lal in a ni ang tia an lo rin tawh te pawh tun ah chuan he thil hmuhchhuah thar avang hian tihrual rem thar leh siksawi rem thar a ngai dawn a, a chhanchu, Lal in sakna foundation emaw tia an lo rin thin Olive tlang lam hnaih a awm te chu he Khakra kulh bang lehlam hi a lo ni zawk tih te pawh hriat thar a ni ta zel a ni.
He kulh bang hai chhuah lai hian kulh bang hrula Khalaklaka (awih pang) vel ah hian Thal mu kibar te, Virvawm mu suan atanga siam te, Perhpui mu (Balistra - Catapults) leh Darsen atanga siam pawisa tam tak te, Amphora wine bur vawn bana Greek hawrawpa thu ziak hrang hrang te hai chhuah tel ani a, virvawm mu ah hian thu ziak te, sign chi hran hran te a chuang bawk a, thu ziak ah hian a tlangpuiin anchhia an ziak deuh ber a, mu khat ah chuan nuihzat thlak ang rengin Greek tawngin 'Ouch' tih a in ziak bawk.
He hmun hi kum 9 chhung laih alo ni tawh a, kei pawh he thil hlui hai chhuahna ah hian Juda te History mahni kut ngei hmanga hai chhuah ve chu ka thil chak ber thin anih avangin, tuna ka hna neih lai Computer zirtir chu zanlam hna anih avangin ka hun remchang chu chance ah lain chhun lamah hemi hmun ah hian Israel Antiquities Authority hnuai ah kum khat chuang mah tawh chu ka thawk ve ta a, tin, abik takin inchhuang rilru takin he kulh hi keima hai chhuah hmasak ber ani ka ti lo thei lo a, a credit lakna ah a hotu te kan nih loh avangin kan hming lang ve lem lo mahse, chhungril tak ah ka intithei rilru ve em em a ni.
He kulh hi a tirah chuan kulh ani tih tuman kan hre lo a, kulh zawnga hai pawh kan ni hran lem lo, Byzantines hunlai an laih chhuah lai velin ka zawm tan ve a, tichuan, a hnu ah Rome hunlai kan thleng thla leh a, hetih hunlai hian Rome ho building hnuai ah ka hai laiin Juda te inchiah thinghlimna tui khuah (Mikveh) sak na cement bang chu tlem ka hai lang a, tichuan, kan hotu te pawh an phur hlawm khawp mai a, chutah chuan thla enge maw zat min dah nghetin chuti lai chu nitin ka hai thin a, ka hai zau zel a Mikveh chu a pumin ka hai lang ta a, he Mikveh chhung ah hian Darsen atanga siam Khashmonai ho pawisa thir chu a lo berah 700 bawr vel chu ka hai chhuak a ni, tin, Lung atanga siam bungbel te leh Sa ruh atanga siam hmanraw chi hrang hrang te, hlum atanga siam bungbel leh bati te, buk lung te leh thil dang dang nitin mai ka hai chhuak thin a, kei aia thawk rei tawh te pawhin an thawh hun chhung zawng zawngin hetiang pawisa thir ang hi 3 pawh la hai chhuak lo an tam a, chuvangin mak hi min ti thei em em a, duhsakna pawh ka dawng nasa reng a ni.
Tichuan, hetia Mikveh ka hai chhuah lai hian Mikveh bang sir tuak tuak a lung lian pui pui mumal taka inrem chu a mak dangdai em avangin Archaeologists lian tak tak in an rawn enfiah fo mai a, kei chuan hei hi Kulh bang ani ang, tiin ka lo sawipui ve thin a, an ni chuan Jerusalem khaw laili laiah Kulhbang a awm nachhan tur a awm lo an ti tlat si a, chuvangin, hai hniam zel anih theih nan, chutianga lung lian pui pui awmze nei taka inrem thenkhat te chu kan chhu keh zel a, tunhnu ah hian a lo uihawm zia a hriat thar leh theih a ni.
Jerusalem hi Lung lianpui chunga awm a ni a, chuvangin, he Mikveh pawh hi khatia Juda ten Khakra hmun an chhuhsak tak ah chuan a lei rual thleng chuan an kulh sak te chu an nam chim a, tichuan, khawpui thar siamin in te an sak hnan ta a, tichuan, Mikveh atan lung lian chu ker a siam thar ai chuan Greek ho kulh bang kara a hnawh phuina lung an vawm luh te chu la chhuakin a karah chuan Mikveh chu an lo siam alo ni zawk tih kan hrethiam leh ta zel a ni. he kan thawhna ah hian hetiang Mikveh hi 3 lai ka hai chhuak ve a, hmun hrang hrang ah Mikveh hi kan hai chhuak nual a, heng Mikveh te hi Juda ten Temple tlawh a an lo kal hunin Temple an luh hmaa an in chiah thianghlimna atana mipui sang tam tak te lo dawng sawng tur anih avangin heti lai Temple hnai ah hian hetiang hian Mikveh tam tak an lo siam thin a lo ni a ni.
Tichuan, Kulh bang a nia nge tia an rinhlelh leh deuh hnu ah chuan a kulh bang lung niawm taka an rin pawn lam chu hai turin min dah leh ta a, ka Mikveh hai lai ah chuan ka thian te an dah ta zawk a, tichuan, kan han hai leh ta zel a, Kulh bang hrul ah chuan a lung te deuh zawka sak, in emaw room emaw ni awm tak chu ka hai chhuak leh ta a, chutah, kan thawhna inchung hliap zar chu hlipin Drone hmangin chunglam atangin fiah fai takin thla an la a, chuta an hriat thiam thar leh a chu, chu in ni awm tak chu Kulh bang hrula ral ven in sang ani ang e, tih an ring leh ta a, chumi hnu ah chuan a tihfiah nan thil pakhat ala ngai a, an hunlai khan kulh bang run nan Tawlailir sang taka siam, a bang savuna siam (hei hi meiin a kang kai mai lohna tura tih vang a ni) chumi chhung ah chuan sipai an awm ang a, sipai te chu thlal kap mi te leh thing bung, a hmawr thira siam kulh chhut chimna tura an siam te an awm bawk ang a, chumi hmang chuan kulh bang hrulh ah an in nawr hnai ang a, chu chhut chimna hmang chuan kulh bang chu an chhu an chhu ang a, tichuan, thal kap mite chuan an lo veng reng bawk ang a, an chhut chim veleh chuta tang chuan kailawn dahin kulh ah chuan an lut mai dawn a ni, chutiang ang hmanrua ina a hnaih theih lohna tur chuan kulh bang hrul ah chuan "Khalaklaka" (Awih pang) an siam thin a, chu awih pang chu rawra te, hlum bel keh them te, lung te, lei te leh lung chhut dip inthuah thip hmang te a siam leh mumal taka rem ani thin a, chu chu zawng chhuak turin min thlang chhuak leh a, he thil hi rual rem zawl a hai tur a ni lo va, a awih tur ang teh pah chunga dim taka hai chhuah tur a ni a, chumi anih avang chuan, dim tak maia, karandi leh brush hmanga hai chhuah tur a ni, chu chu ka zawng ta a, a tawp a tawp ah chuan hmun lian lo te ah hian ka hai chhuak ta a ni.
Dan narana kan hai thin dana a hmun dang ho te hi rual zawl anga thian ten an lo hai thin tawh avangin, hriat chhuah theih lohvin an lo hai thuk zel alo ni a, mahse, Archaeologists ho hmanrua hmanga an han teh dan anga hmun tlem an la hai loh lai min hai tir ah chuan, hman hmawh lo taka hai ani bawk a, chu an lo rin lawk dang ang Khalaklaka chu ka hai chhuak ta a, kan lawmin kan dim khawp mai a, nakin zela University a zir tura dahthat anih theih nan uluk takin thla an rawn la nitin reng bawk a ni. Ka hai lan hnu ah hian Hebrew University atangin nitin mithiam hetiang lam thiam hi rawn kalin hmul pawhna ang tak hmanrua in lei leh lung te, rawng inang lo deuh te chu exam turin an hmanraw mak pui pui nen an rawn inchhawp ve ziah bawk a, a nuam ve thei thin ania aw.
Eng pawh nise, chutia kil tin atanga an thiamna te hmanga an han hriat chian tak ah chuan puanzar alo nita a ni. Heng thu hi hman atangin ziah hi ka chak thei thin em em a, mahse, phal ani si lo va, ka insum hram hram a, ka thawh hma khan heti lai hmun ah hian thlalak an phal ngai miah lova, mahse, thlalak ka duh tlat si a, finrawl chhuahin facebook ah a hnathawk ho te secret group ka siam ta a, chu chu kan hotu lam te pawhin information pek nan tak an hmang tangkai ta phian a, chu chu remchang ah lain chuta mi tur chuan thla lak ka tan an phal ta a, haha… tichuan, kan thil hmuh chhuah thar te, hai chhuah thar te chu thla ka la thei ta zel a, bungraw engemaw thil kan hai chhuah milim te, bati te, pawisa te, fei kibar te leh thil dang dang te chu tlang zarh min la phal sak chuang lo a ni.
Eng le khaw le, tuna ka han sawi hi Greek ho hunlai a an kulh bang kha a ni a, hei hi kum 100 chuang Archaeologists ten an lo zawn tawh anih avangin tun ah an sawi uar ani mai a, tin, hei hian kan hma lawka lo awm tur Khanukah kut lai hian Tourist ho a ko hle dawn tih an hriat avangin tun ah an puangzarin an tilar ani mai a, hei aia ngaihnawm ka tih mah zawk leh a chanchin ka zir chian zawk Rome ho hunlaia an indo na thu te, Temple leh Jerusalem chhiat thu te ala ngaihnawm zawk a nia, eng tik ah emaw ziah leh kan la tum dawn nia.
Temple pahnhina (Bait Sheni) chu Sinat Khinam (pawngpaw inhuatna) avangin a tluchhe ta, tih ani a, chu pawngpaw inhuatna chu eng nge ni ang le? Awmze nei lo leh chhan nei lovin inhuatna hi a awm thei dawn em ni?
Temple 2na (Bait Sheni) chhiat dawn hnaih lamah chuan Israel te zing ah Philosophy pawl hrang hrang a lo ding ta a, heng pawl ho te thu ken leh duh dan leh ngaihdan te chu a hran hlawm hle mai a, an duh dan a hran hlawm em avang chuan an zing ah pawh innghirnghona a nasa em em thin a ni. Tin, heng ho pawl mai bakah hian a duh rum leh firfiak ho an awm ve leh hlawm bawk a, chung ho te chuan heng pawl hran hote hi a hran hranin an thlawp hlawm bawk a ni.
Pawl ho te hi lian pui pui 4 ah then an ni a, chung te chu, Aisiim te, Tsdokim te, Prushim te, leh Yehuda Haglili pawl te an ni.
Tsdokim: Heng ho te hi mi lian mi hausa leh mi thil tithei te Kohen ho chhungkua te an ni a, an induh in Torah Shebeal pe (Prushit) pawh an pawm lo va, tin, Mitsvah tih avanga hremna leh lawmman awm pawh an ring hek lo. Thih hnu piah lam thlarau leh mitthi thawh lehna pawh an ring lem lo. An ngaihdan ah mihring te hun lo kal tura an chanvo tur chu an mahni siam chhuah leh control theih anih an ring a, Temple a rawngbawl tute an nih avang leh thu neihna an neih avangin, Halakha chungchanga thu tihthluk posek a ngaih hun ah pawh mipui ten Prushim (Farisai kan tih ho) lam tan hle mahse, an mahni tha tih danin an posek hmiah hmiah mai thin a ni.
An ni hote hian khatih hunlaia Israel ram awptu Rome mite chu an thurualpui thin em em a, Rome ho te leh Juda te inkara indona a chhuah loh nan theih tawp an chhuah thin a ni. Chuti anih avangin, indo a hnaih zual ah phei chuan Rome ho lamah an tang ta vek a, chuvangin, an mahni do tu Juda te kut ah heng ho te hi an thi mang ta vek nghe nghe a ni. Tichuan, an rorelna te chu a duh rum firfiak ho kut ah a lo awm ta a ni.
Heng pawl mite zinga hming langsar zual te chu Khanan ben Khanan te, Yehoshua ben Gamla te, Yosef ben Gurion te, Gurion ben Nadavi te an ni a ni.
Aisiim: Heng pawl te hi mi rethei leh khawpui hlata awm te an ni hlawm a, sakhaw pawl khat anga awmin Qumran Midbar Yehuda (Judea) hmun ah an bit deuh, tin, hmun hrang hrang ah pawh an awm nual.
An ni ho te hian khawvel nawmsip bawlna lam lak ata intih hlat an tumin thil sual lam tih an duh lo hle a, tin, taksa tihhrehawmna hmanga thlemtu tisa chakna hneh theih ringin an intihrehawm hle thin. Nupatna nun an ngainepin an zinga tel duh thalai hote chu fuih leh an kaldan phung zirtir an uar hle. An zing ah hian hausakna lamah tumah an inthlau lova, a chhan chu an zinga an tel hian an ro sum neih reng reng te chu an pawl tan an inhlan vek zel a ni. Chuti anih avangin an ni ho zingah hian rethei zual leh hausa bik an awm ngai lo a ni. An mahni pawl pui te tan chuan an thil phal hle a, an pawl pui an uanau te tan thil ui reng nei lovin an mamawh an inphuhruk tawn reng thin a ni.
Heng pawl te hi an inlam hrang em em a, an mahni pualin Calendar te hial an nei a ni. Rinna lam an tuipui em em a, thil tha tih avanga hremna leh lawmman dawn an inbeisei a, tin, mitthi thawhlehna te pawh an ring a ni. Hetianga inla hrang ni mahse Rome te laka Juda ten helna an phiar laiin an ni ho pawh hi a hel pawl te zingah an tel ve hlawm a. An zinga mi pakhat Yokhanan Haaisi phei chu Commander hial niin helna an neih tan tirh lamah Rome hote nen an indona Ashkelon hmun ah a thih phah hial a ni.
Josefus Falebius-a ziak a kan hmuh angin heng mi tam tak te hi Rome ho ten nasa taka an tihduhdahna tuarin an thi hlawm a ni. Tin, Temple 2 na chhiat hnu ah an chanchin chhui leh hriat zui tur a awm tawh lo bawk.
Prushim: Heng ho te hi Farisai tia kan hriat lar thin te an ni a, pawl laili ber niin mipui pawh an ngahin an langsar ber a ni. heng ho te hi mi chitin Kohen ho te, mi hausa te, lo nei tu te, sum dawng te, mi rethei te, hnathawk tu te leh Gerim (in giur ho te) fuan khawm an ni a, Heng mi te hian mipui kaihhruaina lam ah hma an la nasa em em a, tin, Torah Shebeal pe ring tu te leh chutianga mipui te kaihruai tute an ni a ni.
An nihna dinhmun leh an hausakna ah an inchhuang ngai lo va, mi vantlang anga incheiin hna hniam tak pawh an thawk hreh ngai lo a ni. Heng mite hi mipui ten an ringin an zui nasat em avangin an hruai tu ten Lal te leh Kohen Gadol te kalh zawnga an chet pawhin ihe buai ngai lovin an ring ve tawp zel mai a ni.
An zing ah hian Sakhuana lam ah Beit Hilel (a zam pawl) leh Beit Shamai (a fir pawl) te awmin heng hnuai ah hian 'Kanaiim' pawl an awm leh a, an nite atang hian Rome ho do tura a firfiak pawl an lo chhuak leh bawk a ni.
Heng ho te hian Torah Shebikhtav leh Torah Shebeal pe te, Khawvel lola awm tur Olam haba te ringin, mitthi thawh lehna te, Mitsvah (Torah dan) zul a nunphung hman tur tih te, Mitsvah tih a zira hremna leh lawmman hmuh te an ring bawk a ni.
An zinga mi langsar zual te chu, Raban Shimon ben Gamliel (Hel pawl hotu te zing ami) te, Raban Yokhanan ben Zakai (Beit Hilel zinga Rabi lian) te an ni a ni.
Heng pawl chauh te hi Temple chhiat hnu a ze ding chhuak tlang zel te niin tunlai thlenga an kal dan phung zui hian Juda te kan kal la kal ta zel a ni.
Prushim ho hnuai ah hian Kanaiim pawl te, Sikriim pawl te, Shimon ben Giora pawl te a duh firfiak ho rum rak tak te an awm leh bawk a ni.
Yehuda Haglili: Hemi te pawl hi Prushim ho kal dan phung leh an rindan zawng zawng deuh thaw thil pakhat chuah tih loh va tawm ve tute an ni a, an ni ho te hian SHALOM kan tih mai a tu a te nen pawha zalenna intluktlanna chu an duh lo thung a ni. An ni chuan P-thian chu engkima rorel tu Lal leh Hotu ani an ti a, chuvangin, mihring tu te mah mi chungnung leh ropui te 'Ka pu' an tih duh loh avanga namen lohva tihduhdahna tuar ngama thih pui pawh hnial lo tute an ni a ni.
An ni ho te hian Israel ram chu Sakhaw dan ram ani tur ani ti ngam ngat hmasa ber an ni a, an kawr hnuai ah chemte paiin an politic view kalh mi an hmuh te chu hmelma ena enin an phil hmiah hmiah zel a, he an chemte pai (Pigion) hi Latin tawngin 'Sika' tih niin an chanchin ziak tu Josefus chuan 'Sikriim' tiin heng ho te hi a ko a ni.
Heng pawl te hi Rome hunlai kum Ad 6 na a Kevirinius hun laia Cencus an tih atanga rawn ding chhauk te an ni a, an ho tu te chu Golan hmun a Gamla khua a mi Yehuda leh Tsadok-a te an ni.
Heng mite hi kut lai ten an che duh zual bik a, mipui punkhawm laiin an hmelma te chu an chem pai chuan vit hlumin an mahni chu mangang niawm takin an au chul zel a, chuti anih avangin man pawh an man chhuak thei ngai meuh lo a ni, heng mite phil zinga thi hmasa ber chu Yonathan-a Kohen Hagadol a ni.
Hun a lo kal zelin an kaldan phung te thlakin an hun laia Bank, Leiba rulhna leh ziahna in an hal a, chu an thil tih chu mi rethei te lawm ah tlain tan tu an ngah phah em em a ni.
Rome ho te leh Juda hel pawl te inbeih pui khan heng pawl hruaitu Menakhem-a (Yehuda Haglili fapa) chu mipui ten a lakah beiseina sang tak an nei a, amah chu Mashiakh ni thei mai tur hialin an bei sei a ni. Amaherawhchu, Jerusalem pawl ho Eliezer ben Khanania te ho nena an intawh chilhna ah a thi ta hlauh a ni. A hnu ah hian a chung hnai Eliezer ben Yair Jerusalem mi chu Sikriim pawl hotu an tangin Matseda hmun ah awmhmun an khuar a, chu chu an hmunpui ani ta a ni.
Heng a chunga kan sawi tak te khi Temple pahnihna hunlaia Juda te zinga pawl hrang hrang awm te an ni a, an chanchin hi a ngaihnawmin kan ziak lang vek seng dawn lova, heng pawl hrang hrang te inkar ah khian inhmelmakna a lian em em a, an inphilin an in that reng a, Rome ho ten Jerusalem an rawn lak dawn hnai ah phei chuan Jerusalem hmun ah lutkhawmin a then Davida khawpui (Jerusalem hnuai lam) ah tanhmun khuarin, a then Temple chhung ril ah tanhmun an khuar bawk a, a then Temple hmun tual lai ah tan hmun an khuar bawk a, an indo reng a, Temple hmun ah phei chuan nitin deuh thaw intual thahna an thlen tir reng mai si a, chuti khawp chuan Juda te zingah Sinat Khinam (in pawng huatna) a lo lian ta em em a, heng an ni ho inkar atang hian thawnthu lar tak Kamtsa leh Bar Kamtsa te thawnthu pawh a lo chhuak a, heti ema Khawpui thiang hlim leh Temple hmun thianghlim ah in huatna a nasat tak em avang chuan Lalpa P-thian chuan Israel te zawng zawng chu thi tlak an nih tawh avangin, chu an thihna tura thu tihthlukna hmun thianghlim Beit Hamikdash chu a fa Israel te damchhuah zawk theihna turin tih chhiat sawm vek anih theihna turin Hmelma Rome ho kut ah a lo hlan ta zawk a ni.
Hetih hunlaia Rome ho ten Jerusalem do leh lak a hahthlakin a hautak zia an hriat hian vawi duai lo tawlh kir mai an tum thut thut thin a, amaherawhchu, Jerusalem khaw chhunga Juda te awmdan an hmuh chuan an beisei a tithar leh thin a, chu chu Rome Lal Aspasianos-a fapa Titus-a chuan apa thih hnua a pa lalna chhunzawmna tura Jerusalem lak chu Certificate pawimawh tak ani tih a hre bawk a, chuvang chuan hautak zetin theihtawp a chhuah hram hram zel a, a sipai te pawh a chan hnem nangiang mai a, Jerusalem chu a chhung ah kulh bang hmun thum lai maia inthuah thip ani a, tichuan Rome ho te hian Jerusalem kulh bang pahnih thleng an rawn tihchhiat hun ah chauh hian a chhunga Juda mipui te chu an tangrual ve ta chauh va, amaherawhchu, an mahni leh an mahni inkara indona leh inthahna a lo nasat tawh em avang chuan an mihuaisen te an chan zo tawh si a, a tawp a tawp ah zawng Av ni 9 ni chuan kan P-thian in Beit Hamikdash thianghlim chu min rawnlak sak tain a inmawi tak te chu tichimin hmun thianghlim te chu an ti bawrhbang bawk a, chu mai duh tawk lovin a halin an hal kang ta a ni.
P-thian in a hmangaih Lal David-a lung bang (Kotel) erawh chu tinghetin Rome ho ten an tichim zo ve lova, chu erawchu chu vur bo nan Juda te lakah dan thar Titus-a chuan siamin Israel ram chhung zawng zawnga cheng te bawlhhlawh paih na hmun pui ah siamin an bawlhhlawh hmang chuan an lo vur pil ta a, chu chu Otmanim hun laiin an lo hai lang leh ta chauh a ni. (He thu pawh hi a ngaih nawm teh a nia, mahse, chhiar tu ten in mit a lo kham tawh lua a ng e, i duh tawk phawt teh ang.)
Eng vangin nge Israel hnam 2 Reuven hnam leh Gad hnam leh Menashe hnam chanve te chu Jordan ralah ram pek an nih le?
He thu hi nie hrilhfiahna hrang hrang a awm a, amaherawhchu, Thlalera kum 40 ngawt ramthianghlim thleng tura an vahvaih pui an beisei ram chu an thlen tak dawn a ruai a ram chhung ah ram kan duh lo ve, Jordan rala ram hi min pe rawh khai tiin an dil ta hlauh ani a, ngaihtuah neuh neuh chuan a mak ang reng hle a ni.
Hei hi a chhung ril hi Torah thuruk (Sod) hmang lo chuan hrilhfiah leh hriatthiam a har reng a ni. Ari Hakadosh chuan hetiang hian Kabala hmangin a hrilhfiah a...
Kan pu Yakov-a chuan a hmangaih tak Rakhel-i chu nupui a nei turin Khupa a buatsaih a, amaheerawhchu, Rakheli pa chuan thim tham hnuai ah an inneihna Khupa chu a buatsaih ta a, Yakova chuan "Hei eng ti zia a, thim tham a Khupa buatsaih kan nih mai?" tiin a zawt a, Rakheli pa Lavana chuan "Kan ram dan anih hi" tiin a chhang a, tichuan, kan hriat theuh angin, Lavana chuan Yakova chu Rakheli aiah Yakova hriat lohvin Lea-i a neih tir ta a nih kha. Tichuan, zing an han tho chu Yakova chuan Lea-i zawk ani tih a hmu chhuak ta a, Leai hnenah chuan "Bum hmang fanu Bumhmangi i lo nih hi" tiin a an khum a, Leai chuan "i hnen atanga ka zir a nih hi, nang pawhin i pa i bum ang khan" tiin a chhang a, tichuan, Yakova chu a dang ta a ni.
Hemi zan hian Lea-i chu Reuvena paiin alo rai tan ta a ni. Hetiang tehhrep inbumna kara Reuvena chu piang anih avang chuan amahah famkim tawk lohna a awm ta a, chuvang chuan Reuvena lakah chuan Ramthianghlim a Nakhala (chanvo ram) nei lo tura chunglam rel thluk sak alo ni ta a ni.
Tin, Rakheli chu Yakova chuan a nei leh ta tho va, amaherawhchu, nau a nei thei ta hauh lo tih ainhriat avangin Rakheli chuan a bawihnu Bilha-i chu a pasal Yakova nena Khupa (Inneihna) tih tirin a lak atanga fa a hrin theih nan nau apai tir ta a, tichuan, Lea-i chuan a pasal Yakova chuan a unau nu Rakheli bawihnu Bilha-i lakah fa a pai ta tih a hriat chuan ama (Lea-i) mutna ah chuan a bawihnu Zilpa-i chu a mut tir ta a, tichuan, Yakov-a chuan Lea-i emaw tiin (Khupa pawh ti hmasa lo chuan) a lo mutpui ta a, tichuan, chu ta tang chuan Lea-i bawih nu Zilpa-i chu lo rai tain Gad-a a lo piang ta a ni.
Gad-a pawh chu chu tiang teh hrep 'Kidushin' (inneihna) pawh hmang hmasa lova piang anih avang chuan chunglam rorelna chuan Ramthianghlima hmun nei lo turin a chungthu an lo rel sak ta a ni.
A nih leh Menashe hnam chanve chu eng vang nge? ni ta ang le?
Yakova te chhungkua Kanan ram an rawn luh khan Yakova fanu Dina-i chu Khamor-a fapa Shkhem an man in alo mutpui anih kha, khatah khan Dina-i chu lo rai tain fanu Osnat-i a hring a, tichuan, chu chu Mitsraim ah Yosefa nupui alo nita a ni.
Tichuan, Yosefa leh Osnati te chuan fa pahnih an nei a, an fa tir zawk chu Menashe-a ani a, tichuan, Osnati chu Juda nu Dina-i leh Jentel pa Shkhem-a te fanu ani a, chuti chuan, a chunglama kan sawi tak (Reuvena leh Gada te fatir an nih) ang khian Mum (famkimlohna) chu an fatir Menashe-a chungah chuan alo awm ta a ni. Amaherawhchu, Menashe-a chanve (Dina-i lam) chu an thiang a, marawhchu, amah a a chanve dang (Shkhem-a lam) erawhchu famkim loh bawlhhlawhna chu kai ta in, Reuven hnam leh Gad hnam te dil anga dil ve miah si lovin, ram pawna Menashe hnam chanve te chu awm tura chunglam rorelna an lo dawng ve ta a ni.
Anih leh eng vangin nge rampawna awm tura an mahni (Reuven leh Gad) dil ani si a, kan ti ani maithei. Nie, an unau dang te laka zahna an hmuh lohna tur leh anmahni pawh an inhnual suat lohna turin an mahni ngei pawhin a chhan an hriat loh vin Lalpa P-thian chuan a zahngaihna leh ngilneihna chu an chungah lan tirin an mahni ngeiin a tahin an in tahawh chhuah tir ta zawk a ni.
He Israel Lal Yerovam-a thu ah hian thu mak deuh deuh kan lo ngaihtuah ngai loh lam thil tam tak kan hmuh ngei ka ring a, a chanchin zawng zawng kan sawi vek seng lo ang a, chuvangin tun tumah hi chuan a thil tih a thil mak deuh Israel ten thlalera an awm laia an lo bawhchhiat tawh, chumi avanga mipui tam tak an thih phahna te chu ani hian a lama tang tura mipui te a hip khawm nan Political tactic atan a rawn tuai thar leh dawn a, chung a chanchina thil mak deuh deuh te chu kan thlur bing dawn a ni. A thu hi rilru taka chhiar tur leh he thu chhiar hma hian Lalte 1na Bung 11;26 na atang chuan a chanchin te chu han chhiar hmasa thei ula, tichuan, ama ngaihdan te chu chhutin rilru takin han chhiar ula, a ngaihnawm zual sawt ka ringin, a mamawh te tan mahni tana zir tur pawh in chhar chhuah theih ngei ka beisei. Chhiar nuam u le.
Bible ah Lalte bu a kan hmuh Israel lal Jeroboama, Yerovam ben Nevat (Nevat-a fapa Yerovam) chanchin hi kan chhiar hlawm tawh ngei ang a, anih hi Juda lalram leh Israel lalram then hran anih hnua Israel lal hmasa ber kha a ni. A ni hi Thil sual lian tak tia Israel te humsual dai tira milem biakna hiala hruai lut tu niin, a hnua lal te sual zia khaikhin nan vawi sawm hnih ngawt a hming pawh thailan hial a ni.
Amah Yerovam-a chu a tirah chuan mi naran niin Lal Shlomo-a chhiahhlawh pakhat ve mai ani a, Yosef-a fapa Efraim hnam mi niin Tsreda khuaa hmeithai Tsrua-i fapa a ni.
Lal Shlomo-a chuan hna thawk tha, mi huaisen leh leadership nei mi ani tih a hriatin Yosefa fate hnathawk chunga hotu ah a hlangkai a, khatih hunlai kha Shlomo-an Beit Hamikdash (Temple) a sak lai niin, hnathawka lak luih mi tam tak a nei a, chung zingah chuan Yosefa thlah (Menashe leh Efraim hnam) pawh tam tak an tel a ni. Hetia lal in hotu a a dah hnu pawh hian Lal Yesman nih a tum ngawt chaung lo a ni.
He Yerovam-a hi P-thian hmuh ah mi ropui leh thil tihtheihna tha tak a neih avangin P-thian chuan Lal David-a anga P-thian rawng bawla a dan leh thupek te a zawm phawt chuan Lal David-a angin a Lalna chu tihngheh leh a thlah te zel chu Israel lal zeding an nih theihna turin a tiam a ni. Amaherawhchu, a sualna avang chuan amah leh a thlah te chu hremna Karet lian ber pek an ni zui ta zawk a ni.
Yerovam-a chu lal anih hnu khan Thlalera Israel fate tluk chhiatna angin Jerusalem pawn ah maicham leh se bawng lim te siamin thil a ti ta thut anih kha, kha a thil tih kha eng vanga ti nge anih leh eng rilru pua ti ta mai nge ani tih finfiah kan tum dawn a ni.
Lal Shlomo-a chu Lal ropui leh mi zawng zawng te hlauh a ni a, (lalte 11;27) a nupui te zinga mi Paro (Pharoah) fanu in tur chu sain Milo a siam a, he Milo tih hi Milui (chhung/vur khat) tih thumal atanga rawn kal niin chu chu Ir David, lal David-a khawpui leh Temple inkar a ruam awm chu leia vur khatin a dawh zawl a, chutah chuan Paro fanu in tur chu a sa a ni. Hei hi Temple chhim lam leh Davida khkawpui hmarlam Olive tlang hnaih lampang chu a ni.
Hei hi Yerovam an a hmuhin a ngaihdan ani lo hle mai a, Lal hlauhawm Lal Shlomo-a chu a kamkhat chhuah hial a, Jerusalem chu Tlang lian pui pui kara awm anih avangin, hmelma ten an rawn run theihna tur khan tha i pa David-a pawhin a tih duh loh chu i siam ani, tun thleng hian thil tha i siam a, I pa khan heng hmun te hi Israel ten Aliya la regel an tih theihna tura a lo zuah awl chu nang hian i mimal interes Paro-a fanu tan hungin i sa vel anih hi, tichuan, Jerusalem chu hmelma lakah him lovin i chhuah a nih hi, tiin.
Tichuan, (Lalte 11;29) tum khat chu Yerovam-a chu ramah a chhuak a, Shilo khaw zawlnei Akhia chu a tawk a, ani chuan kawrfual thar a sin a, chu chu sawm leh pahnih ah phelin sawm chu Yerovam-a hnenah a pe a, Lal Shlomo-a chuan hnam dang te Pathian min biak san tak avangin ram hi ka chhuh sak ang a, nang hi hnam sawm te chunga Lal ah ka siam dawn che a ni, amaherawhchu, a pa David-a avangin Jerusalem erawhchu ka chhuh sak lo ang a, hnam khat chungah erawh ro a rel zui ang, P-thian in a ti a ni, a ti a.
Yerovam-a leh Yosefa chuan Inanna tak an nei a, Bible ah hian Naar (Tlangval) tih leh Eved (Chhiahhlawh) tia koh ve ve niin a hnuah hotu a hlankai ve ve an ni bawk a, tin, an awm hmun atanga chhuakin mi an tawh thu ziak kan hmu ve ve bawk a, tin, kawr fual chungchang thu ziah lan ani bawk a, tin, an pahnih hian Mitsraim (Aigupta) rama kal v eve annih mai bakah a tawpa Paro-a hmaa inlan v eve te an ni bawk a ni.
Hetiang deuh hian Yehuda hnam mi Lal David-a pawh Yehuda nen chuan inanna tak an nei ve tho va, Yehuda leh Tamari chungchang leh David-a leh Bat Sheva chuangchang ah hian. He thu hian min hrilh a duh chu David-a chu Yehuda hnung zuitu niin, chutiangin, Yerovam-a pawh chu a pu Yosefa hnung zuitu an nih thu a ni. Chutiang bawk chuan Reuven-a chu fa tir ni mahse, Yehuda chu fatir chanpual ni awm tak Lal hnam ni tura thlan niin, Yosefa fa te pahnih chungchang ah pawh Menashe leh Efraim te unau ah a te zawk Efraim chu a pu in malsawmna a pek ah khan upa zawk chanpual tur chu a chungah a hlan ta zawk a nih kha. Tin, an ropui chhuah chhoh zel dan ah pawh hian a tirah chhiahhlawh mai mai niin, a hnu ah Yerovam leh Yosef ate chu hotu ni chhovin Lal hial an ni phak ta a ni.
Tichuan, (lalte 11;38 ) Yerovam-a chu P-thian thupek te a zawma chutiang anga a nun chhoh phawt chuan Lal David-a anga a lalna chu tihngheh anih tur thu pawh chu zawlnei chuan a hrilh a ni.
Tichuan, Lal Shlomo-a chuan Yerovam-a chu a lo haw ta a, thah a tum a, ani chu Mitsraim ramah a tlan chhe ta a ni.
Tichuan, Shlomo-a a thih hnu chuan a fapa Rekhavam-a chu Lal a lo ni ta a, tichuan, mipui te chu lal chungah chuan an lo hel tan ta a, lal ram chu a lo keh chhe dawn dawn ta a, hetia lal ram kehchhiat inmunna ah hian Yerovam-a chuan engmah kut a thawh ve hran lova, a chhanchu ani chu Mitsraim ram ah Paro Shishak-a hnenah a awm avang a ni.
Tichuan, mipui te chuan an hotu ni turin Yerovama chu an ko haw ta a. A ho chuan Lal Rekhavam-a hnenah chuan kalin "I pa khan kan nghawngkawl a lo ti rit em thin a, chu chu min tihzangkhai sak rawh khai, tichuan, I chhiahhlawh kan ni reng ang e", an ti a, ani chuan " Lo va haw leh rih ta ula, tichuan, ni thum hnu ah kan in be leh dawn nia", a lo ti a, Rekhavam-a chuan apa bula thu thin upa ho te chu a rawn ta a, an ni chuan "an thu ang chuan ti la, kumkhuain I chhiahhlawh an ni reng dawn a lawm", an ti a, mahse chu chu pawm lovin, a thian te ho zawk chu a rawn leh ta zawk a, an ni chuan "ni lo ve, an lal I ni tih an hriat theih nan chang takin chhang la, ka pa phurrit siam cheu kha chu a ve mai ani a, kei chuan vuak mai duh tawk lovin khawmualkaikuangin ka hrim ang cheu ti rawh khai" an lo ti a, chu chu pawm ta zawkin, Israel mipui te leh Yerovam-a hnenah chuan chutiang ang chuan alo chhang ta thawr mai si a, tichuan, chu thu avang chuan Israel mipui te chuan inla hrang tain an Lal atan Yerovam-a chu an lo siam ta a, tichuan, Zawlnei Akhia hrilhlawkna kha alo thleng dik ta a ni.
Tichuan, Yerovam-a chu Israel lal alo ni ta a, Yerovam-a chuan kumtin hmun thianghlim tlawh kut (Shalosh Regalim) ah Israel mipui te chu Yerushalaim ah Beit hamikdash a inthawi turin an kal thin ang a, a tawp ah mipui te chu Rekhavam a lamah kir lehin kei hi min that mai ang tiin rilru a lo siam ta a, tichuan, mipui te laka amah chu Lal a nih reng theih nan Politic tactic pali alo ngaihtuah chhuak ta a.
A pakhatna atan chuan, mipui ten inthawi tura Jerusalem khua khera an kal kumtin angaih loh na turin hmun thianghlim siam chu alo rilruk ta a, amaherawhchu, Beit Hamikdash awm lai si a a dang han sak chu thil ni thei ani si lo, chuvangin, Israel ram pum pui huap thei turin hmun thianghlim pahnih siamin chhim lamah Beit El khua ah leh hmar lamah Dan ram ah chuan Se bawng no lim pahnih siamin chutah chuan mipui te chu inthawi tura hrilhin, "Hine Eloheikha Israel asher heelukha meerets Mitsraim" (Israel te u hei hi in P-thian Mitsraim ram ata hruai chho tu cheu kha anih hi) tiin. Tichuan, Bamot (Maicham) te siamin Levi hnam ni lo Israel te zing atang chuan Kohanim (Puithiam te) a siam bawk ta a ni.
He thu ah hian eng vangin nge Yerovam-a chuan 'Khet Haegel' (Se bawng no lem siam bawhchhiatna) Am Israel te thlalera an awm laia an lo bawhchhiat tawhna chu tuna taka rawn tuai thar leh nge anih tih hi thil mak ani khawp mai.
Amaherawhchu, Lalte bu atanga kan hmuh ah hian milem Pathian Baal biakna (Avoda Zara) chungchang leh he Khet Haagalim (Se bawng no lem te bawhchhiahna) chung chang hi thil inang lo leh inhlat tak ani a, Se bawng no lim hmanga bawhchhiatna hi mi lem biakna ni lovin Avodat Hashem (P-thian rawngbawlna) diklo zawnga hmanna (Lo taase lekha pesel ve khol tmuna) mai a ni, Israel Lal te hnena Milem biakna (Avoda zara) lo luhna chu Lal Akhav-a lal lain a ni a, (Lalte 1na 16;31) Nevata fapa Yerovama thil lo tihsual te chu engmah lo ang maia ngaiin Baal Pathian te an lo be ta vel a ni. Tichuan, Akhav-a thlah te zel chuan Baal Pathian chu biain P-thian an hawisan ta zel a, (Lalte 2 – 10;29) a hnu daiha lal Lal Yehu-a chuan chung Israel te zinga milem biakna Baal Pathian biakna te chu rawn tichhiain Yerovama siam Se bawng no te laka bawhchhiatna chauh chu a rawn chhunzawm ta zawk a ni, tichuan P-thian pawhin a alaka a mit a tlun avangin lawman pawh pein a fate chu chhuan li na thlenga lal a tiam a ni. tih thu kan hmu a ni.
Tichuan, Lal Yerovam-a chuan Shmot bua kan hmuh angin Khet haegel chungchanga bawhchhiatna te chu a hre ngei si a, eng vanga rawn tuai thar leh ta mai nge ni? Khami avanga an hremna dawn a mi tam tak an thih te pawh a hre vek si a, chumai duh tawk lovin, Thlaler ah khan Se bawng no lim kha pakhat chauh an siam a, ani erawh chuan, pahnih lai a siam ta mai lehnghal, ava mak em. Chumai bakah a lama tang tura mipui te auh khawmna atana tuna a tactic hman hi mipui te chuan an pawm dawn em ni? Mipui te pawh chuan thlalera mi kha an hre vek si a, khami avanga kum khua atana ngaihdam dilna nit e klan siam hial hial kha ani si a. ava make em..
He thu kan hriatthiamna tur atan hian a hnu lamah han kir leh ta ila, Yerovam-a aia ropui leh thlarau lamah pawh mi sang zawk Aharona puithiam khan eng vanga kha Se bawng no lim kha din ta mai nge ani tih chu kan hriatthiam angai phawt dawn tihna a ni.
Ekhezkel (Ezekiela) bu a Maase Merkava chungchang ah chuan Ekhezkel-a chuan hetiang hian inlarna ahmuh chanchin a sawi a, (Ekhezkel bung 1) Tawlailir hmuin thil nung pali ahmu a, chung ho te chuan ke pali neiin hmai pali bawk leh thla pali an nei a ni. Chung ho chungah chuan Rakia awmin chumi chungah chuan mihring hmel ang a awm a, chu chu P-thian ropuina chu a ni. Heta a thil nung hmuh te hi Mihring, Sakeibaknei, Bawng leh Mu te an ni. Tichuan, a bung 10 na ah a hrilhfiahna a sawi leh a, chutah chuan a thil hmuh te chu a pakhatna ah Kruvim, pahnihna ah Mihring, pathumna ah Sakeibaknei, palina ah Mu te an ni.
Hetah hian thil danglam awm ta chu Bawng ai ah khan Kruvim hote a sawi ta a ni. Tichuan, Kruvim kan tih te hi Bawng an ni tih kan hrethiam thei ta a ni. Tin, chu lo reng ah Aramit tawng chuan Karav tih chu bawng tihna ani tih Mishna Avot atangin kan hmu thei bawk. Tichuan, Ekhezel-a chuan Kruvim chung ah chuan Rakia awmin chumi chungah chuan Sapir lung anga Thuthleng a mihring hmel ang (P-thian ropuina hmel) chu a hmuh thu a lo sawi tawh a.
Tichuan, (Shmot 24;10) Moshe leh Aharona leh afapa Nadav-a leh Avihu-a te leh upa 70 te chuan P-thian chu hmuin a kephah hnuai chu Sapir lung ang anih thu te Shmot bu ah chuan kan hmu bawk a ni.
Tichuan, Ekhezkel-a hmuh ang 'Maase merkava' chu Ekhezkel-a hmuh hma hian hmu an lo awm tawh tih thu Ramban ziak atangin kan hmu thei bawk a ni.
Tichuan, Aharona chuan P-thian awmna Shkhina chu Bawng (Kruvim) ho chung ah chuan a awm tih a hre thiam ta a, chuvangin, thlalerah pawh chuan P-thian lem/lim siam thiang lo ani tih a hria a, chuvangin, P-thian a hmuh laia a hnuaia awm bawng ang lim chu siam tain chu chu P-thian atana hman tur ni lovin P-thian ropuina puan chhuah nana a thil ropui hmuh ang, symbol a siam chu alo ni ta a ni.
Amaherawhchu, a hmuh ang thil ropui hmu phak ve lo mipui te chuan Aharona hriatthiam ang leh a duh dan chu an tawmpui ve phak loh avangin mipui te chuan chu a thil siam chu Pathian anga lo ngai tain a hnenah chuan inthawina te an rawn hlan tain, mipui te chu an tluchhe ta a ni. Mipui te chuan kan P-thian chu 1 ani tih leh hnam dang te Pathian milem te erawh chu pakhat aia tam ani tih an hria a, amaherawhchu, Aharona chuan Se bawng no lim chu pakhat a siam si a, mipui te chuan an thil hmuh chu pakhat anih avang chuan P-thian ngei anih dawn hi an ti ta a ni.
Tin, Mishkan (Thlaler biakbuk) ah pawh chuan a chhungril Kodesh Hakodasim ah chuan Kruvim lim chu pahnih a awm bawk a, chutiangin, Beit Hamikdash (Temple) ah pawh Kruvim chu pahnih a awm a ni. Tichuan, Yom Kipur ah Kohen Gadol chu chutah chuan lutin P-thian ropuina Shkhina chu chung Kruvim te inkar ah chuan a rawn inlar thin a ni.
Tichuan, Yerovam-a chuan khami (Khet Haegel) tuma mipui te tlukchhiatna kha 1 leh 2 inkar ah mai ani a, Aharona khan 1 alo siam avangin mipui te chu an tluchhe ta a, khami tuma Aharona kavana (thil tum) tih sual palh kha siam tha (Tikun) in tun ah chuan 2 ka siam ang a, tichuan, Israel te chuan hei hi P-thian ani lo tih an hre thiam tawh ang a, a chhan chu "Hashem ekhad ushmo ekhad" (P-thian chu pakhat ani a, a hming pawh pakhat a ni) anih tlat avangin, tichuan, mipui te chuan P-thian chu Beit El khua atanga Dan khaw inkar ah te hian a awm ani tih an hre dawn a ni. Thlaler ah khan Aharona chuan Se bawng no lem a siam zawh khan naktuk ah P-thian tan khawmpui kan siam dawn nia, a ti a, mahse, a siam hman ta lova, kha a siam hman loh kha kei hian ka ti puitling ang a, P-thian tan khawmpui thianghlim chu ka siam mai dawn ani, tiin, Thlalera an tawngkam hman ang te chu hmangin, "Hei hi in P-athian Mitsraim ram ata hruai chhuak tu cheu kha a ni" ati ta a ni.
Heta tanga kan hriatthiam theih tak chu, Yerovam-a khan Se bawng lim pahnih a siam khan P-thian tur atan leh a ang pawha hman tur atana a siam ni lovin, Aharona kavana hlen puitlin sak tur atana a siam leh Temple chhunga Kruvim ang zawk niin, chu chu mipui te hui nana a political tactic atan a lo hmang ta a ni. Hetah hian Yerovam-a chuan mitin hmuha awm Temple awm laia a dang siam chu mipui ten an hrethiam dawn lova, chuvangin, mipuite hmuh ve theih lohva awm a chhungrila mi Kruvim te kha a din ta a, tin, a tawngkama "Hine Elo-heikha Israel" (Hei hi Israel te u in P-thian chu ani e) atih ah hian Hine = hei hi/heta hi tih hi, a thil siam (bawng no lim) te chu a sawi lo tih a hriat thiam theih bawk a ni, a chhan chu, thil pahnih a siam a, pakhat zawk phei chu Dan khua ah a dah daih leh nghal, Ele=Heng te hi ti lovin, Hine=hei hi/heta hi tih tawngkam a hmang ta a, chuta a sawi leh a kawh zawk a chu Beit El leh Dan inkara P-thian awm chu a sawina zawk a ni.
He a thil tih hi thil dik lo ani a, thil tha pawh ani hek lo, amaherawhchu, a thil tih chu milem Pathian biakna tura a tih leh Kavana ani lo a, tin, P-thian ai awh tura a tih ani lo bawk a ni, a duh dan leh ngaihdan chuan P-thian biaka chawimawina tura a tih zawk a ni. Amaherawhchu, Aharona'n kavana thianghlim tak chunga a thil siam chu mipui ten Pathian atana an lo neih zui tak ang khan, Yerovam-a thil siam pawh chu mipui te chuan Pathian atana hmang tain, chung hnenah te chuan an lo inthawi zui ta a, Aharona tluk chhiatna ang ah bawk chuan Yerovam-a chu a lo tluchhe ve ta a ni.
Yerovam-a chuan Aharona bawh chhiatna Tikun siam saka titha leh turin amah chu a inhmu a, hei hi a fate hming a phuah sak atang pawh hian a chiang em em a ni. (Lalte1 14;1) A fa pakhat hming chu Avia ani a, Aharona fapa Avihu-a ang khan, tin, (lalte1 14;20) a fapa dang leh a thih hnua lal chu Nadav-a ani bawk a, Aharona fapa Nadav-a ang khan, a fate hming pawh hi Aharona fapa te hming ang kha a put tir a ni.
Eng le khaw le, hetianga Aharona hnung zuia ama bawhchhiatna siam tha tura a inngaihna hi thil dik leh thil tha ani lo va, chutiangin, a bawhchhiatna leh Israel te humsual a daitirna ah chuan a chungah mawhphurhna chu a tla a ni.
Tichuan, (Lalte1 12;31) Yerovam-a chuan he a political tactic hman mek pahnihna atan hian Beit El khua a a Sebawng no lim dinna ah chuan Maicham te siamin Levi chi ni lo Puithiam te a siam ta a ni. He thu ah pawh hian an zingah pawh chuan Levi hnam ho an awm awm reng si a, eng vangin nge chung te chu Puithiam atan a ruat loh? Kan tih chuan, Puithiam Kohanim ho te chu an rawngbawlna hmun turin Beit Hamikdash ala awm si a tin lawm, chuvangin, Thlalera Israel fate bawhchhiatna siam that a tum lai a ni a, chuvangin, (Shmot 19;6) Thlaler ah khan P-thian ngeiin Israel te chu atan Puithiam (Kohanim) chi ah a lo ruat tawh a, tichuan, ama ngaih dan angin an lo bawhchhiatna te siam that anih hnu ah chuan P-thian sawi ang khan Israel te chu Kohanim an lo nithei reng ani tih hrethiamin, chu point chu hmangin Levi hnam kher ni lo Israel mite atang chuan Puithiam te chu a lo siam ta a ni.
Tin, Yerovam-a hian a tawngkam hman reng reng ah hian Thlalera Israel fate bawhchhiat hunlaia an tawngkam hman ang kha a hmang ve zel a, amaerawhchu, ani chuan an bawhchhiatna Tikun siam lai mek anih avangin, an tawngkam ang te chu a tawmpui ve zawk a ni, (lalte1 12;28 ) "Rav lakhem mealot Yerushalaim" (In tan Jerusalema lawn te chu a nasa em si a) tih tawngkam a hman pawh Korakh-a chuan thlalerah khan lo hmang vein, (Bamidbar 16;3) "Rav lakhem ki kol haeda kulam kedoshim" (In nasa em mai mipui zawng zawng te pawh an thianghlim vek si a) tih ang khan. Hei pawh hi thil tha lo chu a ni naa, Korakh khan ama interes atan he tawngkam 'Rav lakhem' tih hi alo hmang ani a, tichuan, Yerovam-a chuan mipui te tan he tawngkam bawk hi a lo hmang ve ta a ni.
Tichuan, Yerovam-a chuan a tactic hman mek pathumna atan chuan Israel calendar thar siam a ni a, chutah chuan Juda ten Sukot kut hmun thianghlim tlawh kut, a thla sarihna a awm Tishrei ni 15 a an hman thin ang chu a thla riatna Kheshvan thla ni 15 ah chuan a sawn ta a, ani chuan Israel te chu Jerusalem atanga a hmar lama awm kan ni a, Sukot kut chu Rah seng kut anih angin hmar lamah chuan thla khat velin rah seng hun hi a muang zawk a, tiin, hetah hian thla dang a belh ni hran lovin, Juda tena Shana meuberet (kum khata thla khat neih belh) ang calendar thar chu a siam ta a ni. Pesakh kut pawh Aviv laia tla tura an siamrem ang chuan a Calendar thar Israel calendar ah chuan hun a siksawi ta a, chutah chuan Juda te calendar hmana Tishrei ni 15 ni chiah chu Israel Calendar ah chuan Kheshvan ni 15 a lo tla ve chiah ta a, he tactic hi Israel mipui te chuan an Calendar hmana Tishrei ni 15 ah chuan Sukot kut hman tuma Jerusalema an kal chuan Jerusalem chhunga Juda calendar ah chuan Elul ni 15 alo ni thung ang a, chu ni chu hmun thianghlim tlawh ni ala ani dawn si lo a, mipui te chuan a thla leha kal nawn ai chuan a hnai vai zawk Yerovam-a hmun thianghlim tlawh kuta an kal zawk na tur leh, mipuiten Jerusalem a hmun thianghlima an kal ni ti hresual turin he calendar thar hi a duang ta a ni.
Heng tun thlenga political tactic pathum a hman te hi thil sual lian tham em em an la tling lo va, amaherawhchu, a pali na erawh hi chu a tluk chhiatna bul a rawn ni chho thung dawn a ni.
A palina chu (lalte1 12;32) Yerovam-a chuan ama duh dana a thla siam chawp thla 8 na ni 15 na ni ah chuan Beit El ah chuan a Bawng no lem siam chawp hma ah chuan maicham siamin chutah chuan Bawng no lem hmaah chuan a inthawi ta a ni.
(Lalte1, 13) Yehuda ram atanga mi pakhat P-thian thu rawn kengin P-thian mi a lo kal a, chu chuan Maicham (Mizbeakh) a Yerovam-a inthawi tur lai chu a rawn zilh ta a ni.
He thu atanga kan zir chhuah chu Yerovam-a hian a hma lama a thil lo siam tawh, Bawng no lim te, Puithiam a siam chawp te, Calendar a siam te ah chuan zilhhauna a dawng lova, tuna Maicham a siam chawpa inthawina a hlan tak avang hian P-thian zilhhauhna a tawk ta tih kan hmu a, a hma lama a thil lo siam te pawh chu thil dik ni lo mahse, he maicham a siam ah hian inthawi ta lo se, hetiang tak hian a chungah P-thian a thin a u rang em? Tih chu a ni.
Hetia zawlnei in Maicham hmaa zawlneihna thu a rawn sawi hian Yerovam-a chuan thinrim zetin "Man rawh u" a ti a, he a thil sawi hian tunhma lama Yerovam-a nihna ang kha a nei ta lo tih a sawi chiang a ni. A chhan chu P-thian zawlnei te chuan an zawlneihna thu an sawi ah an mahniin mawhphurhna an nei lo a, tin, an mahni duh dan leh ngaihdan a au chhuak pawh an nei hek lovin, P-thian thu an ka atanga rawn chhuak zawk ani a, chu chu tunhma lam kha chuan Yerovam-a pawh chuan a hria a ni. Chu tiang ang lo chuan Jentel zawlnei te ve thung chuan an mahni duh dan leh ngaihdan angin thu an phuh chhuak a, tichuan, rikrap leh vau an nih phei chuan an zawlneihna thu te chu a dangin an puang leh ta thin zawk a ni.
Chutiang chu Jentel te pawh chuan an hria a, chuvangin, Bilaam-a thu ah pawh a zawlneihna ti danglam turin vawi tam tak Balaka chuan a beih nawn tir thu kan hmu a, tin, Naaman-a leh Elisha thu ah pawh Elisha-in tih tura a thu pek ang chu Naaman-a chuan ho tiin a awih sak lo anih kha. Chutiang ang chiah chuan tunah pawh hian Yerovam-a chuan Zawlnei chu rikrapa mana a thu sawi te chu sut leh turin a ti a ni. Heta tang hian Yerovam-a chu Jentel milem bia ang rilru a lo pu tan ta ani tih kan zir chhuak thei a ni.
Tin, "man ru" tia thu a pek paha a ban a phar chu a ban chu a lo zeng ta a, tichuan, a dam leh theihna tura ngenin Zawlnei hnenah chuan P-thian hnena dil sak turin a ngen ta a, hei hi Yerovam-a tana inlamletna tura chance ani a, hetia a mit ngei a P-thian in thil mak a hmuh tir anihna chu P-thian in ka lam ah lo kir rawh a tihna ani a ni. I ban zeng tawh pawh a pangaia titha leh thei tu chuan sual tawh mah la inlamleta ka hnena I lo kir leh chuan tun hma ang bawk khan ka lo lawm lut leh ang che a tihna a ni.
Hemi hnu ah pawh hian Yerovam-a chuan zawlnei chu rikrapna hmanga a thu sut tir chi ani lo tih a hriat hnu ah pawh chuan thil pek pek hmanga tihlungawia chumi avang tal pawh chuan a thu chu a sut theih ala ring cheu a ni. Mahse, chung ang chu thil thleng thei ani tih P-thian chuan a hriat lawk avang chuan zawlnei chu chu rama thil engmah ei lo tur leh a kalna lamah pawh haw leh lo turin thu a pe bawk a, chuti chung chuan Yerovam-a chu ala inlam let ta lo cheu a ni.
Tichuan, ama interes a duh luat tuk na avanga maicham hial a siam chawpa a inthawi tak vel avang chuan (Lalte1 13;33) chung thil zawng zawng hnuah pawh chuan Yerovam-a chuan a thil tihsual te chu a sim duh chuan loh avang leh ala tih chhunzawm zui zel avang chuan amah leh a chhungkua te zawng zawng tan hremna Karet a chungah a lo inleihbuak tir ta a ni.
Khazal te chuan khi chang "Chung thil zawng zawng hnu ah chuan" tih khi, eng hnu ah nge ni? Tiin an lo sawi a, "P-thian chuan Yerovam-a kawr fual ah chuan vuanin ka fapa ka lamah lo kir leh la, nang leh David-a te nen Gan Eden ah nuam takin kan leng za dawn nia tiin, a Tshuva a siam theihna turin P-thian chuan a thlem a, mahse, Yerovam-a chuan Tunge hotu ni ang? A tia, P-thian chuan David-a hotu ani ang, tiin a chhang a, ani chuan, chuti anih chuan ka tel ve lo mai ang e, tiin a la chhang cheu ani" an lo ti a ni. Yerovam-a chuan ama interes a ropuina tur chu hnawl phal lovin ama interes neihna tur anih dawn phawt chuan P-thian hawi sana sualna kawng zawh chu a thlang ta cheu zawk ta a ni.
He a thu ah hian Yerovam-a chuan thil tihtheihna leh ropuina lian tak amah ah hian anei a, a tira zawlneiin Lal David-a ang hial anih theihna tur thu a tiam te, tin, amah ngei pawh Aharona (Puithiam P-thian thlan ngei) ang hiala a inhmuh theihna te chu ani a, amaherawhchu, chung zawng zawng chu ama ropuina duh luat tur na chuan engmah lovah chan ta zawkin Olam Haba a chanbo hloh thak khawpa sualna kawng chu a lo thlang ta zawk a ni.
(Lalte1 14;1) A fapa Avia chu a dam lova, a nupui hnenah chuan zawlneiin Yerovam-a nupui ani tih a hriat lohna turin inchei danglam tirin a tira, hmana a chunga zawlneihna tha thlen sak tu Shilo khuaa Zawlnei Akhia hnenah khan a fapa dam theih na tura dil turin a tir ta a, he thu ah pawh hian Yerovam-a chu milem bia te rilru ang chiah a pu ani tih a hriat theih a, inchei danglam avang mai maia zawlnei chuan tunge ani tih a hai theih chu a ring a ni. Hetah pawh hian a thil tum chu a hlen chhuak ta chuang lo a ni.
(lalte1 14;7) Yerovam-a hnena hrilh let turin a nupui hnenah chuan zawlnei chuan thu a lo hrilh a, heta a thu hrilh ah hian Pathian lem te i siam a, tiin Avoda zara milem a biak thu a lo hrilh ta mai a ni. Amaherawhchu, Yerovam-a thu ah hian milem Pathian emaw, Avoda zara a siam thu kan hmu si lo va, Thu pek sawm a a pakhatna leh a pahnihna ah chuan (1) Kei hi Lalpa i P-thian Mitsraim ram ata hruai chhuak tu che u ka ni. (2) Keimah lo chu Pathian dang reng reng i nei tur a ni lo. Tih kan hmu a, he thu hi kan Khakhamim te chuan lo hrilhfiahin, hetah hian Lalpa P-thian chuan amah a inpuanna leh Pathian dang milem Pathian te kan biak a phal lohna thu a ni a, chutah chuan tuna Yerovam-a siam pawh hi ama tum dan ang leh anihna takah chuan Pathian tura a siam ni lovin, Avoda zara atana a siam ani lo va, P-thian biakna tura ama ngaih dana dik a tih chu hmangin P-thian rawngbawl nan a siam ani mai a, amaherawhchu, chu chu P-thian thupek leh Torah danin a sawi loh dana ama ngaihdana P-thian biak na anih avang zawkin chu chu Avoda zara (Milem biakna emaw, Pathian dang tana rawng bawlna) ah alo chang ta tihna a ni.
He Yerovam-a thu kan zir atang hian P-thian thu kan tih leh a thupek anga kal dan tur chu chiang takin a zir theih awm e, Torah ah thupek 613 Juda te tan leh, hnam dang te tan dan 7 kan hmu a, chung te chu a zawm dan tur kan Khakhamim te ka atangin Torah Shebeal pe (ka a inhlan chhawn Torah) kan dawng leh bawk a, heti lo liam, keimahni ngaihdana a tha kan tih dan zawng emaw, kan duh dan dana kan lo kal pui emaw, zawm dan tur kan lo insiam ve ringawt chuan Milem biakna Avoda Zara ah kan lo tlu reng dawn tihna a lo ni.
Entir nan mai mai, keini chu Kristian ram atanga sei lian leh Israel rama pem kan ni a, kan zinga tam tak phei chu Kristian sakhua pawh lo zawm ve tawh a, an tih dan leh an tawngtai dan leh an hla sak thin te pawh lo tui pui ve viau tawh kan ni hlawm ngei ang a, hman deuh khan Kristian hla kan sak thian ve loh dan te pawh kan sawi tawh a, heng mai bak ah hian an tawngtai dan ang, hetiangin; mipui zingah mi pakhat tawngtai turin a ding a, chutih lai chuan mi dang te chu an lo maimitchhing a, tichuan, tawngtai tu chuan tawngtai thu a chham a, a tawp ah Amen an lo pek ang thin Kristian tih dan te pawh chu kan tih ve a thiang lo a, heng mai bak ah hian Torah Mitsvot te zinga mi "An Pathian biak dan te chu in zawt vel tur ani lo" tih kan hmuh angin kan kal san tak rama hlimna thleng chanchin emaw, Kelkang chanchin emaw ang te pawh chu zawt emaw, an chanchin sawi vel te pawh chu thiang lo alo ni tihna a nih chu. Chuti lo zawng thil tha Mitsvot tam tak kan tih kar ah P-thian huat ber Milem biakna vaivut hmanga kan lo intihbawlhhlawh ve vaih zawngin Yerovam-a ang hian kan thil tha tih te pawh chu thai bo leh thil tenawm ah kan tihchan ve hlauh a hlauhawm hle a ni.
Tin, heng chang hi ani lo, kan tih tura innghat Mitsvot hrang hrang te pawh a awlsam zawng kan tihchak luat ah emaw, kan zir that peih loh avangin pehhelna kan zawn luat ah anih dan tur lovin thil kan tih mai te a hlauhawm em em a, entirna han pe zel ila, Chhang thawp ka ei si a, mahse, Birkat Hamazon ka sawi peih loh avangin "Bore Nefashot" ka sawi ta mai a, emaw, huan thlai ka lova, ka duh dan danin Maaser leh Truma ka pe ve ringawt a, ka tih dan a dik si lova, chutiang ang te pawh chu tuna Yerovam-a chanchin kan zir ang chiah tho hian P-thian thu Torah chu kan lo bawhchhe reng tihna alo ni a ni.
SHMITA KUM
Kum 7 na thlai leh thei thianghlim te Halakhot
1. Peirot Shviit (Kum 7 na thei): Shmita kum chhiara a kum 7 na thei rah te chuan "Kedushat Shviit" (Thianghlimna) an nei a, chung thianghlimna te avang chuan thil thiang lo chi 4 a awm a, chung te chu;
(1)Tih riral thiang lo.
(2)Zawrh leh hralh thiang lo.
(3)Israel ram pawna ken chhuah thiang lo.
(4)Jentel hnena pek thiang lo.
Hei mai bakah hian Thlai lam bik ah thianglo dang a awm leh a, "Sfikhin" thiang lo te, "Shamur veneebad" thiang lo te, "Biur" ngei ngei ngai te an awm leh a, chung te chu kan zir chiang dawn a ni.
2. Israel ram thianghlima Thei rah reng reng Shmita kuma rah sen (Khanata) te chuan Shmita thianghlimna an nei vek a, chu chu 'Kedushat Shviit' tia koh a ni.
Rah sen "Khanata" hi thei rah a par a tlak chiaha a rah rawn sen tir sawina hi a ni. Chumi awmzia chu Shmita kum tir Rosh Hashana hnua rah sen reng reng te chuan kum 7 na thianghlimna an nei vek tawh tihna a ni.
3. Thlai lam (Yerakot) ho ah chuan, a kum 6 naa phun leh chin pawh nise, kum 7 na huam chhunga lawh leh thliah reng reng te chuan kum 7 thianghlimna (Kedushat Shviit) an nei vek bawk a ni.
Tin, thlai te hi a kum 7 na huam chhunga chin leh zung kaih te chu "Sfikhin" an ni a, ei a thiang lovin, ei tur atan an lo siam hman palh phei chuan a bungbel vel zawng zawng pawh chu a ti thianglo vek tawh tihna ani a, a bul atanga Kosher that leh an ngai a ni.
Hetiang "Sfikhin" kum 7na a chin hote hi a kung kan hria anih chuan phawi tur ani a, tichuan, sahar ah emaw dah chhiat a, chumi hnuah paih tur a ni.
Thei lamah zung kaih hun chhung hi ni 14 anga chhut ani a, chumi awmzia chu kum 7 na Rosh Hashana thlenhma ni 13 china kan ching anih chuan kan thlai chin chu 'Sfikhin' ani tihna niin, a thiang lo a ni, thlai lamah chuan a zung kaih hun chhung hi ni 3 chin tih a ni.
4. JENTEL THLAI: Israel ram chhunga Jentel huan kum 7 na thlai leh thei ho te chu Jerusalem Rabi hote chuan 'Kedusha' (Thianghlimna) a awm lo an ti a, chuvangin Shmita thlai leh thei anga en a ngai lo an ti a ni.
Amaherawhchu, 'Khazon Ish' kaihhruaina hnuaia kal Benei Barak ho te chuan hetiang kum 7na Jentel thlai leh thei ah pawh chuan thianghlimna a awm an ti thung a, chutiang ang chuan Ashkenazim Khasidim tam tak te chu an kal a ni.
5. Hetiang Jentel thlai leh theia 'Kedusha' awm ti chuan a awm lo ti te khuaah mikhuala a kal hunin a lo kalna dan ang tho khan langsar lo turin a chhunzawm tur a ni. Tunlai ah chuan Jerusalem a mi thenkhat te pawhin Jentel kum 7na thlai ah thianghlimna a awm tih dan zula kal te pawh an awm nual.
Ashkenazim Jerusalem a mi te chu Jentel thlaiah thianghlimna a awm tite khuaa an kal hunin a khaw mi te tih nat palh loh nan an fimkhur tur a ni a, amaherawhchu, Sefaradim ho te chuan an duhna hmun hmun ah Jerusalem dan ang chuan an hmang thei thung a ni.
ISUR "SFIKHIN"
6. Israel ramah Shmita kuma Israel huana thlai chin leh zung kaih te chu Sfikhin tih an ni a, chu chu ei thiang ani lo a, tin, a chhumna bungbel te pawh chu thiang lo an ni.
Eng le khaw le chutiang thlai leh chhum tawh te pawh chu tih nawmnah thiang ani lo a, dah thata a chhiat hunah paih chauh tur a ni.
7. Buh lam chi leh Kitniot lam chi te chu an 'Shlish gidulam' (an to atanga ei atana an tlak hun hma, hmun thuma thena hmun khat) chu Shmita kum ah a tlak chuan 'Sfikhin' an ni bawk a, ei a thiang lo a ni. (An 'Shlish gidulam' chu Shmita kum tir Rosh Hashana hnuah anih chuan tihna a ni.)
Amaherawhchu, an 'Shlish gidulam' chu Rosh Hashana hma ah anih chuan Shmita kumah ei a thiang a, tin, chutiang buh leh kitniot angah te chuan 'Kedushat Shviit' (Shmita thianghlima) a awm thung a ni.
8. Thei kung ah leh kung te kum hlun chi angah chuan 'Sfikhin' a awm lo a, amaherawhchu, thlai lam chi ang ah chuan a kum hlun chi pawh nise 'Sfikhin' a awm thung a ni.
Thlai lam chi chu a kum 7 na ah chuan lo to vin lo thang chho zel ta ang se, a kum 7 zawh hnu (Shmita kum chhiara a kum 1 na) ah pawh chuan la than chhunzawm zel ta ang se, chutiang thlai ang chi chu kum 7 zawh chiaha chin tan ang puitlin hun vel ah ei a thiang tawh a, tin, a kum 1 na 'Khanuka' kut thlenga nghah tur ti an awm bawk a ni. Chutiang hma ah chuan Sfikhin ang thoa en tur niin ei ala thiang lo a ni.
9. Israel ram chhung ah pawh nise, Jentel huan chhunga thlai to te ah chuan 'Sfikhin' a awm ve lo a, tin, Jentel mi pawh chuan Shmita kum chhungin a huan ah chuan thlai lo ching pawh nise, chutiang ah chuan 'Sfikhin' thian lohna a awm lo a ni.
Chutiangin, 'Sade Bor' an tih thlai chinna hmun atana rem lo ang chi ah te, 'Sade Nir' an tih huan leh phuh sa, a lei tih thatna tura kum tluana thlai chin lohna hmun tur atana an buatsaih ang ah te, Thlai dang chinna leh awmna hmuna thlai chi dang to angah te leh 'Kerem' Grape huan anga thlai lo to te ah pawh 'Sfikhin' thiang lohna hi a awm lo bawk a ni. Tin, In chhung a thlai to leh pot (bur) mawng phuia thlai to ang ah te pawh 'Sfikhin' thian lohna a awm lo bawk a ni.
KHOVAT BIUR
10. Shviit (Shmita) Thei rah te chu ramhnuaia a kung ami ransa leh sava ten tlan tur an neih chhung chu in lamah kawlin kan ei thei a, amaherawhchu, ramhnuaiah pawh sa leh sava ten tlan tur an neih tawh loh hunah chuan in lama kan la kawl te chu 'Biur' (Tih ral) tih an ngai a ni. Hei hi Torah atanga dan hmuh ani ti te pawh an awm a ni.
11. Biur hun bituk dan chungchang hi a chip chiarin a dan a tam em em a, chuti anih avangin kan ziak vek seng dawn lova, a tawi deuh dan zawnga zir kan tum ang a;
Biur hun a lo thlen ve leh chuan chutiang ang chi thei te chu kan in chhung ata pawn ah kan la chhuak ang a, tichuan chhuat ah kan dah ang a, mi pathum te hmaah "Peirot ele hefker lekol" (Heng thei te hi nei tu awm lo an ni e) tiin kan puang ang a, chumi hnu ah chuan a duh apiangin chung thei te chu an la thei tawh ang a, tin, keini ngei te pawh chuan lain kan in chhung ah kan dah lut leh thei tawh ang.
12. Biur hun bituk a ral hnu ah pawh mahni in chhunga thei te "Mafkir" (Neitu neilo nih puang) ve lo te thei chu ei thiang ani tawh lova, khawvel ata tih riral bo tur a ni. Chutiang anih avangin, 'Shmita' serh lo mi hnen ata chu lei thiang ani lo va, tin ei sak emaw, chutiang thei leh thlai chhum / siam te pawh chu a bungbel chhunga thil reng reng te chu ei thiang ani lo a ni.
13. Shviit thianghlimna nei thei te chu Biur hun laia Jentel ta te chu Biur tih ve nilo mahse, ei thiang tho an ni a, tin, Jentel thei rah Biur hun laia Israel ta te chu Biur tih ve an ngai lo va, chutiangin, Jentel thei rah a Shmita serh thin te tan pawh ei thiang tho a ni.
Tin, Biur hun laia 'Otsar Beit Din' thei rah te pawh chu Biur tih ang ngai lova, chutiang chu a hnu leh zel ah pawh ei zui thiang a ni.
SHMITA KUM A THLAI LEH THEI LEI CHUNG CHANG
(Thil thianglo kaihhnawih hrang hrang te)
14. Thlai leh thei Shviit thianghlimna nei 'Hashgakha' (A dan hria te enkawlna) nei si lo zuartu hnena thlai leh thei lei tu chuan a zuar tu chu "Mit del hmaah a tlukna tur thil i dah tur ani lo" tih Torah dan bawh chhiain a zuar tu chu a titlu tihna a ni.
Tin, a lei tu chuan Torah dan kalh a thil a lei avangin a zuartu chu a thil zawrh ah a tanpui tihna ani a, Shmita dan "Isur Skhora ba peirot shviit" (Shmita thlai zawrh thiang lo) a zuartu mai bak ah amah pawh chu a titu nihna a nei tel a ni.
15. Shviit thianghlimna nei thlai leh thei lei tu chuan a thil lei chu a rih zawng buk emaw, a tamlam teh chunga a lei phei chuan thil thiang lo dang ala tih belh bawk tihna a ni.
16. Miin Shmita kum ah Shviit thianghlimna nei thlai leh thei lo lei ta ang se, a leina pawisa ah chuan Shviit thianghlimna chu a inhlan chhawng tihna ani a, chuti anih avangin, a pawisa chu a duh duh lei nan a hmang thiang lova, eitur lei nan chauh a hmang tur a ni. Tichuan, a eitur lei chu Shviit thianghlina nei angin a sawngbawl zui tur a ni.
17. Khakhamim te chuan dan chhiah siamin Shmita serh lo hnen ata thlai leh thei te chu a kum dang ah pawh lei sak chu an khap a, chuti chunga Shmita serh lo hnena chutiang lei lui tu chu Khakhamim te dan siam ngai pawimawh lova zawm lo tu a ni.
SHMITA DAWR
Shmita kuma thlai leh thei lei thian anih loh dan kan zir ta a, amaherawhchu, Shmita kuma Shmita thlai leh thei zawrh anih dan kan lo zir leh ang.
18. Kum tluana thlai leh thei zawrhna dawr a hetiang thlai an zawrh te chu lei theih ani a, chung te chu; Jentel thar thlai leh thei ang te, ram pawn atanga an lak luh ang te, Shmita kum chhiara a kum 6 na thlai leh thei ang te, Rabbi te enkawl leh an phalna hmanga a bika siam Khamemot (Green House) lei nena inzawmna nei lo chhunga thar thlai leh thei te an ni.
JENTEL THLAI LEH THEI A SHVIIT THIANGHLIMNA SERH TE DAWR
19. A lei tur mipui ten dawr kai pa chu an tana Jentel hnen atanga thlai leh thei a zawrh chhawn tur lei tura "Shaliakh" (palai) atana Ziak leh sign hnan ngeia an hman mi chuan Jentel hnen ata thlai leh thei lei a, chu chu a zuar chhawng thei a, tichuan, a leina man zat mai bakah khan a leitu Israel te hnen atangin a tha hah man a bituk belh thei a ni.
Chupa dawra thlai leh thei ah te chuan a leitu turte ta nihna a awm tawh a ni, hetianga tih thin dan ah hian Jentel hnena lei tu pawl "Vaadat Shmita" an awm a, chung ho chuan Jentel te hnen ata an lei ta a, chutiang anih avang chuan a zuartu pa tak chuan hetiang dan si se ah hian a intih hah kher angai ta lo a ni.
HEITER MEKHIRA DAN HMANG TE DAWR
20. Dawr thenkhat hetiang "Heiter Mekhira" dan hmanga an zawrhna dawr a awm a, chu chu Israel huan ami thlai leh thei te an ani a, chutiang ah chuan Shviit thianghlimna dan famkim zawm angai thung a ni. Tunlai ah chuan Poskim lian hote chuan hetiang dana an zawrh hi hmang lo turin an ti a ni.
OTSAR BEIT DIN
21. 'Otsar Beit Din' hi huan leh lo chu Beit Din ta ni tura pek chhawn na dan system a ni a, hei hi "Vehaita shabat haarets lakhem leokhla" (Ram chu in tan ei turin a chawl tur a ni) tih dan zawm si a, zawrh leh lei thian theihna dan a ni. Hei hi Poskim (Halakha siam tu Rav te) tam zawk te chuan an pawm a, chutiang hman dan tlem a zawng kan zir ang;
22. Hetiang "Otsar Beit Din" thlai dawr hrang hrang ah te hian Beit Din palai (mi chhawr) ho te chuan Shmita dan thlapa an enkawl thlai leh thei te chu an hlan chhawng a, tichuan, chung zawrhna atanga a leitu mipui te chuan a thlai man ni lo, Beit Din mi chhawr te tha hah man te, a percel man te, a phurh man te, Beit Din in a senso ang zat te chu a leitu mipui te hnen atanga bitukin an zuar ta thin a ni.
23. Heng thlai leh thei te hi Beit Din ta an nih chhung hi chuan "Hefker" (nei tu nei lo) an nih reng tho avangin, kum tluana tih dan pangai angin palai te hian bukin emaw, zat chhiarin emaw, lovin an la thei a, chutih hun chhung chuan Biur tih pawh angai chuang lo va, amaherawhchu, a leitu te chuan an huang chhung a thlen tawh chuan Shviit thianghlimna dan famkim an zawm pui tur niin Biur pawh a hun takah an ti tur a ni.
SHVIIT THEI RAH EI CHUNG CHANG
24. Shviit thlai leh thei te hi ei thiang an ni a, amaherawhchu, a dan pangaia ei thin ang chauh vin ei a thiang thung a ni, hetiangin; A hela ei thin ang te chu a hel chauh vin ei a thiang a, chhum hmin emaw chi leh acid a chhiah hmin a thiang lo a ni, tin, chhum hmina ei thin ang te chu a chhum hmin chauhvin ei a thiang a, a hela ei a thiang lo a ni. Tin, chhum hmin emaw, a hel emaw a ei thin tho ang te chu duh duh danin kan ei thei a ni. (Chhum hmin tih hian ur hmin emaw, kan emaw, hem hmin emaw sawina a ni.)
25. Thei pho rep ro thin tho ang te chu pho rep ro thiang ani a, chutiang chu ei theih a ni.
26. Shmita kuma thei leh thlai ah te chuan "Trumor leh Maasrot" lak an ngai lova, amaherawhchu, Shmita kum ah kum 6 na thei angah te chuan lak tho an ngai thung a ni.
Amaherawhchu, Jentel huana thar, mahse, a "Gmar Melakha" chu Israel kuta tih ang ah chuan Brakha tel lova "Trumot leh Maasrot" chu lak tho tur a ni, hetiangin; Jentel Grape thar atanga wine siam ang ah te.
KHEH, RAWT SAWM LEH A TUI SAWR
27. Thlai leh thei a dan pangaia kheh chi chu kheh thiang ani a, amaherawhchu, a kawr kan kheh hunin a tak chu chhah taka zai thlak emaw kheh thla tel lo tura fimkhur tur a ni.
Tin, dan pangaia kheh loh chi chu Shmita kum hian kheh thiang ani lo a ni.
28. Thlai leh thei ei tura rawt sawm thin ang chu rawt sawm emaw chu thiang ani a, mahse, kan rawt sawmnaa a tui tling ho te chu paih loh tur niin ei turah chuan kan chhung lut vek tur a ni.
29. Rawt diak thin ang chi te pawh chu ei turin rawt diak thiang an ni. Amaherawhchu, hetia rawt diak hnuah hian meia chhuan vakin emaw a, a tui chi a kan siam chhuah dawn emaw, dah khang avanga eitur tlang ang chi a kan siam anih chuan, chutiang ang chu thiang lo ti an awm thung.
30. A dan pangai anga a tui sawr chhuah chi ang chu Shmita kum hian sawr thiang ani a, hetiangin; Wine te, Shemen Zait te. Amaherawhchu, dan pangaia a tui sawr thin ni lem lo, Apple te, Carrot ang te chu a tui sawr thiang ani lo a ni.
Lemon te, Tapuz te, Sertawk te, ser ang chi reng reng te chu a tui sawr thiang lo ani a, amaherawhchu, a tak tel chung chuan sawr theih a ni. Tin, a tak tela kan sawr duh anih chuan a ser chhunga a ei theih lai zawng zawng chu a tui ah chuan kan telh vek tur a ni.
SHVIIT THEI TIH RIRAL CHUNG CHANG
31. Shviit thlai leh thei te hi ei kher kher emaw, ei zawh vek kher tur tihna ani lo a, a kung ah emaw, kan dah na hmun ah pawh an mahniin an tawih chhe thei tho va. Amaherawhchu, kan kut atangin emaw, kan thil tih avangin a chhiatna turin kan ti thiang lo thung a ni. Chumi awmzia chu bawlhhlawh bawm ah emaw hmun tawp eng emaw ah paih thiang ani lo a, tin, an chhiat na turin khomer emaw leih te, thil sa a dah te chu a thiang lo bawk a ni.
32. Shviit thei chu a chhiat hma phah na tur pawh ni se, tun leh tuna kan ei nghal dawn anih loh pawhin zai phel chu thiang ani a, amaherawhchu, naute khalh mai mai turin Shviit thlai leh thei chu pek thiang lo a ni.
33. Shviit thlai leh thei te chu a tiha tih chhiat thiang an ni lova, amaherawhchu, kan ei duh tawh loh ang chi anih chuan, amaha tawih chhe turin emaw, ei tlak lohva awm turin kan dah rih thung thei a ni, tichuan, an chhiat hnuah chuan bawlhhlawh bawm ah a paih theih tawh ang. Tin, mihring ei duh ang chi ni lo mahse, ran tana ei theih si ang chi te pawh chu tih nawmnah leh tih chhiat thiang ani lo a ni. Chutiangin, mihring ei thin ni si, mahse, a ei duh tawh loh dawn chuan ran pek turin a dah thei thung a ni.
34. Thei tui leh wine te chu ei turah leih luh theih ani a, mahse, an tuina chu hriat theih an ni tur a ni. Chutiangin purun leh Tavlinim (Masala) ho ang te pawh chu ei turah pawlh theih ani a, tin, Shviit thianghlimna nei tel pawh chuan eitur kan kang thiang a ni.
35. Wine chu "Yain Nesekh" (Jentel avanga wine in thiang lo) laka venhimna tura chhum chu thiang lo a ni a, amaherawhchu, "Lefaster" (a tuihu tih tlin khawm) chu a thiang thung a, mahse, hetia kan tih hian, a wine kan chhuan sat na bel chu phui takin kan siam tur a ni.
36. Shviit thianghlimna nei wine chu Kidush tih nan te, Havdala tih nan te leh Brakha sawia in hrim hrim te chu a thiang a, amaherawhchu, leih buak leh tih riral chu a thiang lo thung a ni. Mahse, chutiang wine ang chuan Havdala mei chu leih hlum thiang ani lo a, tin, Leil Seder ah Makot (Hremna) chhiar laia leih buak atan hman a thiang lo bawk a ni.
NAUPANG EI TIR
37. Naute hnen ah Shviit thei kan pekin, kan thil pek chu a tam zawk a ei dawn anih chuan, a tlem a zawng chu ei tlak lohvin chhuah dawn pawh ni se, kan pe thiang a, hetiangin; Balhla te, Apple te leh a dang dang te. Eng le khaw le, chutianga naute kan pe anih a, a thil ken chu ei lovin emaw, a ei bang chu a hnua ei tlak lova siam tura a khal mai mai ani tih kan hmuh chuan lak sak vat tur a ni.
38. Dan pangai anga rawt diak leh rawt chip ang chi ni lo mahse, naute eitur atan chuan rawt diak thiang ani a, chutiangin, naute ei tur bik atan chuan dan pangaia kawr kheh thin loh ang te pawh chu kheh sak thiang a ni.
SHVIIT THLAI LEH THEI EI BAN LEH CHUANG BANG
39. Thlai leh thei hawng / kawr te chu mihring ei chi leh ei tlak an nih emaw, a kawr ah chuan a thei them ala kai anih hrim hrim chuan paih mai a thiang lo a, chuvangin, amaha chhe tur emaw, tawih chhe turin kan dah rih phawt ang a, a chhiat hnuah chauh kan paih tur a ni.
Mahse, thlai leh thei hawng leh kawr ang chi te chu mihring leh ran ei chi ang an nih lem loh chuan paih mai theih a ni.
SHMITA THIL PAIHNA BAWM
40. Shviit thlai leh thei te hi tih riral leh tih theng ral mai mai thiang an ni lo a, chuvangin, "Pakh Shmita" (Shmita bawlhhlawh bawm) siam tur a ni a, chutah chuan sahar ip dahin chutiang ang ei atana kan duh tawh loh Shviit thianghlimna nei thlai leh thei ang te chu kan dah khawm tur a ni a, tichuan, an chhiat hun ah bawlhhlawh bawm pangai ah kan paih thei tawh ang.
41. He "Pakh Shmita" bawm chhung ah hian heng te hi kan paih tur a ni.
1) Thei leh thlai kan ei bang te.
2) Thei leh thlai hawng / kawr mihring emaw, ran emaw la ei theih.
3) Thei mu a thei them la kai te.
4) Chaw hmeh bang nawi te.
Mahse, heng ang thil te hi he "Pakh Shmita" bawm chhung ah hian kan paih ve kher a ngai lo thung;
1) Chawhmeh bang nawi bel pang vela bet mai mai te.
2) Shviit thlai leh thei chhumna tui te.
3) Shviit thei mu ei atana tlak kher lo te.
4) Shviit thlai nena chhum pawlh sa ruh te.
5) Ei tur tih tui nan chuahva hman tel thin hnah emaw, chutiang ang chu ei chi ni lem lo ang te.
42. Thlai leh thei te chu an lo chhiat tanin ran tana ei tlak a la nih chhung chuan, ran pek chi an nih chuan an chhiat zawh thleng nghah tur ani a, chumi hnu ah chauh chuan paih a thiang a, amaherawhchu, ran pek chi ang ni lem lo an nih chuan an lo tawih chhiat tan chuan paih mai thiang ti an awm bawk.
43. Shviit thianghlimna nei thil ei bang nawi te chu tlem tham tak an nih chuan a bel chawp chuan sil hnan thiang a ni. Amaherawhchu, "Pakh Shmita" a paih tura a bang nawi te kan la khawm anih chuan chutah chuan paih tur a ni.
44. Thei mu mihring leh ran ei atana tlak lo ang chi ah chuan a thei thlem a kai lem loh chuan bawlhhlawh bawm pangai ah paih mai thiang a ni. Thei mu mihring leh ran tana ei theih chi mahse, tunlaia kan ei ngai tawh thin loh anih chuan paih mai thiang ti an awm bawk.
45. Thei a a mu la bet ang reng reng te chu a thei laia chuan thianghlimna ala neih tlat avangin kan la ei zui tur anih chuan kan paih thiang lova, mahse, chutianga awm a mu te chu la chhuak in kan paih thei thung a, tin, tuina nei thei mu te chu a thei kan ei zawh hnuah pawh la fawh zui dek dek chi ni mahse, chutianga fawp duh an awm lem loh chuan paih mai theih ani bawk a ni.
46. Shviit tel hmanga thil kan kan in a tel bang nawi chu bati anga ala chhit zui theih chhung chuan paih ala thiang lo a, mahse, thirbel mawng nawi leka tlem tham anih tawh erawh chuan paih kher lovin sil hnan theih a ni.
47. Shviit thlai leh thei chhumna tui emaw, chiah hminna tui chu thil tui (taim) anih lem loh chuan leihbuak emaw paih mai thiang ani a, mahse, an tui (taim) anih chuan an chhiat hma chu paih thiang ani lo, entirnan; soup tui ang chi te.
Tavlinim (Masala) ang chi chu amah ei duh kher lovin eitur tih tui nana hman anih hnuah paih thiang a ni. entirnan; thingpui fe.
SHABAT A HMEH TUR BAWNG SA I HAN SIAM VE LEH TEH ANG
Mamawh te:
*Bawng sa (Kg 1).
*Purun sen (pum 1).
*Tel (no 1).
*Aieng (tlem).
*Aisen (tlem).
*Masala (tlem).
*Bawkbawn (tam vak lo).
*Lemon (tlem zai lep).
*Gamba (pum khat).
*Carrot (pum 1).
*Dania (thum khat).
*Resek Agvania (a bur te 1).
*Zikhlum (tlem).
*Purun var (pum 2).
*Rotev Soya (no chanve).
A hmasa ber ah Bawngsa chu sin ang rengin a sei it eta zai tur a ni a, chu chu bel ah a chim china tui dahin a tui kang thlenga chhuan tur.
Chumi hnu ah chuan sa chu bel atangin lak chhuah tur ani a, tichuan bel dang emaw, chumi bel tho chu silfai tur niin chutah chuan Tel no khat ang vel leih tur ani a, chu chu chhuan leh tur.
Tel chu a hmui hun ah Purun sen a bial zawnga mawi taka zai sang te chu thlak tur ani a, tichuan, a sen deuh thep thep hun ah buh thlei kaw siar siar chia lak chhuah tur niin, sa chungah chuan dah tur.
Chumi hnuah Bawkbawn a kawr nena zai lep chu tel ah chuan chhuan leh tur. A sen deuh thap hunah Sa ah chuan suah chhawn leh tur.
Tichuan, Tel la bang ah chuan Purun var pum hnih vel lek chu zai lepa thlak tur ani a, chumi hnuah Aieng leh Aisen leh Masala chu thlak tur ani a, chumi hnuah Carrot pum khat vel a sei seng senga chan nawi (a bial lovin) chu thlak tur ani a, carrot te chu a nem awm deuh hnuah Zikhlum tam vak lo kut zungtang chen vela zai sang te chu thlak leh tur. Tin, Lemon te reuh te tea zai lep thlak bawk tur.
Chumi hnuah chuan, Resek Agvania (Tomato diak) chu a burte khat thlak leh tur ani a, kan chawk kan chawk ang a, tichuan, Dania chan nawi chu thlak leh tur.
Chumi hnuah chuan Rotev Soya chu no chanve vel leih luh tur ani a, tin, Soup Powder thir fiante hnih vel chu thlak leh tur. Tichuan, kan chawk kan chawk ang a, minute 10 vel kan chhuan hnuah Sa chu chutah chuan kan chhung lut ang a, chawk reng chungin minute 10 vel kan chhuang leh ang.
Sa hi a hnip deuh chi ni se a tha. A tui ve duh khawp mai.
Bete Avon !!!
Hebrew (Ivrit) ah hian a hawrawp tir ber hnuaia E (Shva) (chhun han pahnih, a chung leh hnuaia awm) awmna ang chi ah hian, Le (lamah) tih te, Be (ah) tih te hi kan zawm tir dawn anih chuan I angin a ri ta daih a, hei hi keini Benei Menashe te hian kan hmang fimkhur lo thinin kan sawi BE ve mai thin a, hetiang hi a ni.
בְּאֵר שָׁבַע - בִּבְאֵר שָׁבַע
Beer Sheva - Biver Sheva, Liver Sheva (BeBeer Sheba, LeBeer Sheva ni lovin).
יְרוּשָלַיִם - לירושלים
Yerushalaim - Lirushalaim, Birushalaim (BeYerushalaim, LeYerushalaim ni lovin).
Tin, a hawrawp hmasa ber hi a tlangpuiin ama puala tihrik ve tur a ni.
Hetiangin; Benei Menashe (Bnei Menashe ni lovin)
בבני מנשה - בני מנשה
Benei Menashe - Bivnei Menashe, Livnei Menashe (BeBenei Menashe, Lebenei Menashe ni lovin)
Li / Bi tia Benei Menashe ah hian kan zawm tir dawn chuan, a Bet (ב hmasa ber chhunga chhun han te kha a hawrawp 2 naah a awm thian tawh loh avangin VET (ב angin a ri tawh thung bawk ang. Tichuan - Bivnei / Livnei kan ti leu leu tawh mai ang...
Hebrew (Ivrit) kan tih hi hman ah Ivrit chungchang Shiur ka ngaithla tawh a, a ngaihthlak nawm ania aw.
Hebrew tia koh tanna ni anga Hebrew University a an zirtirna ah chuan Paro-a khan KHABARU tiin a ko va, kha kha hnam dang hovin lo lam kawi tain HEBREW (Hebru) tiin an ko tan niin an sawi.
Tin Ivrit tawng hi mithiam ten an ziahna ah chuan BC 1300 vel lai khan an hmang tawh tih an sawi theih thui ber ani a, mahse, khatih hunlaia an hman tawh chuan a hma lam daih pawhin an lo hmang tawh thin tih chu a chiang mai.
Kan Shiur naa Rav sawi dan chuan Avrahama kha a hunlaiin hnam dang zawng zawng ten milem an biak laiin amah chuah khan P-thian a be thung a, hnam dang te ral (Meever) ah a awm avangin, 'Avraham Haivri' tia koh ani bawk a, mahse, khatih hun lai khan he tuna Ivrit kan tih taka hi a hmang kher ang em? tih thu ah chuan, Yakov-a khan a fate hnena P-thian thu Evera (Nova fapa Shema, chumi fapa Evera) hnena a zir te chu a hlan chhawng ta a, chu tawng chu an hunlai (Aigupa / Egypt ah) khan tawng tual leng ah an hmang kher ang em? tih pawh zawhna lian tak a ni, a chhanchu, Efraim hnam ho khan 'Shin' (ש kha an lam thiam lo tlat anih kha.
Tin, Ever-a Noakh (Nova) tupa chuan he tawng hi a hmang tawh tih kan hriat thiam si chuan, tuilet (Mabul) hmaa tawng an lo hman tawh kha a ni tih a chiang mai ta bawk a, chuti anih chuan tuilet te, Bavel in sang sak avanga tawng tihhran anih tak ah pawh khan he tawng hi chu a him khaw chhuak tih a hriat thiam thei bawk ani, chuti anih fo chuan P-thian in Adama a dawp laia Adama tawng hman ngei kha ani tih a chiang ta mai a ni.
Chuti anih chuan Ivrit (Hebrew tawng) kan tih hi kha tih hunlai khan tawng tuallenga hmang lovin P-thian thu sawi nan tawng thianghlim atan chuah an hmang a ang ta riau mai bawk.
Tin, Israel te kha ram tiam an luh hun ah kha chuan tuna Ivrit ang hi an hmang tawh tih pawh zawlnei te ziak atangin a hriat thiam theih.
Mahse, tuna Ivrit kan tih hi khatih hunlai (Israel rama an luh hun) pawh khan Kanaan ram ho tawng (Lavana te tawng Aromit te, Moavit te, Ugritit te) nen khan a inzul viau tih pawh a hriat theih. Tin, Esauva nupui pakhat hming pawh kha Yehudit anih daih kha.
Tanakh (Bible) tawng hi 'Mikrait' emaw, 'Sfat Hakodesh' tiin hman lai chuan an sawi mai thin, chuti anih chuan, P-thian in a zawlnei te a biakna tawng 'Sfat Hakodesh' chu tunlaia kan hman tak IVRIT ang hi alo ni ta a, tin, TORA pawh hi P-thian in a hnam thlan a fa ten Evera hnen atanga Thu thianghlim an lo zir thinna tawng ang ngei chuan an hriat thiam theih nan a pe ta tiin an sawi bawk.
Tin, Ivrit hawrawp te hi tawng danga thil lam chhuah theihna tura Alphabet an siam ang mai hi ni lovin, hawrawp tin hian nihna leh awmzia a neiin, a ziah dan ah pawh hian nihna leh awmzia a nei thuk hle hlawm.
Sinai tlang ah pawh khan P-thian aw kha an hria mai ni lovin, an hmu tih a nih kha, chuti anih chuan, hnam dang tawng leh hawrawp ang nen chuan tehkhin chi zia zang ani lo tawp ang le.
Tin, Ivrit hawrawp hian thil tihtheihna te ala nei leh ta zel zel an ti bawk si, Sari'n fa a pai theih nan a hming ah Sarai ti tawh lovin Sara ti a an thlak sak zia te, amah venghim tura Moshe Rabeinbeinu in Yehoshua hnena Hoshea ni tawh lova Yehoshua tia a hming a thlak thu te kan hia a, tin, chu mai ala ni lo, Kabala lam zir te phei chuan Khawvel hi hawrawp atanga siam chhuah ani te an la ti leh ta zel zel nen.
Entirna fahrah te te i lo pe ila, Alef (א hi Ivrit hawrawp tir ber ani a, Number 1 sawi na ani bawk, Zawlneiin P-thian hming kohna ah Alef a lo hmang a, Alef tih chu a Ivrit thumala kan ziah chuan (אלף tih alo ni ta a, a hawrawp number tlukpui kan ziah chhuah chuan א=1+ל=30+פ=80 = 111 a lo chhuak ta a, chu chuan amah א chu P-thian tihna niin pakhat ani tih a sawi a, a hawrawp te zat number tlukpui pawh 1 vek alo chhuak ta a ni, tin, a hawrawp pianhmang pawh hi א chu Vav (ו pakhat leh Yod (י pahnih ten an siam a, chung zawng zawng chu kan belh khawm chuan ו=6+י=10+י=10 = 26 alo chhuak leh ta chiah mai, chu chu P-thian inpuanna hming "Yod Kei Vav Kei" tlukpui zat alo ni leh ta zel mai.
Tin, thil hrang hrang ah thumal siam naah pawh P-thian hming leh nihna א chu awmze nei deuh deuh ah kan zep leh ta zel a, hetiangin; Mipa leh Hmeichhia in mihring tisa nunna an siam thei a, chu chu Mihring taksa nunna ber chu Thisen ani a, chu chu Dam (דם ani, chu tah chuan Adama hnena minung anih theihna tura Nunna thlarau ham lut tu ngei mai kha chu mihring siamna ah chuan a rawn inrawlh lehta a, Mihring te siam tisa ah chuan minung a rawn nih theihna turin א chu rawn belh ve leh tain Mihring (אדם a rawn nita a ni.
Entirna dang tam tak a awm, a zir chiang duh tan Hidabroot.org website ah hetiang hawrawp lam Shiur (Lecture) hi chu a tawm khawp mai.
Tin, lam dikna mai tura siam chawp hawrawp anih loh zia awlsam tea ti chiang tur chuan a hawrawp kohna ho hi a rik dan kan ngaihthlak chuan Alef te, Bet te, Gimel te, Dalet te.... an ni nuk hlawm mai, lam dikna mai tur chu nise, A, Be, Gi, Da... tiin awlsam tea lo siam ve mai awm tak. Mahse, Lalpan awmze nei tura a zawlnei te a biakna tawng thianghlim ani miau mai atin ni.
Ivrit hawrawp a inziak te hi A aw b hmanga kan ziah thin hian kan ziak chhiar tu te hnenah lam dik tir kan duh anih chuan ziak hi fimkhur a lo ngai thin khawp mai.
Bible ah Chhun han te tak te tih hi entirnan hman ani fo va, A aw b ah hi chuan chhun han hi thu chang kim khar nan bak kan hmang lem lo. Mahse Ivrit ah hi chuan hmanna a lo awm nual mai, Sidur bu ah te pawh kan hmu teuh thei ang.
Thupek (Mitsva) pawh hi 'Mitsvah' tiin kan ziak fo va, chutiangin, Torah ti ten, tin, thil dang dang ah pawh kan ziak fo thin, mahse A aw b hmanga Lusei hawrawpa kan ziah hun ah chuan a thumal tawp a H kan dah chuan a tawp deuh chut hun tur ah kan dah thin.
Mahse, Ivrit a a thumal tawp a, 'Hei' (ה a awm avang hian kan dah ve ringawt a thiang lovin ka hria, a chhan chu, entirnan; 'Mitsvah' tia kan ziah liam puat thin ah pawh hian a Ivrit ah chuan a thumal tawp ah 'Hei' (ה chu a awm na meuh mai, mahse, thamral tir deuh tur a ni thung, he Mitsvah tawp ah hian tihtawp chut tur ani reng reng lo, chuti anih chuan 'Mitsva' ti ang te hian ziak ta ila, a chhiar tu ten an lam dik nalh nalh zawk ka ring deuh.
Mahse, Ivrit ah hian thumal tihtawp chut hun an nei lo tihna ani chuang miah lo, a tira kan sawi tak ang khian, hawrawp chhunga chhun han a awm hun ah khan, kha hawrawp kha vawi hnih a awm ang tihna ani a, chutih hun ah chuan tih tawp deuh chas chas tur. Hetiangin; Kadish sawi hun ah pawh "Itgadal Veitkadash Sheme raba.." ti mai lovin, "Itgadal VeitKadash ShemeHh rabba," tiin. (Sidur bu en la han lam chhin mah teh.)
Tin, hawrawp chhunga chhun han awm na zawng ah pawh hian tihtawp chut vek tur tihna phei chu ani miah law, entirnan Vav (ו chhunga a awm chuan U angin a ri daih thung.
*Tin, thumal tanna a Yod (י a a intan hian a tlangpuiin SHVA (:) hman thin a ni a, chuti anih chuan, ni awm taka lang thin emaw kan lo tih thin, hetiangin; Yaladim, Yahadut, Yalkut, Yarushalaim... tih ang ah te hian Yeladim, Yehadut, Yelkut, Yerushalaim... ti ten emaw, a A Aw B deuh khera kan sawi duh a nih pawhin, Ieladim, Iehadut, Ielkut, Ierushalaim... ti te pawhin ziak zir ta hlawm ila, kan thu ziak chhiar tu te khan Ivrit an thiam ta vek emaw an intih phah theih mai a hlauhawm ang reng bawk sia... te ti duah ila... lolzz
Israel ram ah hian Benei Menashe te hian Ivrit a kan hman uar ber leh kei mahni leh kei mahni kan inbiak pawh a, Lusei tawnga kan sawi ngai tak meuh loh chu TODA tih hi a niin ka hria.
Hei pawh hi, TODA tih hi, Lusei tawnga kan sawi chuan "Ka lawm e" hi kan ti thla ve ngawt a, chhui chian chuan Toda kan tih hian KA kan sawi tel miah lo.
Toda tih lehna ni awm bera lang chu "Lawm e.." tih hi a ang khawp in ka hria.
Ka lawm e, tih hi kan leh dik dawn chuan "Ani mode" tihna daih a sin, mahse, a Ivrit ah chuan chutianga kan sawi fak dawn chuan, "Ani mode lekha" kan ti ta duah si, hei ve thung hi chu "I chung ah ka lawm e" tihna a ni.
Ani mode, kan tih ringawt chuan "Ka pawmpui e" tihna lam a kawk deuh leh ruih bawk si, entirnan; miin thil ru ah min lo puh ta a, "He pa ta hi i ru a mi" tiin min lo zawt ta a, "Aw min puhna chu ka pawm e" tia sawina ang ki ah hian "Ani mode" kan hmang ve leh thung hlauh si.
Thilpek leh Sawma pakhat:
A tihdan vel, a sawngbawl dan, a zat tur leh hriat ngai chi hrang hrang te.
(i chhiar duh ah khuan click rawh)
*Bung 1- Trumot Umaasrot (Sawma pakhat).
*Bung 2- MAASER PEK DAN (Temple hun laiin).
*Bung 3- Tunlaiah (Trumot Umaasrot).
*Bung 4- Tunlaia Trumot leh Maasrot pek dan.
*Bung 5- Maaser pek hmaa hriattur te.
*Bung 6- Brakhot leh Nusakh .
Barcode for Android
* I SmartPhone atang khan a chunga Barcode ah khian click la tichuan he App hi i download thei mai ang. (i click veleh hian a in download nghal ang a, chumi hnuah Manual in install leh tur a ni e.)
If you are the site owner, please renew your premium subscription or contact support.